Kulhudhuffushee airport ge runway alhan MTCC ah\nކުޅުދުއްފުށީ އެއާޕޯޓްގެ ރަންވޭ އަޅަން އެމްޓީސީސީއަށް\nޕްރޮޖެކްޓް ދިނީ 50.9 މިލިއަން ރުފިޔާއަށް\n160 ދުވަހުން ނިންމަން ޖެހޭނެ\nރަންވޭގެ ބޮޑު މިނަކީ 1.2 ކިލޯ މީޓަރު\nރަންވޭ އަޅަން އެމްޓީސީސީ (ކ) ގެ ފަރާތުން ސީއީއޯ ޒިއަތު ސޮއިކުރައްވަނީ- ފޮޓޯ: އަހުމަދު ޝުރާއު| އަވަސް\nކުޅުދުއްފުށީ އެއާޕޯޓުގެ ރަންވޭ އަޅަން 50.9 މިލިއަން ރުފިޔާއަށް، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އާ މިއަދު ހަވާލުކޮށްފި އެވެ.\nވެލާނާގޭގައި ހުންނަ ރީޖަނަލް އެއާޕޯޓުގެ އޮފީހުގައި ބޭއްވި ރަސްމިއްޔާތެއްގައި އެމްޓީސީސީގެ ފަރާތުން އެއްބަސްވުމުގައި ސޮއިކުރެއްވީ ޗީފް އެގްޒެކެޓިވް އޮފިސަރު (ސީއީއޯ) އިބްރާހިމް ޒިއަތު އެވެ. އަދި ރީޖަނަލް އެއާޕޯޓްސްގެ ފަރާތުން ސޮއިކުރެއްވީ ޑިރެކްޓަރު ޖެނެރަލް ސާމީ އަގީލް އެވެ.\nސޮއި ކުރެއްވުމަށްފަހު، ސާމީ ވިދާޅުވީ އެމްޓީސީސީ އަށް މި މަސައްކަތް ހަވާލު ކޮށްފައިވަނީ ރަންވޭ އާއި އޭޕްރަން އަދި ޓެކްސީވޭ އަޅަން ކަމަށެވެ. އަދި ކުޅުދުއްފުށީގައި އަޅާ ރަންވޭގެ ބޮޑު މިނުގައި 1.2 ކިލޯ މީޓަރު [ ގާތްގަނޑަކަށް 3،937 ފޫޓު] ހުންނާނެ ކަމަށް އޭނާ ވިދާޅުވި އެވެ.\nއެމްޓީސީސީގެ ސީއީއޯ ޒިއަތު ވިދާޅުވީ މި މަސައްކަތް ހަވާލުކުރީ 160 ދުވަސް (ގާތްގަނޑަކަށް ފަސް މަސް) ދުވަހުން ނިންމުމަށް ކަމަށެވެ.\n"އަޅުގަނޑުމެންނަށް ހަވާލުކޮށްފައި މި ވަނީ ތާރު އެޅުމުގެ މަސައްކަތް. މީގެ ކުރިން ވެސް މި ބާވަތުގެ މަސައްކަތް ވާނީ ކޮށްފައި. މި ބާވަތުގެ މަސައްކަތްތަކުގެ ތަޖުރިބާ އެބަހުރި. ކުރިން ތިމަރަފުށީ އެއާޕޯޓުގެ މަސައްކަތް ވެސް ވަނީ ކޮށްފައި،" ޒިއަތު ވިދާޅުވި އެވެ.\nކުޅުދުއްފުށީ އެއާޕޯޓު ހިއްކުމުގެ މަސައްކަތް ވެސް ކޮށްފައިވަނީ އެމްޓީސީސީއިންނެވެ. އެމްޓީސީސީ އިން އަލަށް ގެނައި ބިން ހިއްކާ ބޯޓު "މަހާޖައްރާފު" އިންނެވެ. ސަރުކާރުން މި މަޝްރޫއު އެ ކުންފުންޏާ ހަވާލުކޮށްފައިވަނީ 53.4 މިލިއަން ރުފިޔާ އަށެވެ. އަދި މަޝްރޫއު ނިންމާފައިވަނީ 180 ދުވަހުންނެވެ.\nސަރުކާރުން ވަނީ ރީޖަނަލް ފަސް އެއާޕޯޓުގެ މަސައްކަތް މި ދައުރުގައި ފަށާނެ ކަމަށް ބުނެފަ އެވެ. މިގޮތުން ށ. ފުނަދޫގައި އެއާޕޯޓް އަޅަން ބިން ވަނީ ހިއްކާފަ އެވެ. އަދި ގދ. މަޑަވެއްޔާއި ފުނަދޫ އެއާޕޯޓު އަޅައިދޭނެ ބަޔަކު ހޯދަން މިހާރު ވަނީ އިއުލާނު ވެސް ކޮށްފަ އެވެ.\nކުޅުދުއްފުށީ އާ ބަނދަރު ހެދުމުގެ މަސައްކަތް ފަށައިފި


Fen hihkka thuvaali beynun kuran ragalhee kithah dhuvahun?\nފެންހިއްކާ ތުވާލި ބޭނުން ކުރަން ރަނގަޅީ ކިތައް ދުވަހު؟\n"ފެންފުހެން ގެންގުޅޭ ތުވާލި ބޭނުންކުރަން އެންމެ ރަނގަޅީ ކިތައް ދުވަހު ހެއްޔެވެ؟" ހަމަ ޔަގީނުން ވެސް މިއީ އެކަށީގެންވާ ޖަވާބެއް ނުލިބި އޮންނާނެ ސުވާލެކެވެ.\nއަހަރުމެންގެ ތެރެއިން ގިނަ މީހުން އާންމުގޮތެއްގައި ފެންފުހެން ގެންގުޅޭ ތުވާލި ދޮންނަނީ ހަފްތާއަކު އެއްފަހަރު އެވެ. ގިނަ ފަހަރަށް ހަފްތާއަކު އެއް ދުވަހުވެސް ދޮންނަނީ ތުވާލިން ތެތްކަން ނުކެނޑި، ނުބައި ވަސް ދުވަން ފެށުމުންނެވެ.\nފެންނަ ފެނުމަށް ފެން ފުހެން ބޭނުންކުރާ ތުވާލި ބޭނުންކުރުމަށްފަހު، ތެތްކަން ކެނޑުމުން އަނެއްކާވެސް ބޭނުންކުރަން ރަނގަޅު ކަމަށް ފެނެ އެވެ. ނަމަވެސް، މިގޮތަށް ބޭނުންކުރުން މިއީ އެންމެ ރަނގަޅު ގޮތް ހެއްޔެވެ؟\nއާންމުގޮތެއްގައި ގިނަ މީހުންނަކީ ދުވާލަކު ދެތިން ފަހަރު ފެންވަރާ މީހުންނެވެ. އެހެންކަމުން ފެންފުހެން ގެންގުޅޭ ތުވާލި ދެތިން ފަހަރު ބޭނުންކުރުމަށްފަހު ދޮވުން ރަނގަޅު ކަމަށް ހެލްތު އެޖެންސީތަކުން ބުނެ އެވެ. މިއަށްވުރެން ގިނަފަހަރު ބޭނުންކޮށްފި ނަމަ ތުވާލީގައި ބެކްޓީރިއާ އަށަގަތުމަށް މަގުފަހިވާތީ އެވެ. އަދި ކޮންމެފަހަރަކު ފެންފުހޭއިރު މަރުވެފައި ހުންނަ އެތައް މިލިއަން ސެލްތަކެއް ތުވާލީގައި ހަރުލުމުގެ އިތުރަށް ނުބައިވަސްވެސް ދުވަން ފަށާނެ އެވެ.\nއެހެންކަމުން ތުވާލި ދޮންނައިރު ހަރުލާފައިވާ ނުބައި ވަސް ކަނޑުވާލުމަށް މީރުވަސްދުވާ ސޮފްޓްނާ ބޭނުންކުރުމުގެ ބަދަލުގައި ވިނެގާ ބޭނުންކުރާށެވެ. ސޮފްޓްނާ އަޅައިގެން ދޮވުމުން މީރުވަހެއް ހުރެދާނެ އެވެ. ނަމަވެސް ތުވާލީ ދޮންނައިރު ސޮފްޓްނާ ބޭނުންކުރުމުން، ހަރުލާފައި ހުންނަ ނުބައި ވަސް ތުވާލިން އެއްކޮށް ދިޔުމުގެ ބަދަލުގައި އެ ވަސް ނުފިލާ ހުރެއެވެ. އެންމެ ފުރަތަމަ ތުވާލި ދޮންނަން އަޅާއިރު، ދޮންނަކުނޑީގެ ބަދަލުގައި ވިނެގާ ޖޯޑެއް އަޅައިގެން ދޮވެލާށެވެ. ވިނެގާ ތުވާލީގައި ހަރުލާފައި ހުންނަ ވަސް ކަނޑުވާލަދެ އެވެ. އަދި ތުވާލި ހިކޭލެއް އަވަސްވެސް ވާނެ އެވެ. އެއަށްފަހު، ދެވަނަ ފަހަރަށް ދޮންނައިރު ދޮންނަކުނޑި ނުވަތަ އާންމުގޮތެއްގައި ބޭނުންކުރާ ޑިޓާޖެންޓްއެއް ބޭނުންކުރާށެވެ. .\nބޭނުންކުރުމަށް ފަހު ތުވާލި ތަނަކަށް ގުޅައަކަށް ޖަހާލާފައި ބޭއްވުމުގެ ބަދަލުގައި، ތުވާލި އަޅުވާ ރެކް ކަހަލަ ތަނެއްގައި ރީތިކޮށް ފަތުރާލާފައި ބޭއްވުމުން ފަސޭހައިން ހިކޭނެ އެވެ. މިގޮތަށް ތުވާލި ހިއްކަން ކޮޓަރި ތެރޭގައި އަޅުވާނަމަ، ފަންކާ ޖަހާފައި ބެހެއްޓުމުން ކޮޓަރި ތެރޭގެ ތެތްކަން ކުޑަވުމުގެ ސަބަބުން، ފަސޭހައިން ތުވާލި ހިކޭނެ އެވެ.ނުވަތަ އަވިން ހިއްކަން ބެލްކަނި ކަހަލަ ތަނެއްގައި އެޅުވެން ހުންނަ ނަމަ، ކޮޓަރިތެރެ އަށްވުރެން ރަނގަޅުވާނީ ބޭރުގައި އެޅުވުމެވެ.\nގިނަ މީހުންނަކީ ހަފްތާއަކު ތުވާލިއެއް ބޭނުންކުރަން އާދަވެފައިވާ ބައެއް ނަމަވެސް، ބެކްޓީރިޔާގެ ޒަރީޔާއިން ޖެހޭ ބަލިތަކުން ރައްކާތެރިވުމަށް މި އާދަ ބަދަލުކުރަން އެބަޖެހެ އެވެ.


KRH ge massala hallukuran dhin mudhathu hamavejje | Mihaaru\nކުޅުދުއްފުށީ ހޮސްޕިޓަލް: އެތަން ހިންގަން އުފެއްދި ކުންފުނީގެ ހިއްސާދާރުންގެ މެދުގައި ބޮޑެތި މައްސަލަތަކެއް ވަނީ އުފެދިފައި.-- ފޮޓޯ: ކުޅުދުއްފުށީ.ކޮމް\nކުޅުދުއްފުށީ ހޮސްޕިޓަލްގެ މައްސަލަ ހައްލުކުރަން ދިން މުއްދަތު ހަމަވެއްޖެ\n16 ޖެނުއަރީ 2018 - 14:16 1 comment\nހދ. ކުޅުދުއްފުށީ ހޮސްޕިޓަލް ހިންގަން އުފެއްދި ކުންފުނި، ނޫރުލް އިސްލާމް އިންޓަނޭޝަނަލް (އެންއައިއައި)ގެ ހިއްސާދާރުންގެ މެދުގައި ޖެހުނު މައްސަލަ ހައްލުކުރަން ހެލްތު މިނިސްޓްރީން ދިން 10 ދުވަހުގެ މުއްދަތު މިދިޔަ އާދީއްތަ ދުވަހުގެ ނިޔަލަށް ހަމަވެއްޖެ އެވެ.\nއިންޑިއާގެ ނިމްސް ހޮސްޕިޓަލް ވެސް ހިންގާ ނޫރުލް އިސްލާމް އެޑިއުކޭޝަނަލް ޓްރަސްޓްގެ 80 ޕަސެންޓް ހިއްސާ އޮންނަ އެންއައިއައިއާ ކުޅުދުއްފުށީ ހޮސްޕިޓަލް ހަވާލުކުރީ 50 އަހަރަށެވެ. މައްސަލަ ޖެހިގެން އުޅެނީ އެ ކުންފުނީގެ ދެ ހިއްސާދާރުން ކަމަށްވާ ފައިޒަލް ޚާން އާއި އަލީ އުސައިދާ ދެމެދެވެ.\nހޮސްޕިޓަލް ހިންގުމުގައި ކޮރަޕްޝަން ހިންގާފައިވާ ކަމުގެ ތުހުމަތު އެއް ބޭފުޅަކު ގެންދަވަނީ އަނެއް ބޭފުޅެއްގެ އިސްތަށިފުޅުގައި އަޅުވަމުންނެވެ. ކޮރަޕްޝަންގެ މި މައްސަލަ އެންޓި ކޮރަޕްޝަން ކޮމިޝަން (އޭސީސީ) އިން އަންނަނީ ބަލަމުންނެވެ.\nހެލްތު މިނިސްޓްރީން ބުނެފައި ވަނީ، 10 ދުވަހުގެ ތެރޭގައި މައްސަލަތައް ހައްލު ނުވެއްޖެ ނަމަ، އެއްބަސްވުން އުވާލާނީތޯ ނުވަތަ ދެން ހޮސްޕިޓަލުގެ ޚިދުމަތްތައް ކުރިއަށް ދާނެ ގޮތެއް ކަނޑައަޅާނެ ކަމަށެވެ. ހެލްތު މިނިސްޓްރީގެ ނިންމުން އަދި އާއްމެއް ނުކުރެ އެވެ.\nKulhudhuffushi hospital massala halluvejje kamah angaifi\nއެންއައިއައިގެ އޮފިޝަލަކު މިއަދު ވިދާޅުވީ ހެލްތު މިނިސްޓްރީގެ ނިންމުން އެ ކުންފުންޏަށް އަދި އަންގާފައި ނުވާ ކަމަށެވެ. ދިމާވި މައްސަލަތައް މިހާރު ހައްލުކޮށް، ލިޔުމުން މިނިސްޓްރީ އަށް ފޮނުވާފައިވާ ކަން އޭނާ ފާހަގަކުރެއްވި އެވެ.\nއޭނާ މިހެން ވިދާޅުވިއަސް ދިވެހި ހިއްސާދާރު، އުސައިދު ވިދާޅުވެފައި ވަނީ، އެއްވެސް މައްސަލައެއް އަދި ހައްލު ނުވާ ކަމަށެވެ. ކުންފުނީގެ ވަކި ބަޔަކު ބޭއްވި ބައްދަލުވުމަކަށް ފަހު، މިނިސްޓްރީ އަށް ލިއުމެއް ފޮނުވިއަސް އެއީ ސައްހަ ލިއުމެއް ނޫން ކަމަށް އޭނާ ވަނީ ވިދާޅުވެފަ އެވެ.\nމި މައްސަލަތަކުގައި، ހޮސްޕިޓަލުގެ ފެންވަރު ދަށްވެ ޚިދުމަތް ހުއްޓޭ ހިސާބަށް ދިއުމުން، ހެލްތު މިނިސްޓްރީން ވަނީ އެ ހޮސްޕިޓަލް ހިންގަން ހަވާލުވެފަ އެވެ.\nހެލްތު މިނިސްޓަރު އަބްދުﷲ ނާޒިމް ވިދާޅުވެފައިވާ ގޮތުގައި ހެލްތު މިނިސްޓްރީން ހޮސްޕިޓަލާ ހަވާލުވެ އަށް މެޑިކަލް އޮފިސަރުންނާއި 15 ސްޕެޝަލިސްޓު ޑޮކްޓަރުން ވަނީ ހަމަޖައްސައިފަ އެވެ. ހެލްތު މިނިސްޓްރީން ހޮސްޕިޓަލާ ހަވާލުވެ އަށް މެޑިކަލް އޮފިސަރުންނާއި 15 ސްޕެޝަލިސްޓު ޑޮކްޓަރުން ހަމަޖައްސާފައިވާ ކަމަށް ވެސް މިނިސްޓަރު ވަނީ ވިދާޅުވެފަ އެވެ.\nމިނިސްޓަރު ވިދާޅުވީ މައްސަލަ ހައްލު ނުވެއްޖެ ނަމަ ދެން އޮންނާނެ ގޮތަކީ އެއްބަސްވުން ބާތިލްކުރުން ކަމަށާއި "ނިމްސް ދިއުމަކީ، ކުޅުދުއްފުށީ ހޮސްޕިޓަލް ޓާޝަރީ ހޮސްޕިޓަލަކަށް ހަދަން ހުރި ހުރިހާ ދޮރުތަކެއް ބަންދުވުމެއް ނޫން" ކަމަށެވެ.\nއިތުރު ލިޔުންތައް ސިއްހަތު ހދ. ކުޅުދުއްފުށި ހެލްތު މިނިސްޓްރީ ކުރީގެ މިނިސްޓަރު އަބްދުﷲ ނާޒިމް އިބްރާހިމް ނިމްސް ހޮސްޕިޓަލް\nކުޅުދުއްފުށީ ހޮސްޕިޓަލް ނިމްސްއާ ހަވާލު ކުރަނީ\nކުޅުދުއްފުށީ ހޮސްޕިޓަލަށް 50މިލިއަން ރުފިޔާ ހޭދަކުރަނީ


iPhone ge designer Apple kunfuni dhoo kohllany – adduLIVE\nއެޕަލް އައިފޯން ޑިޒައިނަރު ކުންފުނި ދޫކޮށްލަނީ\nJun 28, 2019, 15:42 އަހުމަދު ނަސޫހް\nމަޝްހޫރު އެޕަލް އައިފޯންގެ ޑިޒައިނަރު ޖޮނީ އައިވް 30 އަހަރު ދުވަހު ކުންފުނީގައި މަސައްކަތް ކުރުމަށްފަހު އެޕަލް ދޫކޮށްލުމަށް ނިންމައިފިއެވެ.\nޓެކްނޮލޮޖީ ދުނިޔޭގައި އެންމެ މަޝްހޫރު އެއް ޑިޒައިނަރު ޖޮނީ އައިވް އެޕަލް ދޫކުރި ނަމަވެސް ބޭރު ކޮންސަލްޓެންޓެއްގެ ގޮތުގައި އައިފޯންގެ މަސައްކަތް ކުރަމުން އަންނާނެއެވެ. ދުވަސްވީ އެޕަލްގެ ޑިޒައިނަރު ކުންފުނި ދޫކޮށްލަނީ އަމިއްލަ ޑިޒައިން ކުންފުންޏެއް އުފެއްދުމަށެވެ.\nއައިވްގެ "ލަވް ފްރޮމް" ފާމްގައި އޭނާއާއެކު ބައިވެރިވުމަށް މާކް ނިއުސަން ވެސް ވަނީ އެއްބަސްވެފައެވެ. މާކް އަކީވެސް ޑިޒައިންގެ ދުނިޔޭގައި ފާހަގަކޮށްލެވޭ ބޮޑު ނަމެކެވެ.\nއައިވް ބުނެފައިވަނީ ކުންފުނީގެ މުވައްޒަފެއްގެ ގޮތުގައި ދެން ނުފެނުނު ނަމަވެސް އެޕަލް ދޫކޮށްނުލެވޭނެ ކަމަށެވެ. "އެޕަލްގައި މަސައްކަތް ކުރާނަން. އަދިވެސް އެތައް ދުވަހެއް ވަންދެން ވެސް މަސައްކަތް ކުރުމަކީ ބޭނުންވާ ގޮތް. އެކަމަކު އަހަރެން ދެން މުވައްޒަފެއްގެ ގޮތުގައި ނުފެންނާނެ،" އައިވް ދިން އިންޓަވިއުއެއްގައި ބުނެފައިވެއެވެ.\nސްމާޓްފޯން ދުނިޔޭގައި އެންމެ މަތީގައި ފިޔަ ޖަހަމުންދާ އެޕަލް އިން އަންނަނީ އާ އައިފޯންގެ މަސައްކަތް މިހާރުވެސް ކުރަމުންނެވެ. އެޕަލްގެ ފޯނުތައް ޒުވާނުންގެ ތެރޭގައި ދުވަހެއް ދުވަހަށް ވުރެ މަގުބޫލުކަން އިތުރުވަމުން އަންނަކަން ފާޙަގަކޮށްލެވެއެވެ.


Hurihaa Dhivehin Thibee Palestine Aa Ekugai Kan Dhakkaidheefi - Vaguthu\nހުރިހާ ދިވެހިން ތިބީ ފަލަަސްތީނާއި އެކުގައިކަން ދައްކައިދީފި\nދިވެހިން ފަލަސްތީނާއި އެކުގައި ތިބިކަން ހާމަ ކޮށް މިއަދު ހަވީރު ކުރިއަށްގެންދިޔަ ހަރަކާތުގައި ގިނަ އަދަދެއްގެ ރައްޔިތުން ބައިވެރިވެއްޖެ އެވެ.\nދިވެހި ރައްޔިތުން ފަލަސްތީނާއި އެކުގައި ތިބިކަން ހާމަކޮށްދިނުމުގެ ގޮތުން މާލެ އާއި އަތޮޅު ތެރޭގެ ގިނަ ރަށްތަކުގައި މި ވަނީ ހަރަކާތްތަކެއް ބާއްވާފައެވެ.\nއެގޮތުން ރާއްޖޭގައި ކޮވިޑުގެ ވޭދަނަތައް އިތުރުވެފައިވާ މި ދަނޑިވަޅުގައި އާންމުންނަށް ބޭރުގައި އެއްވެ އުޅުމަކީ އެންމެ ރަނގަޅު އަދި ރައްކާތެރި ގޮތަކަށް ނުވާތީ މި ހަރަކާތް ކުރިޔަށް ގެންގޮސްފައިވަނީ ބެލްކަނީ ތަކުންނާއި، ގޭ ދޮރުމަތިން ދިދަ ހިފައިގެން ތިބެއެވެ.\nފަލަސްތީންގެ ބޮޑު ދިދައެއް އިމާރާތެއްގައި ހަރުކޮށްފައި - ވަގުތު އިމޭޖްސް: މުހައްމަދު އަފްޒަލް\nހުރިހާ ދިވެހިންވެސް މުޅި ދުނިޔެއަށް ދޭން ބޭނުންވާ މެސެޖަކީ ރާއްޖޭގެ ލޮބުވެތި ރައްޔިތުން ތިބީ ފަލަސްތީނާއި އެކުގައި ކަމެވެ.\nމި ހަރަކާތަކީ ޒުވާނުން އިސްނަގައިގެން ފަލަސްތީނަށް ތާއިދު ކުރުމުގެ ގޮތުން މިއަދު 16:00 އިން ފެށިގެން 18:00 އަށް ކުރިއަށް ގެންދިޔަ ހަރަކާތެކެވެ.\n'ފްރީ ފަލަސްތީނު'ގެ ނަމުގައި ހިންގަމުންދާ ހަރަކާތައް ރައީސް އިބްރާހިމް މުހައްމަދު ސާލިހް ވަނީ ހިތްވަރު ދެއްވާފައެވެ. ފްރީ ފަލަސްތީން ހަރަކާތް ފެށެން ކައިރިވެފައި ވަނިކޮށް ރައީސް ސާލިހް ވަނީ ފަލަސްތީނު ދިދައިގެ ފޮޓޯ ޓްވީޓް ކުރައްވާ ރާއްޖެ އޮތީ ފަލަސްތީނާއި އެކުގައި ކަމަށް ވިދާޅުވެފައެވެ.\nރާއްޖެއިން ވަނީ މީގެ ކުރިންވެސް އިސްރާއިލުން ފަލަސްތީނުގެ އާންމު ރައްޔިތުންނާއި ދެކޮޅަށް ދެމުން ގެންދާ ހަމަލާތައް ކުށްވެރި ކޮށްފައެވެ. އަދި އިސްރާއީލްގައި އުފައްދާ ތަކެތި 2014 ޖުލައި 25 އިން ފެށިގެން ރާއްޖެއަށް އިމްޕޯޓްކުރުން މަނާކޮށްފައި ވެއެވެ.\n'ފްރީ ފަލަސްތީން' ގެ ނަމުގައި ރާއްޖޭގެ އެކި ކަންކޮޅުތަކުގައި ކުރިއަށްގެންދާ ހަރަކާތަށް ކުދި ބޮޑު އެންމެންގެ އެއްބާރުލުން ލިބުނުކަން ފާހަގަކޮށްލަން ޖެހެއެވެ.\nމެއި 18, 2021 18:09\nތިކަނުން ކިތައް ފުރާނަ ސަލާމަތް ކުރެވިއްޖަތަ\nތިޔަހެން ކުރާ މަލާމާތަކުން އަދި ފުރައްސާރައަކުން ފަހަތަކަށް ނުޖެހޭނަމެވެ. އަދި ތިޔަހެން މަލާމަތްކުރިއަކަސް ލަދެއްވެސް ނުގަނެއެވެ. ހުރިހާ ބާރަކާއި ހިއްވަރަކާއި ކާމިޔާބީއެއް ދެއްވަވަނީ ﷲ ތަޢާލާކަން މުޅި ޖާނުން ގަބޫލުކުރަމެވެ. މިމަޑުކަށި ފިކުރުގެ މީހާއަށް މިދުނިޔޭގައި ނިކަމެތި ކަން ދައްކަވައި ﷲ އަޒާބުގެ ވޭން ދައްކަވާދޭވެ!\nމެއި 18, 2021 20:29\nދިވެހިްނ އަބަދުވެސް ފަލަސްތީނާ އެކު އެކަމް މިހާރު މި އޮތް ސަރުކާރު އިޒްރޭލަށް ބައި އަތު ހިފައިގެން ޙާއްސްކޮށް ހެލްތު މިނިސްޓަރ.\nމެއި 18, 2021 22:18\nދިވެހިން ފަލަސްތީނާއެކު ސަރުކާރު އިުރޭލާއެކު\nމެއި 19, 2021 02:39\nAlex ah nukerunudho tweet eh kollan


Bali endhugai! ekamaku dhefaimahchah thedhuvumuge ummeedhuga!\nސުހައިލް: އުނަގަނޑުން ތިރި ޕެރަލައިޒްވެ އެކަމުގެ ވޭނުގައި ތަންމަތީގައި އޮންނަން ޖެހިފައިވީތާ ހަތަރު އހަރު ވަނީ ވެފައި، އޭނާ އެދެނީ އެހާލަށް ފަރުވާ ހޯދަން ދީލަތި އެހީއަށް --\nކޯމަހެއްހާ ފަދައިން ފީނައި އުޅުނު މަންޒަރު މިއަދު އޭނާއަށް ސިފަ ކުރެވެނީ އަވާމެންދުރެއް ފަދައިންނެވެ. ދުވާލުގެ އައްޔަށް ދެ ލޯ ހުޅުވާލައި އުނދަގޫ ގޮތަކަށް ހަށިގަނޑު ސީދާ ކޮށްލުމުން ބަލިއެނދުގެ މަގަތާ ގާތުން މަންމަ އަބަދު އިށީނދެގެން އިންނަ ގޮނޑި ނޫން އެހެން އެއްޗެއް ނުފެންނަތާ ވެސް އަހަރުތަކެއް ވަނީ އެވެ. ދެފައި މައްޗަށް ހަށިގަނޑުގެ ބަރު އިހުސާސް ނުކުރެވޭތާ ހަތަރު އަހަރު ވެއްޖެ އެވެ. ބޭރު ބަލައިލަން އަބަދު އެހީއަށް އެދި ހޯދާ ފުރޮޅުލީ ގޮނޑިވެސް މިއަދު އޭނާ މަތިން ފޫހިވާން ފަށައިފިހެން ހީވެ އެވެ. މިއީ ހދ. މަކުނުދޫ އޯޝަން ލީޑް އަހުމަދު ސުހައިލްގެ ވާހަކަ އެވެ.\nމީގެ ހަތަރު ވަރަކަށް އަހަރު ކުރިން ސުހައިލަކީ ރާއްޖޭގެ އެކި ހިސާބުތަކުގެ މޫދާއި ކަނޑުގައި ޖެހިލުމެއް ފީނައި އުޅުނު، ޑައިވަރެކެވެ. އާދައިގެ މަތިން ޑައިވިން އަށް ދިޔަ ދުވަހެއްގައި ދިމާވި ކުއްލި ހާދިސާއެއްގައި އުނަގަނޑަށް ލިބުނު ގެއްލުމެއްގެ ސަބަބުން އުނަގަނޑުން ތިރީގެ ވާގި ނެތުނީ އެވެ. އެ ދުވަހުން ފެށިގެން މިއަދާ ހަމަޔަށް ސުހައިލް ވަނީ ހިނގުމުން މަހުރޫމްވެ ތަންމަތީގައި އޮންނަން ޖެހިފަ އެވެ.\nޖަނަވަރީ 25، 2012 ގައި ހދ. ނޮޅިވަރަމްފަރު ކައިރިއަށް ސުހައިލް ފީނަން ދިޔައީ އެހެން ދުވަސްތަކެކޭ ވެސް އެއްފަދައިން އޭނާ އެންމެ ކުރާހިތްވާ މަސައްކަތުގެ ފޯރީގައި ހުރެ އެވެ. އަޑީގައި ބައިގަޑިއެއްހާއިރު އޮތުމަށްފަހު ދޯންޏަށް އެރި އިރުވެސް އެއްވެސް އުނދަގުލެއް ނެތެވެ. ނަމަވެސް ދޯނީގައި ހަމަޖެހިލިތަނާހެން ފައި އައްސި ވާން ފެށުމުން ދޯނީގައި ތިބި އެހެން މީހުން އޭނާއަށް އަވަސް ފަރުވާ ދޭން ފެށި އެވެ. ހަށިގަނޑު ޑިކޮމްޕްރެސް ކުރަން ދެވަނަ ފަހަރަށް އޭނާ މޫދަށް ލުމުން ވެސް ވީކަމެއް ނެތެވެ. މަޑުމަޑުން ދެފައިގެ އިހުސާސް ކެނޑެމުން ގޮސް އުނަގަނޑުގެ ތިރިން އެއްކޮށް ވާގި ނެތުނީ އެވެ.\nސުހައިލަށް ފަރުވާ ދިނުމަށް އެ އަތޮޅު ކުޅުދުއްފުއްޓަށް ގެންގޮސްގެން ކުރި ފަރުވާއަކުން ވެސް ރާހަތެއް ނުލިބުނެވެ. އެންމެ ފަހުން އެމްއެންޑީއެފަށް ގުޅައިގެން ބަނޑޮސް ރިސޯޓަށް ގެންގޮސް އެފަދަ ހާލަތްތަކުގައި ދޭ ޑިކޮމްޕްރެސް ފަރުވާ ދިނުމަށް ޗެމްބަރަށް ލައިގެން ހަފްތާއެއްހައި ދުވަހު ދިން ފަރުވާއިން ވެސް ލުޔެއް ނުލިބުނެވެ. ދެން ފުރައިގެން ދިޔައީ އިންޑިއާ އަށެވެ. ނަމަވެސް އިންޑިއާއިން ކުރި ފަރުވާއިން ވެސް، ޑޮކްޓަރުގެ އިރުޝާދުތައް ފިޔަވައި ފަރުވާއެއް ނުލިބުނެވެ.\nއުމުރުން 22 އަހަރުގައި ދިމާވި އެ ހާދިސާ ސުހައިލްގެ ހަޔާތް އެކަނިވެރިކޮށްލި އެވެ. ކުރިން ރައްޓެހިންނާއެކު ކުޅެ ސަކަރާތްގަނެ އުޅުނު ދުވަސްތައް އުފާވެރިކަން މާޒީގެ ފޮޓޯއަކަށް ވެ ހުއްޓުނެވެ. ދިރިއުޅުން ވެސް ހުއްޓުނީ އެވެ. އާއިލާއެއް ރާވަން ކުރި އުންމީދުތައް ފަނޑުވީ އެވެ.\nހަޔާތަށް އައި މި ބަދަލާއެކު އެކަމުގެ ވޭން އެންމެ ބޮޑަށް އުފުލަން ޖެހުނު އެކަކީ ސުހެއިލްގެ މަންމައެވެ. ޒުވާން ދަރިފުޅު ތަންމަތީގައި އޮންނަން ޖެހުނީއްސުރެ މިއަދާ ހަމަޔަށް، އެއްވެސް ފޫހިކަމެއްނެތި ދަރިފުޅުގެ ހިދުމަތުގައި ދެމިހުރި މީހަކީވެސް އެއީ އެވެ.\n"މިހާރު އަޅުގަނޑުގެ އުމުރުން 27 އަހަރު. ހަތަރު އަހަރު ވެއްޖެ މިގޮތުގައި މިހެން އޮންނަތާ. މިހާރުވެސް ހުރިހާ ކަމެއްހެން ކޮށްދެނީ މަންމަ. އާއިލާ އަކީ އަޅުގަނޑު ފަސޭހަ ކޮށްދެވޭ ވަރަށް ހަރަދުކުރެވޭ ފަދައެއް ހުރި އާއިލާއެއް ނޫން. އެހެން ނޫން ނަމަ މިހާރުވެސް ފަރުވާ ފަށައިފީސް، ސަބަބަކީ ރަނގަޅު ވެދާނެ ކަމުގެ އޮންމީދު އެބައޮތް ކަމަށް ޑޮކްޓަރުވެސް ވިދާޅުވާތީ،" ސުހެއިލް އޭނާގެ ބަލި ދިރިއުޅުން އަވަސްއަށް ކިޔައި ދިނެވެ.\nސުހައިލްގެ އުނަގަނޑުން ތިރި ވާގި ނެތިފައިވަނީ، ފީނުމުގެ ތެރޭ ބުރަކަށީގައިލީ ރެނދެއްގެ ސަބަބުން ކަމަށް އިންޑިއާއިން ބެލި ޑޮކްޓަރުން ވަނީ ވިދާޅުވެފަ އެވެ. ނަމަވެސް އުނަގަނޑަށް އިތުރު ގެއްލުމެއް ލިބިފައި ނެތުމާއި އުނަގަނޑުގެ މަސްތަކާއި ޓިޝޫތަކުގައި އަދިވެސް ދިރުން ހުރީތީ ރަނގަޅުވެ، އަލުން ހިނގައިގަނެވިދާނެ ކަމުގެ އުންމީދު އެބައޮތެވެ.\nއެކަމަށް ބޭނުންވަނީ، އެފަދަ ބަލިތަކަށް ހާއްސަ ތަންތަނުން ދޭ ފިޒިއޮތެރަޕީ އާއި ހާއްސަ ފަރުވާ އެވެ. ފިޒިއޮތެރަޕީ ފިޔަވައި ދެން ހުރި ފަރުވާ ތަކަކީ ރާއްޖެއިން ލިބެން ނެތް ފަރުވާ ތަކަކަށް ވާއިރު، ސުހައިލަށް ޑޮކްޓަރުން ލަފާދީފައިވާ ގިނަ ފަރުވާތައް ލިބެން ހުރީ އިންޑިއާއި އާސަންދަ ހިދުމަތް ނުދޭ ކްލިނިކްތަކަކުންނެވެ. އެހެންކަމުން ބައްޔަށް ޝިފާއެއް ހޯދަން ބޭނުންވާ ފައިސާ ހޯދަން އެހެން މީހުންގެ ކައިރިން އެދުން ނޫން ގޮތެއް އޭނާއަކަށް ނެތެވެ.\n".. ގާތްގަނޑަކަށް 10،000 ވަރަކަށް ޑޮލަރު ހޭދަވާނެ ކަމަށް އަޅުގަނޑުމެން ބަލަނީ. އެހާވަރުގެ އަދަދެއް ހޯދާނީ ވަކި ކޮންތާކުން. އެކަމަކު އެވަރުގެ ހަރަދެއް ކޮށްގެންވެސް އަޅުގަނޑު އުންމީދު ކުރަނީ އަދި އެއްފަހަރު ދެފައި މައްޗަށް ތެދުވެވޭނެ ދުވަހަކަށް. އަލުން ވަޒީފާއެއްގައި އުޅެން. ދިރިއުޅުމެއް ފަށަން،" އުންމީދާއެކު ސުހައިލް ބުންޏެވެ.\nއޭނާގެ ކުރިމަތީގައި މުޅި ދިރިއުޅުން ފެންނަން އޮއްވައި އެންމެ ހިނދުކޮޅަކަށް ވެސް އުންމީދު ކަނޑާލާކަށް ސުހައިލް ބޭނުމެއް ނުވެ އެވެ. އެހެންކަމުން އޭނާ އެދެނީ ހެޔޮ އެދޭ ފަރާތްތަކުގެ ދީލަތި އެހީއަކަށެވެ. އަލުން ހިންގައިގަންނާށެވެ. --\n* ސުހައިލްއާ ގުޅުމަށް: 7575999 / 9751999\n* ސުހައިލްގެ އެކައުންޓް ނަންބަރު:7730000023503 Ahmed Suhail


24 Gadi Iru Viyafaari Kurumuge Huhdha Ithuru2Faraathakah Dheefi – adduLIVE\n24 ގަޑިއިރު ވިޔަފާރިކުރުމުގެ ހުއްދަ އިތުރު ދެ ފަރާތަކަށް ދީފި\n0 Mar 07, 2019, 16:55 ލިޔުނީ ހަސަން ރަޝީދު\nވީވާ ކެފޭ - ފޮޓޯ: ފޭސްބުކް\n24 ގަޑިއިރު ވިޔަފާރިކުރުމުގެ ހުއްދަ އިތުރު ދެ ފަރާތަކަށް މިއަދު ދީފައިވާ ކަމަށް އިކޮނޮމިކް މިނިސްޓްރީން ބުނެފިއެވެ.\nއިކޮނޮމިކް މިނިސްޓްރީން ބުނީ އެ ހުއްދަ މިއަދު ދީފައިވަނީ އެކްސްޕްރެސް މާޓް އަދި ވީވާ ކެފޭ އަށް ކަމަށެވެ.\n24hr Permit issued to2parties today\n1- Express Mart, Villimale' Ferry Terminal (shop)\n2- Weaver Cafe'\nWest Harbor food court, block 1,2,3,4\n— Economy & Trade (@EconDevMv) March 7, 2019\n24 ގަޑިއިރު ވިޔަފާރި ކުރުމުގެ ހުއްދަ މިނިސްޓްރީން އިއްޔެ ވަނީ ތިން ކެފޭ އަކަށް ވެސް ދީފައެވެ. އެ ތިން ކެފޭ އަކީ ދަ ސީހައުސް، ސަފްރޮން ކެފޭ އަދި ނައިސް އެން ސްޕައިސްއެވެ.\n24 ގަޑިއިރު ވިޔަފާރި ކުރަން އިކޮނޮމިކް މިނިސްޓްރީން ހުއްދަ ދެނީ އެކަމަށް ހާއްސަ ޝަރުތުތަކެއް ކަނޑައަޅައި، އެ ޝަތުރުތައް ހަމަވާ ފަރާތްތަކަށެވެ. ރެސްޓޯރެންޓުތަކުގެ އިތުރުން އެ ހުއްދަ ފިހާރަތަކަށް ވެސް ދިނުމަށް މިނިސްޓްރީން ވަނީ ނިންމާފައެވެ.\nއިކޮނޮމިކް މިނިސްޓްރީން މީގެ ކުރިން ވަނީ 24 ގަޑިއިރު ވިޔަފާރިކުރެވޭނެ ސަރަހައްދުތަކެއް ވެސް ކަނޑައަޅާފައެވެ. އެެ ސަރަހައްދުތަކަކީ ބޮޑުތަކުރުފާނު މަގު، ކަނބާއައިސާރަނި ހިނގުން، ފަރީދީ މަގު، ސޯސަން މަގު، މެދުޒިޔާރަތް މަގު، ޖަނަވަރީ މަގު، މަޖީދީ މަގު، ބުރުޒުމަގު، އޯކިޑު މަގު، އަމީނީ މަގު، ލޮނުޒިޔާރަތް މަގު، ވިލިނގިލި ފެރީ ޓާމިނަލް އަދި ޗާންދަނީ މަގެވެ.\nއިކޮނޮމިކް މިނިސްޓްރީން ބުނިގޮތުގައި 24 ގަޑިއިރު ވިޔަފާރިކުރުމުގެ ހުއްދަ ދޫކުރާ ތަންތަނުގެ ތެރެއިން، އިމްޕޯޓު މުދަލުގެ ވިޔަފާރިކުރާ ތަންތަނުން ވިއްކޭނީ، ހަމައެކަނި ޒަރޫރީ ބޭނުންތައް ފުއްދުމަށް ބޭނުންކުރާ ތަކެއްޗަށެވެ. އަދި 24 ގަޑިއިރު ވިޔަފާރިކުރުމުގެ ހުއްދަ ދޫކުރެވޭނީ، ހުއްދައަށް އެދޭ ތަނުގައި ފުރިހަމަވާންޖެހޭ ޝަރުތުތައް ފުރިހަމަވޭތޯ ބަލައި ޗެކު ކުރުމަށް ފަހު ކަމަށްވެސް މިނިސްޓްރީން ބުންޏެވެ.\n24 ގަޑިއިރު ވިޔަފާރިކުރާ ފަރާތްތަކުން، ނަމާދު ވަގުތުތަކަށް ތަން ބަންދުކުރުން ފިޔަވައި، އެހެން ހުރިހާ ވަގުތެއްގައި، ވިޔަފާރިކުރަން އަންނަ ފަރާތްތަކަށް ޚިދުމަތް ލިބޭނެ އިންތިޒާމު ހަމަޖައްސާފައި ބަހައްޓަންވާނެ ކަމަށްވެސް އެ މިނިސްޓްރީގެ ބުނެއެވެ.


ފެށުން 27\nއިސްޙާޤުގެފާނުގެ ޔަޢުޤޫބުގެފާނަށް ރަޙުމަތްލެއްވުން\n1 އިސްޙާޤުގެފާނު މުސްކުޅިފުޅުވެ ލޯފުޅުގެ ފެނުން ވަނީ ބަލިކަށިވެފައެވެ. އެހެންވެ އެކަލޭގެފާނުގެ ލޯފުޅަށް ސާފުކޮށެއް ފެނިވަޑައެއް ނުގަންނަވައެވެ. އެއްދުވަހަކު އެކަލޭގެފާނުގެ ދޮށީ ދަރިކަލުން ޢީސޫއަށް ”މަގޭ ދަރިފުޅާ“ އޭ ވިދާޅުވެ ގޮވާލެއްވިއެވެ. އެހިނދު ޢީސޫ އެކަލޭގެފާނުގެ އަރިހަށް އައިސް ދެންނެވިއެވެ. ”އާދެ، ބައްޕާފުޅާ، އަޅުގަނޑު ބައްޕާފުޅަށް ކޮށްދޭންވީ ކޮންކަމެއްތޯ؟“\n2 އިސްޙާޤުގެފާނު ވިދާޅުވިއެވެ. ”އަހަރެން މިއަދު މިވަނީ މުސްކުޅިވެފަ. މަރުވާނީ ކޮން ދުވަހަކުންކަމެއް ވެސް ނޭނގެ.3އެހެންވީމާ ދަރިފުޅު ދުނިދަނޑި ހިފައިގެން މައިދާނުގެ ތެރެއަށް ގޮސް ވަލު ޖަނަވާރެއް ޝިކާރަކޮށްގެން އާދޭ.4އަދި އޭގެ މަހުން އަހަރެންނަށް މީރުގޮތަށް ކެއުމެއް ކައްކައިގެން ދަރިފުޅު އަހަރެންނަށް ގެނެސްދީ. އަހަރެން މަރުވުމުގެ ކުރިން އެ ކެއުން ކެއުމަށްފަހު ދަރިފުޅަށް ބަރަކާތް ލެއްވުމަށް ދަންނަވާނަން.“\n5 އިސްޙާޤުގެފާނު މިފަދައިން ޢީސޫއަށް ވިދާޅުވިއިރު ރިފްޤާ ހުންނެވީ އަޑު އައްސަވާށެވެ. ދެން ޢީސޫ ޝިކާރަ ކުރުމަށް ދިޔައެވެ.6އެހިނދު އެކަމަނާގެ ދަރިކަލުން ޔަޢުޤޫބުގެފާނަށް ވިދާޅުވިއެވެ. ”އަޑުއަހާ! ދަރިފުޅުގެ ބޭބެއަށް ދަރިފުޅުގެ ބައްޕާފުޅު މިފަދައިން ވިދާޅުވެލެއްވި އަޑު މަންމަ އަހައިފީމު.7’ޝިކާރައެއް ހިއްޕަވައިގެން އައިސް ބައްޕާފުޅަށް މީރު ކެއުމެއް ކައްކަވައިގެން ގެނެސް ދެއްވުމަށް އެދިވަޑައިގެންނެވި. އެއީ ބައްޕާފުޅު އަވަހާރަވުމުގެ ކުރިން ޢީސޫއަށް މާތްރަސްކަލާނގެ ޙަޟުރަތުން ބަރަކާތް ލެއްވުން އެދިވަޑައިގެން އެކަލާނގެ އަށް ދެންނެވުމަށް ކަމުގައި ވެސް ވިދާޅުވި.‘ 8 އެހެންވީމާ، މަގޭ ދަރިފުޅާ މަންމައަށް ކިޔަމަންވޭ. އަދި މަންމަ މި އެދޭފަދައިން އަމަލުކުރޭ.9އަހަރެމެންގެ ބަކަރިތައް ކައިރިއަށް ގޮސް އެ ބަކަރި ތަކުގެ ތެރެއިން އެންމެ ރަނގަޅު ޅަ ދެބަކަރި ކަތިލައިގެން މަންމަގެ ގާތަށް ގެނެސްދީ. އަހަރެން ދަރިފުޅުގެ ބައްޕާފުޅު އެންމެ ރުހިވަޑައިގަންނަވާ މީރު ފަރިއްކޮޅު ކައްކާނަން. 10 އެއަށް ފަހު ދަރިފުޅު އެ ފަރިއްކޮޅު ބައްޕާފުޅަށް ވެދުމަށް އަރުވާ. އޭރުން ބައްޕާފުޅު އަވަހާރަ ވުމުގެ ކުރިން ދަރިފުޅަށް ބަރަކާތް ލެއްވުމަށް އެދި ދަންނަވާނެ.“\n11 ”އަޅުގަނޑުގެ ބޭބެ ޢީސޫ އަކީ އިސްތަށިގިނަ މީހެއް. އަހަރެންނަކީ ގައިގެ ހަން އޮމާން މީހެއް. 12 ބައްޕާފުޅު އަހަރެންގެ ގައިގައި އަތް ބީއްސަވާލައްވައި، އަޅުގަނޑު ބައްޕާފުޅަށް އޮޅުވާލައްވަނީ ކަން އެނގިވަޑައިގެން، އަޅުގަނޑަށް ބަރަކާތް ލެއްވުމުގެ ބަދަލުގައި އަޅުގަނޑުގެ މައްޗަށް ބަދު ދުޢާފުޅެއް ކުރައްވައިފާނެ.“ ޔަޢުޤޫބުގެފާނު އެކަލޭގެފާނުގެ މައިކަމަނާ އަށް ހަނދުމަ ކޮށްދެއްވިއެވެ.\n13 މައިކަމަނާ އެކަލޭގެފާނަށް ވިދާޅުވިއެވެ. ”ދަރިފުޅާ. ބައްޕާފުޅު ބަދު ދުޢާއެއް ކުރައްވައިފިނަމަ އެ ބަދުނާމު މަންމަ ބަލައިގަންނާނަން. މަންމަ މިބުނާ ފަދައިން ކަންތައް ކުރޭ. ގޮސް ބަކަރި ގެނެސްދީ!“\n14 އެހެންވެ ޔަޢުޤޫބުގެފާނު ވަޑައިގެން މައިކަމަނާއަށް ޅަ ދެބަކަރި ގެނެސްދެއްވިއެވެ. ދެން އެކަލޭގެފާނުގެ ބަފައިކަލުން އެންމެ ރުހިލައްވާ އަދި އެކަލޭގެފާނަށް އެންމެ މީރު ފަރިއްކޮޅު އެ ތަކެތިން ކައްކުވައިފިއެވެ. 15 އެއަށް ފަހު ރިފްޤާ، އެގޭގައި ހުރި އެކަމަނާގެ ދޮށީ ދަރިކަލުން ޢީސޫގެ އެންމެ މޮޅު ހެދުން ގެނެސް އެކަމަނާގެ ހަގު ދަރިކަލުން ޔަޢުޤޫބުގެފާނު ތުރުކުރެއްވިއެވެ. 16 އަދި ޔަޢުޤޫބުގެފާނުގެ ގައިގެ ހަމުގައި ފާޅުވެފައިވާ ހިސާބުން އަތްޕުޅާއި ކަރުފުޅު ބަކަރި ކެހެރީން ފޮރުވައި ދެއްވިއެވެ. 17 އެއަށް ފަހު އެކަމަނާ ތައްޔާރު ކޮށްދެއްވި މީރު ފަރިއްކޮޅާއި އަދި އެކަމަނާ ފިއްސެވި ބޯފޮޅި އެކަމަނާގެ ދަރިކަލުން ޔަޢުޤޫބުގެފާނުގެ އަތްޕުޅަށް ދެއްވިއެވެ.\n18 ޔަޢުޤޫބުގެފާނު އެކަލޭގެފާނުގެ ބައްޕާފުޅުގެ އަރިހަށް ވަޑައިގެންނެވުމަށް ފަހު މިފަދައިން ދެންނެވިއެވެ. ”ބައްޕާފުޅާ!“\nއަދި އެކަލޭގެފާނުގެ ބައްޕާފުޅު ޖަވާބުގައި ވިދާޅުވިއެވެ. ”އަހަރެންގެ ދެދަރިކަލުންގެ ތެރެއިން ތިޔައީ ކޮން ދަރިކަލެއްތަ؟“\n19 ޔަޢުޤޫބުގެފާނުގެ ރައްދުގައި ދެންނެވިއެވެ. ”މިއީ ބައްޕަގެ ދޮށީ ފިރިހެންދަރިފުޅު ޢީސޫ. އަޅުގަނޑު މިއައީ ބައްޕަ ވިދާޅުވި ފަދައިން ކަންތައް ކޮށްގެން. ތެދުވެ ވަޑައިގެން އަޅުގަނޑު ތައްޔާރު ކޮށްގެން މިގެނައި ތަކެތި ފަރިއްކުޅުއްވާ. އެއަށް ފަހު އަޅުގަނޑަށް ބަރަކާތް ލެއްވުމަށް އެދި ދުޢާ ކޮށްދެއްވާ.“\n20 އިސްޙާޤުގެފާނު ވިދާޅުވިއެވެ. ”މަގޭ ދަރިފުޅާ. ޝިކާރަ ކުރައްވާނެ ޖަނަވާރެއް މިހާ އަވަހަށް ހޯއްދެވީ ކިހިނެއް؟“\nޔަޢުޤޫބުގެފާނު ޖަވާބު ދެއްވިއެވެ. ”އެއީ ބައްޕާފުޅުގެ ވެރި މާތްﷲ އަޅުގަނޑުގެ މައްޗަށް އޯގާވަންތަވެ ވޮޑިގެންނެވުމުން.“ 21 އެއަށް ފަހު އިސްޙާޤުގެފާނު ޔަޢުޤޫބުގެފާނަށް ބުންޏެވެ. ”މަގޭ ދަރިފުޅާ، ކައިރިއަށް އާދޭ. ތިޔައީ ޢީސޫތޯ ފާހަގަ ކުރުމަށް ބައްޕަ ދަރިފުޅު ގައިގައި އަތްލާން ބޭނުން.“ 22 ޔަޢުޤޫބުގެފާނު އެކަލޭގެފާނުގެ ކަރިއަށް ވަޑައިގަތުމުން ޔަޢުޤޫބުގެފާނުގެ ގައިކޮޅުގައި އަތްޕުޅު ބީއްސަވާ ލެއްވުމަށް ފަހު އިސްޙާޤުގެފާނު ވިދާޅުވިއެވެ. ”ދަރިފުޅުގެ އަޑު ހީވަނީ ޔަޢުޤޫބުގެ އަޑުހެން. އެހެނަސް ދަރިފުޅުގެ އަތުގައި ތިޔަވަނީ ޢީސޫ ފަދައިން އިސްތަށި ފަޅާފަ.“ 23 އެއަށް ފަހު އިސްޙާޤުގެފާނު، ޢީސޫ ކަމަށް ހީކުރައްވާ ޔަޢުޤޫބުގެފާނަށް ބަރަކާތް ލެއްވުމަށް އެދި ދުޢާ ކުރެއްވިއެވެ. 24 އިސްޙާޤުގެފާނު ސުވާލު ކުރެއްވިއެވެ. ”ތިޔައީ ޙަޤީޤަތުގައިވެސް ހަމަ ޢީސޫތަ؟“\nޔަޢުޤޫބުގެފާނު ވިދާޅުވިއެވެ. ”އާދެ، ބައްޕާ. އަޅުގަނޑަކީ ހަމަ ޢީސޫ.“\n25 ދެން އިސްޙާޤުގެފާނު ވިދާޅުވިއެވެ. ”ދަރިފުޅު ތިޔަގެނައި ކެއުން ބައްޕައަށް ދީ. އެ ތަކެތި ކެއުމަށް ފަހު ދަރިފުޅަށް ބަރަކާތް ލެއްވުމަށް އެދި ބައްޕަ ދުޢާ ކޮށްދެއްވާނަމު.“ ދެން ޔަޢުޤޫބުގެފާނު އެކަލޭގެފާނުގެ ބައްޕާފުޅަށް ފަރިއްކޮޅު އެރުވިއެވެ. އަދި އެތަކެތި އިސްޙާޤުގެފާނު ފަރިއްކުޅުއްވުމުން މޭބިސްކަދުރުގެ ދިޔަ ވެސް އެރުއްވިއެވެ. ދެން އިސްޙާޤުގެފާނު އެ ދިޔަ ފޮދުވެސް ހިއްޕެވިއެވެ. 26 އެއަށް ފަހު ޔަޢުޤޫބުގެފާނުގެ ބަފައިކަލުން އިސްޙާޤުގެފާނު އެކަލޭގެފާނަށް ވިދާޅުވިއެވެ. ”ބައްޕަގެ ކައިރިއަށް މިތަނަށް އައިސް ބައްޕަގެ ގައިގައި ދަރިފުޅު ބޮސް ދީ.“\n27 އެހެންވެ ޔަޢުޤޫބުގެފާނު އެކަލޭގެފާނުގެ ބައްޕާފުޅު އިސްޙާޤުގެފާނަށް ބޮސްދިނުމަށް އެކަލޭގެފާނާއި ކައިރިއަށްޖެހި ވަޑައިގަތެވެ. އެހިނދު އިސްޙާޤުގެފާނަށް ޢީސޫގެ ހެދުމުގެ ވަސްދުވެ ވަޑައިގަތުމުން އެކަލޭގެފާނަށް ބަރަކާތް ލެއްވުމަށް އެދި މިފަދައިން ދެންނެވިއެވެ.\n”އާހ، ދަރިފުޅުގެ ހެދުމުގެ ވަސް އަހަރެންނަށް ދުވި ހިނދު، މާތްރަސްކަލާނގެ ބަރަކާތް ލައްވާފައިވާ ތާޒާ މައިދާނެއް ފަދަ. 28 މާތްރަސްކަލާނގެ އެ މައިދާނުގައި ފުރިހަމައަށް ގޮވާން އަޅާނެ ފަދައިން ގިނައިން ވާރޭ ފޮނުއްވާނެ. އެގޮތުން ދަރިފުޅުގެ މައިދާނުގައި ގިނަގުނަ ގޮވާމާއި މޭބިސްކަދުރު ހެދޭނެ. 29 އެންމެހާ ވަންހަ ތަކުގެ މީސްތަކުން ދަރިފުޅުގެ އަމުރަށް ކިޔަމަންތެރިވެ ދަރިފުޅަށް ޚިދުމަތް ކުރާނެ. ދަރިފުޅުގެ ގާތްތިމާގެ މީހުންގެ މައްޗަށް ދަރިފުޅު ވެރިކަން ހިންގުމަށް މާތްރަސްކަލާނގެ މެދުވެރި ކުރައްވާނެ. އަދި ދަރިފުޅުގެ އެއްބަނޑު ކުދިން ދަރިފުޅަށް ކުރުނީސް ކުރާނެ. ދަރިފުޅަށް ބަދު ކަންތައްތަކަށް ހިތާ ފަރާތްތަކާއި މެދު މާތްރަސްކަލާނގެ ލަޢުނަތް ލައްވާނެ. އަދި ދަރިފުޅަށް ބަރަކާތަށް އެދޭ ފަރާތްތަކަށް ބަރަކާތް ލެވިގެންވާނެ.“\n30 އިސްޙާޤުގެފާނު ޔަޢުޤޫބުގެފާނުގެ މައްޗަށް ބަރަކާތް ލެއްވެވުން އެދި ދުޢާކުރައްވައި ނިންމެވިއެވެ. އެއަށް ފަހު ޔަޢުޤޫބުގެފާނު އެކަލޭގެފާނުގެ ބައްޕާފުޅު އިސްޙާޤުގެފާނުގެ އަރިހުން ވަޑައިގެންނެވިއެވެ. އެހިނދު ޢީސޫ ޝިކާރަ ކޮށްގެން އަތުވެއްޖެއެވެ. 31 އަދި އެކަލޭގެފާނުވެސް ވަރަށް މީރު ފަރިއްކޮޅެއް ތައްޔާރު ކުރައްވައިގެން ބަފައިކަލުންނަށް ވެދުމަށް އެރުވުމަށް ވަޑައިގެންނެވުމަށް ފަހު ދެންނެވިއެވެ. ”ބައްޕާފުޅާ، ތެދެވެވަޑައިގަންނަވާ، އަދި ބައްޕާފުޅުގެ ދަރިފުޅުގެ ޝިކާރައިން ގެނައި ފަރިއްކޮޅުން ފަރިއްކުޅުއްވާ. އެއަށް ފަހު އަޅުގަނޑަށް ބަރަކާތަށް އެދިވަޑައިގެން ދުޢާކޮށްދެއްވާ!“\n32 އެކަލޭގެފާނުގެ ބައްޕާފުޅު އިސްޙާޤުގެފާނު ވިދާޅުވިއެވެ. ”ތިޔައީ ކާކުތަ؟“ ޢީސޫ ޖަވާބުދިނެވެ. ”މިއީ ބައްޕަގެ ދޮށީ ފިރިހެން ދަރިފުޅު ޢީސޫ!“\n33 އެހިނދު އިސްޙާޤުގެފާނު ތުރުތުރުއަޅާ ޙާލުކޮޅުގައި ވިދާޅުވިއެވެ. ”އެހެން ކަމަށް ވާނަމަ ދަރިފުޅު އައުމުގެ ކުރިން ޝިކާރަ ކުރެވުނު ޖަނަވާރުގެ މަހުން ތައްޔާރުކޮށްފައިވާ ކެއުމެއް މިތަނަށް އެ ގެނައީ ކާކު؟ ދަރިފުޅު މިތަނަށް އައުމުގެ ކުރިން އަހަރެން އެ ކާނާ ކައިފިން. އަދި އެ މީހަކަށް ބަރަކާތް ލެއްވުމަށް އެދި ދުޢާކޮށްފީމު. ހަމަކަށަވަރުން އެމީހަކަށް ބަރަކާތް ލެވިގެންވާނެ.“\n34 ޢީސޫއަށް އެކަލޭގެފާނުގެ ބަފައިކަލަކުންގެ މިވާހަކަތައް އަޑުއިވި ހިތްދަތި ކަމާއެކު އަޑުންއަޑުނަގާ ރޮމުން އެކަލޭގެފާނުގެ ބަފައިކަލުންނަށް ދެންނެވިއެވެ. ”މަގޭ ބައްޕާފުޅާ، އަޅުގަނޑަށް ވެސް ބަރަކާތް ލެއްވުމަށް އެދި ދަންނަވައި ދެއްވާ!“\n35 އެހެނަސް އިސްޙާޤުގެފާނު ރައްދުގައި ވިދާޅުވިއެވެ. ”ދަރިފުޅުގެ ކޮއްކޮ މަކަރުވެރިގޮތުގައި މިތަނަށް އައިސް ދަރިފުޅަށް ލިބިދޭންޖެހޭ ބަރަކާތް ލިބިގެންފި.“\n36 ޢީސޫ ދެންނެވިއެވެ. ”ޔަޢުޤޫބު އެއީ އެކަލޭގެފާނަށް ކިޔުން އެންމެ އެކަށީގެންވާ ނަން. ދެފަހަރުމަތިން އެކަލޭގެފާނު އަހަރެންނަށް އޮޅުވާލައިފި! އެއީ ދޮށީ ދަރިއެއްގެ ގޮތުން އަހަރެންނަށް ލިބެންޖެހޭ ޙައްޤާއި އަދި މިފަހަރު އަހަރެންނަށް ލިބެންޖެހޭ ބަރާކަތް!“ ޢީސޫ އިސްޙާޤުގެފާނަށް އިތުރަށް ދެންނެވިއެވެ. ”ބައްޕާފުޅާ، އަޅުގަނޑަށްޓަކައި ހަމަ އެންމެ ބަރަކާތެއް ވެސް ނެތީތޯ؟“\n37 އިސްޙާޤުގެފާނު ވިދާޅުވިއެވެ. ”ދަރިފުޅުގެ މައްޗަށް ވެރިކަން ކުރުމުގެ ބާރު ޔަޢުޤޫބުއަށް އަހަރެން ދީފިން. އަދި އެކަލޭގެފާނުގެ އެއްބަނޑު މީހުންނާއި ގާތްތިމާގެ މީހުންނަކީ އެކަލޭގެފާނުގެ ޚާދިމުން ކަމުގައި ވުމަށް ނިންމައިފިން. އަދި އެކަލޭގެފާނަށް ގިނަގުނަ ގޮވާމާއި މޭބިސްކަދުރު ދެއްވުމަށް އެދި ދެންނެވިއްޖެ. މަގޭ ދަރިފުޅާ. ދަރިފުޅަށް ދިނުމަށް އިތުރު އެއްވެސް ކަމެއް ދޫކޮށްލެވިފައި ނުވޭ؟“\n38 ނަމަވެސް ހުއްޓާނުލައި ޢީސޫ އާދޭސްކޮށް ދަންނަވަމުން ގެންދެވިއެވެ. ”ބައްޕާފުޅާ، އަޅުގަނޑަށް ޓަކައި ބައްޕާފުޅު އެއްފަހަރު ނަމަވެސް ބަރަކާތް ނުލައްވާނުތޯ؟ އަޅުގަނޑަށް ޓަކައި ބަރަކާތް ލައްވަވާ!“ މިހެން ބުނުމާއެކު ކަރުނައަޅާ ރޯންފެށިއެވެ.\n39 އެހިނދު އިސްޙާޤުގެފާނު މިފަދައި ދެންނެވިއެވެ. ”ދަރިފުޅު ދިރިއުޅެމުން ގެންދާނީ އެ މައިދާންތަކަކަށް ފެން ލިބުން މަދު އަދި ގޮވާންކުރުން ދަތި މައިދާންތަކުގަ.\n40 ދަރިފުޅުގެ ދިރިއުޅުން ބިނާވާނީ ދަރިފުޅުގެ ކަނޑީގެ ބޭނުން ކޮށްގެން. އަދި ދަރިފުޅު ވާނީ ދަރިފުޅުގެ ކޮއްކޮގެ ޚާދިމެއްގެ ގޮތުގަ.\nނަމަވެސް ދަރިފުޅަށް ކެތްނުވެގެން ދެކޮޅުވެރިވެގަތުމުން އެކަލޭގެފާނުގެ އަތްދަށުން ދަރިފުޅު ސަލާމަތް ވެދާނެ.“\n41 މިކަމާއި ގުޅިގެން ޢީސޫގެ ހިތުގައި ޔަޢުޤޫބުގެފާނުގެ މައްޗަށް ގަދަވެގެންވާ ޙަސަދަވެރިކަމެއް އުފެދިގެން ދިޔައެވެ. އެއީ ޔަޢުޤޫބުގެފާނު އެކަލޭގެފާނަށް މަކަރު ހެއްދެވުމުގެ ސަބަބުންނެވެ. އެގޮތުން ޔަޢުޤޫބުގެފާނު އަވަހާރަ ކޮށްލުމަށް ޓަކައި ޢީސޫ، އެކަލޭގެފާނުގެ ހިތުގެ ތެރޭގައި މިފަދައިން ރާވަމުން ގެންދިޔައެވެ. ”އަހަރެންގެ ބައްޕާފުޅު އަވަހާރަވީހާ އަވަހަކަށް އެކަލޭގެފާނުގެ މައްޗަށް އަހަރެން ހިތާމަ ކޮށް ނިމުމުން އަހަރެން ޔަޢުޤޫބު މަރާލާނަން.“\n42 ޔަޢުޤޫބުގެފާނު އަވަހާރަ ކޮށްލެއްވުމުގެ ރޭވުން ޢީސޫ ރާވަމުން ގެންދާކަން މީސްތަކުންނަށް އެނގުމުން އެބައިމީހުން ރިފްޤާއަށް މި ޚަބަރު ދިނެވެ. އެއަށް ފަހު އެކަމަނާ ޔަޢުޤޫބުގެފާނު ގެންނަވާ މިފަދައިން ވިދާޅުވިއެވެ. ”އަޑުއަހާ، ދަރިފުޅުގެ ބޭބެ ދަރިފުޅުގެ މައްޗަށް ބަދަލުހިފުމުގެ ގޮތުން ދަރިފުޅު މަރާލުމުގެ ރޭވުން އެބަރާވާ. 43 އެހެންވީމާ، މަގޭ ދަރިފުޅާ، މަންމަ މި އެދޭ ފަދައިން ކަންތައް ކުރޭ. މަންމަގެ ބޭބެ ލަބާން ޙާރާން ސަހަރުގައި ދިރުއުޅެމުންދާނެ. އެ ސަހަރަށް ދޭ. 44 ޢީސޫގެ ނަފްރަތު ކުރުން ދަރިފުޅުގެ މައްޗަށް ހުއްޓެން ދެން އޭނާގެ ގާތު ދުވަސްކޮޅަކު މަޑުކުރޭ. 45 ދަރިފުޅު ޢީސޫ އާއިމެދު ކުރިކަންތައް ހަނދާންނެތި އަދި އެކަލޭގެފާނުގެ ރުޅިވެރިކަން ދަރިފުޅުގެ މަތިން ފިލައި ދިއުމުން ގެއަށް އައުމަށް މަންމަ އަންގާނަން. ތިޔަ ދެބެއިން އެކުގައި ނިމި ދާކަށް މަންމައެއް ނޭދެމު.“\n46 އެއަށް ފަހު ރިފްޤާ އިސްޙާޤުގެފާނުގެ އަރިހަށް ވަޑައިގެން މިފަދައިން ޝަކުވާ އުފުލެއްވިއެވެ. ”މި ކަންޢާނުގެ ޙިއްޘީންގެ އަންހެންވެރިންނާއި މެދު އަހަރެން ނަފުރަތު ކުރަމު. އެ އަންހެނުންތަކާއެކު ދިރިއުޅުން އަހަރެންނަށް މުސީބާތަކަށް ވެއްޖެ. ޢީސޫ ފަދައިން މި ރަށުގައި ދިރިއުޅެމުންގެންދާ ޙިއްޘީންގެ އަންހެނަކާ ޔަޢުޤޫބު ކައިވެނިކޮށްގެން އުޅޭތަން ބެލުމަށް ވުރެން އަހަރެން މަރުވުންވެސް މާރަނގަޅު.“


Hirimaradhoo school ah dhivehi principal aku fonuvanee\nހިރަމަރަދޫ ސްކޫލަށް ދިވެހި ޕްރިންސިޕަލަކު ފޮނުވަނީ\nހިރިމަރަދޫ ސްކޫލުގެ އެސެމްބްލީއެއް. އެރަށަށް ދިވެހި ޕްރިންސިޕަލެއް ފޮނުވަން މިހާރު ވަނީ ނިންމައިފައި---\nމައްސަލަ ގޯސްވެފައިވާ ހދ. ހިރިމަރަދޫ ސްކޫލަށް ދިވެހި ޕްރިންސިޕަލަކު ފޮނުވަން އެޑިޔުކޭޝަން މިނިސްޓްރީން ނިންމައިފި އެވެ.\nދިރާސީ އާ އަހަރު މިދިޔަ އަންގާރަ ދުވަހު ފެށުނު ނަމަވެސް އަދިވެސް އެއްވެސް ދަރިވަރަކު ސްކޫލަށް ފޮނުވާފައެއް ނުވެ އެވެ. އަދި ހިރިމަރަދޫގެ ބެލެނިވެރިން ބޭނުންވަނީ ސްކޫލުގައި ހުރި މައްސަލަަތައް ހައްލުކުރުމަށްފަހު ނޫނީ ދަރިވަރުން ކިޔަވަން ނުފޮނުވާށެވެ.\nއެޑިއުކޭޝަންގެ ޑެޕިއުޓީ މިނިސްޓަރު އަހުމަދު މުޖާހިދު އަވަސްއަށް މިއަދު ވިދާޅުވީ އެ ސްކޫލުގެ މައްސަލަ ހައްލުކުރަން ދިވެހި ޕްރިންސިޕަލަކު ފޮނުވަން ނިންމާފައިވާ ކަމަށާއި އަންނަ އާދިއްތަ ދުވަހު އެ ޕްރިންސިޕަލް އެރަށަށް ދާނެ ކަމަށެވެ.\n"ޕްރިންސިޕަލް މި ފޮނުވަނީ ތިން ހަފްތާއަށް. އެއަށް ފަހު އެސެސްޓަމަންޓްތައްވެސް ހަދާނެ. އަދި ދާއިމީ ދިވެހި ޕްރިންސިޕަލަކު ހަމަޖައްސާނެ" މުޖާހިދު ވިދާޅުވި އެވެ.\nހިރިމަރަދޫ ސްކޫލުގައި މިވަގުތު ހުންނަނީ ބިދޭސީ ޕްރިންސިޕަލެކެވެ.\nމުޖާހިދު ވިދާޅުވީ ސްކޫލުގެ މައްސަލަ ހައްލުކުރަން މިހާރުވެސް ކެނޑިނޭޅި މަސައްކަތް ކުރަމުންދާ ކަމަށެވެ.\n"އަޅުގަނޑުމެންނަށް ހުށަހަޅާފައި އެބަހުރި ހަތަރު ޓީޗަރަކު ވަޒީފާއިން ވަކިކުރަން. އެކަމަކު އެއީކީ ވަގުތުން ވަގުތަށް ކުރެވޭނެ ކަމެއް ނޫން. ވަކި އުސޫލުތަކެއްގެ ތެރެއިން މައްސަލަ ބަލާފައި އެކަން ކުރެވޭނީ. ދެން ބެލެނިވެރިންގެ ޝަކުވާއެއް ސްކޫލުގެ ޓައިމް ޓޭބަލް ނުލިބުން. އެކަމަކު އެނގިވަޑައިގަންނަވާނެ ސްކޫލު ފެށޭ ފުރަތަމަ ދުވަހު ޓައިމް ޓޭބަލް ނުލިބިދާނެ" މުޖާހިދު ވިދާޅުވި އެވެ.\nއޭނާ ވިދާޅުވީ ސްކޫލުގެ މައްސަލަތަކެއް ހުރި ކަމަށް ބުނެ ދަރިވަރުން ކިޔެވުމުން މަހުރޫމްކުރުމަކީ ވަރަށް ކަންބޮޑުވާ ކަމެއް ކަމަށެވެ. އަދި އެކަމުގައި ވާހަކަ ދައްކައިގެން މައްސަލަ ހައްލުކުރަން ޖެހޭ ކަމަށެވެ.\nހިރިމަރަދޫ ސްކޫލުގެ މައްސަލަ ހައްލުކުރަން އެޑިއުކޭޝަންގެ ޓީމެއްވެސް އެރަށުގައި މިހާރު ދަނީ ހަރަަކާތްތެރިވަމުންނެވެ. އެ ސްކޫލުގެ ދަރިވަރުންގެ ބެލެނިވެރިންގެ ކަންބޮޑުވުންތަކުގެ ތެރޭގައި ފާއިތުވި ދިހަ ބާރަ އަހަރު ވީއިރުވެސް ސްކޫލުން އެދެވޭ ނަތީޖާއެއް ނުނެރެވުމާއި ޖާގައިގެ ދަތިކަމާއި އެކަށީގެންވާ ވަސީލަތްތައް ނެތުން ހިމެނެ އެވެ.


BREAKING NEWS: Covid-19: America In Record Adhadhakah Meehun Maruvejje - Vaguthu\nކޮވިޑް-19: އެމެރިކާ އިން ރެކޯޑް އަދަދަކަށް މީހުން މަރުވެއްޖެ\nކޮވިޑް-19 ޖެހިގެން އެމެރިކާ އިން ރެކޯޑް އަދަދަކަށް މީހުން މަރުވެއްޖެއެވެ. ތަފާސް ހިސާބުތަކުން ދައްކާ ގޮތުގައި އިއްޔެ އެކަނިވެސް އެމެރިކާ އިން 2407 މީހުން މަރުވިއެވެ. އެހެންކަމުން އިއްޔެ އަކީ މިހާތަނަށް އެއްދުވަސް ތެރޭގައި އެމެރިކާ އިން އެންމެ ގިނަ މީހުން މަރުވި ދުވަހެވެ.\nމީގެ ކުރިން އެމެރިކާ އިން އެއްދުވަސް ތެރޭގައި އެންމެ ގިނަ މީހުން މަރުވީ އޭޕްރީލް 10 ވަނަ ދުވަހުއެވެ. އެދުވަހު މަރުވީ 2035 މީހުންނެވެ. އިއްޔެ އެމެރިކާ އިން މަރުވާ މީހުންގެ އަދަދު އިތުރުވެފައި މިވަނީ އޭގެ ކުރިން ތިން ދުވަހު މަރުވާ މީހުންގެ އަދަދަށު ދަށަށް ދިއުމަށް ފަހު އެވެ. އޭޕްރީލް 11 ވަނަ ދުވަހު އެމެރިކާ އިން މަރުވީ 1830 މީހުންނެވެ. އޭޕްރީލް 12 ވަނަ ދުވަހު 1528 މީހުން އަދި އޭޕްރީލް 13 ވަނަ ދުވަހު 1538 މީހުން މަރުވިއެވެ.\nއެމެރިކާ އިން އިއްޔެ ކޮވިޑް-19 އަށް ފައްސިވި މީހުންގެ އަދަދު ވެސް ވަނީ އޭގެ ކުރީ ދުވަހަށްވުރެ އިތުރުވެފައެވެ. އިއްޔެ އެމެރިކާ އިން 26945 މީހުން ކޮވިޑް-19 އަށް ފައްސިވިއެވެ. ހޯމަ ދުވަހު ފައްސިވީ 26641 މީހުންނެވެ.\nއެމެރިކާ އިން ފައްސިވި މީހުންގެ ޖުމްލަ އަދަދު މިހާރު ވަނީ 613,886 އަށް އަރާފައެވެ. އޭގެތެރެއިން 26,047 މީހުން ވަނީ މަރުވެފައެވެ. މިހާތަނަށް އެމެރިކާ އިން ބަލިން ރަނގަޅުވީ 38,820 މީހުންނެވެ.\nއަދިވެސް އެންމެ ހާލަތު ގޯސް ސިޓީއަކީ ނިއުޔޯކެވެ. ނިއުޔޯކުން އެކަނިވެސް ވަނީ 203,123 މީހުންނަށް ބަލި ޖެހި 10,834 މީހުން މަރުވެފައެވެ. ދެންމެ އެންމެ ބާރަށް ބަލި ފެތުރެމުންދާ ނިއުޖާޒީން 68,824 މީހަކަށް ބަލި ޖެހި 2,805 މީހުން ވަނީ މަރުވެފައެވެ.\nއެމެރިކާ އިން މަރުވާ މީހުންގެ އަދަދު ވަރަށް ބޮޑަށް އިތުރުވެފައި މިވަނީ ކޮވިޑް-19 ކޮންޓްރޯލް ކުރަން އަޅާފައިވާ ވަރުގަދަ ބައެއް ފިޔަވަޅުތަކަށް ދޫދީ އިޤުތިޞާދީ ބައެއް މަސައްކަތްތައް ފަށަން އެމެރިކާ ތައްޔާރުވަމުން ދަނިކޮށެވެ.


February 1 gai Hingi Kankamah Ma,aaf dheveykah neh - Raees Yaameen\nޤައިދީން ޕްރޮމޯޓް ކުރާނަމަ ފިޔަވަޅު އަޅާނަން ...\nމިއަހަރުގެ ފެބުރުއަރީ މަހުގެ އެއްވަނަ ދުވަހު ހިންގި ޤާނޫނާ ޚިލާފު ކަންކަމުގައި ބައިވެރިވި މީހުންނަށް ލޯ މަރާފައި މަޢާފުކޮށްދެވެން ނެތްކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް ވިދާޅުވެއްޖެއެވެ.\nޕީޕީއެމަށް މެމްބަރުންތަކެއް ސޮއިކުރުމަށް ރޭ ބޭއްވި ރަސްމިއްޔާތެއްގައި ރައީސް ޔާމީން ވިދާޅުވީ މިދިޔަ ފެބްރުއަރީ މަހުގެ އެއް ވަނަ ދުވަހުގެރޭ ސުޕްރީމް ކޯޓުން އަމުރެއް ނެރެގެން ސަރުކާރު ވައްޓާލަން ކުރި ކަންތައްތަކަށް ލޯމަރާފައި، ފަރުދީ ގޮތުން މާއާފުކޮށް ނުދެވޭނެކަމަށެވެ.\nރައީސް ވިދާޅުވީ އެފަދަ ކަންކަމަކީ ދައުލަތުގެ ހައްގުތަކަށް އަރައިގަތުން ކަމަށެވެ. އަދި އެއީ ސިޔާސީ މީހުން ގާނުނާ ޚިލާފަށް ކުރާ ކަންކަން ކަމަށާއި އެފަދަ ބަޔަކު ގާނޫނުގެ ތެރެއިން ކަންކުރާނެ ކަމަށް ވިސްނުމަކީ ނުބައި ވިސްނުމެއް ކަމަށް އެމަނިކުފާނު ވިދާޅުވިއެވެ.\n“ޕޮލިސް ކަމިޝަނަރު އޭގެ ތެރެއަށް ވަދެއްޖެ. އެއީ ދާޚިލީ ކަންކަމުގައި ކޯޓުތަކުން އަމުރުކުރީމައި ހުކުމް ތަންފީޒު ކުރަން ނުކުންނަން ތިބި ބަޔަކީ. ދާޚިލީ ކަންކަން ހަމަޖައްސަން ތިބި ބަޔަކީ އެއީ. އެހެންވީމަ ކޮމިޝަނަރު މީގައި ބައިވެރިވެއްޖެ. ދެން އަޅުގަނޑުމެން އެންމެ އިތުބާރު ކުރާ ސުޕްރީމް ކޯޓުގެ ދެ ފަނޑީޔާރުން އޭގެ ތެރޭގައި ހިމެނިއްޖެ،” ރައީސް ޔާމީން ވިދާޅުވިއެވެ.\nސިޔާސީ އެހެން ލީޑަރުންގެ ފަރާތުން މިހާތަނަށް ފެނިގެންދިޔައީ ގައުމީ މަސްލަހަތާ ފުށުއަރާ ކަންކަން ކަމަށް ރައީސް ޔާމީން ވިދާޅުވިއެވެ. އަދި އެކަމަށް އެންމެ ބޮޑު ހިތްވަރެއް ލިބިގެންދިޔަ އެންމެ ފަހު ކަމަކީ އެކެއް ފެބްރުއަރީގެ އަމުރު ކަމަށް އެމަނިކުފާނު ވިދާޅުވިއެވެ.\n“ސުޕްރީމް ކޯޓުގެ އަމުރުގައި ޝައްކެއްވެސް ނެތް ގޮތުގައި ވަރަށް ބޮޑެތި ގޯސްތަކެއް ހުރުމުން ހަމަ ސުޕްރީމް ކޯޓުގެ ފުރަތަމަ އަމުރުގައި ސޮއިކުރެއްވި ފަނޑިޔާރުންގެ ތެރެއިން ތިން ފަނޑިޔާރުން އެ އަމުރު ބާތިލް ކުރައްވާފައި އެއޮތީ،” ރައީސް ޔާމީން ވިދާޅުވިއެވެ.\nމުޅި ގައުމާ މެދު ވިސްނާނެ ބަޔަކީ ރައްޔިތުންކަން ހަނދާންކޮށްދެއްވަމުން ރައީސް ވިދާޅުވީ މިއަދު ޔާމީން ހުރެދާނެ ކަމަށާއި މާދަމާ އެހެން މީހަކު ހުރުމަކީވެސް އެކަށީގެންވާ ކަމެއް ކަމަށެވެ. ނަމަވެސް ގައުމު ސަލާމަތް ކުރާނެ ބަޔަކީ ދިވެހި ރައްޔިތުން ކަމަށް ރައީސް ވިދާޅުވިއެވެ.


Kuni ukaa meehunge nan haama kuraa iru khiyaanaaitheringe mauloomaathu sirru! – adduLIVE\nJan 07, 2019, 21:11 ހަސަން އަޝްރަފް\nމާލޭގެ މަގަކަށް ކުނި އަޅާފައި - ފޮޓޯ: ޓްވިޓާ\nދިވެހިރާއްޖޭގެ ވެރިރަށް މާލޭގެ މަގުމައްޗަށް ކުނި އެޅުން ހުއްޓުވުމަށް ދާދި ފަހުން އެންވަޔަރަމެންޓް ޕްރޮޓެކްޝަން އޭޖެންސީން (އީޕީއޭ) އިން ވަނީ ވަރަށް ތަފާތު މަސައްކަތެއް ފަށާފައެވެ. އެއީ މަގުމައްޗަށް ކުނި އަޅާ ފަރާތްތަކުގެ މައުލޫމާތު ހާމަކޮށް އެމީހުން ޖޫރިމަނާ ކުރުމެވެ.\nޤާނޫނީ ގޮތުން އީޕީއޭއަށް ލިބިފައިވާ ބާރުތަކާއި އެކު ފެށި މި މަސައްކަތަކީ މަގުމައްޗަށް ކުނިއެޅުން ހުއްޓުވުމަށް މުހިއްމު ކަމެކެވެ. އީޕީއޭގެ އަމާޒަކީ، މަގުމައްޗަށް ކުނި އަޅާ މީހުންގެ އާއްމުކޮށްގެން ނަމަވެސް އެ މައްސަލަ އަށް ހައްލު ހޯދުމެވެ.\nއީޕީއޭގެ މަސައްކަތަކީ ދައުލަތުގެ އެހެން އިދާރާތަކަށް ނަމޫނާއެކެވެ. އެކަމަށް ސާބަސް ރައްދުކުރަން ޖެހެއެވެ.\nމަގުމައްޗަށް ކުނިއުކާލާ މީހުން ލަދުގަންނަވާލައިގެން ނަމަވެސް އެކަން ހުއްޓުވުމަށް ސަރުކާރުގެ އިދާރާއެއްގެ އަމާޒު ހުރިއިރު ދައުލަތުގެ ފައިސާއަށް ޚިޔާނާތްތެރިވާ މީހުން ލަދުގަންނުވާލަން ސަރުކާރުން ފަސްޖެހެނީ ކީއްވެގެން ހެއްޔެވެ؟ އެކަމަށް ސަރުކާރާއި ދައުލަތުގެ އިދާރާތަކުން ޖެހިލުން ވަނީ ހެއްޔެވެ؟\nދިވެހިރާއްޖޭގައި މިހާތަނަށް ހިންގި އެންމެ ބޮޑު އެއް ޚިޔާނާތް ކަމަށްވާ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ބޮޑު ޚިޔާނާތުގެ މައްސަލައެވެ.އެންޓި ކޮރަޕްޝަން ކޮމިޝަން (އޭސީސީ) އިން މީގެ ކުރިން ބުނެފައިވާ ގޮތުގައި ރަށްތަކާއި ފަޅުތައް ކުއްޔަށް ދިނުމުން ދައުލަތައް ލިބުނު 1.4 ބިލިއަަނަށް ވުރެ ގިނަ ރުފިޔާއަށް ވަނީ ޚިޔާނާތްތެރިވެފައެވެ.\nއަދި އެ ޚިޔާނާތުގެ ފައިސާ 155 މީހެއްގެ އެކައުންޓަށް ޖަމާކޮށްފައިވާ ކަމަށް އޭސީސީ އިން ވަނީ ބުނެފައެވެ. އެހެން ނަމަވެސް އެ މައުލޫމާތު ހާމަކުރަން އޭސީސީން ދެކޮޅެވެ.\nރައްޔިތުންނަށް ފެންނަމުން ދަނީ އެމްއެމްޕީއާރްސީ ޚިޔާނާތުގެ ފައިސާ ޖަމާކުރި އެކައުންޓްތަކުގެ މައުލޫމާތުތައް ހާމަކުރުމަށް ގޮވާލަން ސަރުކާރާއި ސިޔާސީ ފަރާތްތަކުން ވެސް ފަސްޖެހޭ މަންޒަރެވެ.\nކުނިކޮތަޅު އުކާލާ މީހާގެ މައުލޫމާތު ހާމަކޮށް އޭނާ ލަދުގަންނަވާލައިގެން އެކަން ހުއްޓުވާއިރު ރައްޔިތުންގެ ފައިސާ ބަނޑުއަޅައިގެން ތިބި 155 ޚިޔާނާތްތެރިންގެ މައުލޫމާތު ހާމަކޮށް އެމީހުން ލަދުގަންނަވާލަން ފަސްޖެހެންވީ ކީއްވެގެން ހެއްޔެވެ؟


ކުރިއަށް އޮތް3ދުވަހުވެސް ބޯކޮށް ވާރޭވެހި، ކަނޑުތައްވެސް ގަދަވާނެ! – Haftha\nކުރިއަށް އޮތް3ދުވަހުވެސް ބޯކޮށް ވާރޭވެހި، ކަނޑުތައްވެސް ގަދަވާނެ!\nހުޅަނގު މޫސުމުގެ ބާރު ގަދަވެ، ކުރިއަށް އޮތް3ދުވަހު ބޯކޮށް ވާރޭވެހި، ކަނޑުތައްވެސް ގަދަވާނެ ކަމަށް މޫސުމާއި ބެހޭ ގައުމީ އިދާރާއިން ލަފާކޮށްފިި އެވެ.\nމެޓުން ލަފާދޭ ގޮތުގައި ރާއްޖޭގެ ބޮޑުބަޔަކަށް ވިއްސާރަކޮށް ބައެއް ރަށްތަކަށް ގުގުރުމާއިއެކު ބޯކޮށް ވާރޭ ވެހޭނެ ކަމަށެވެ. އަދި އާންމު ގޮތެއްގައި ވައި ގަދަވާނެ ކަމަށް ލަފާކުރެވެނީ މެތުތެރެއާއި އުތުރުގެ އަތޮޅުތަކަށް ކަމަށް ވަނީ ލަފާކޮށްފަ އެވެ.\nއެގޮތުން މެދުތެރޭއާއި އުތުރުގެ އަތޮޅުތަކަށް ގަޑިއަކު 15 މޭލާއި 25 މޭލަށް ގާތްގަޑަކަށް 45 މޭލު ބާރުމިނުގައި ބާރު މިނުގައި ވައިގަދަވާނެ ކަމަށާއި އެހެން ހިސާބުތަކަށް ވައިޖެހޭނީ ގަޑިއަކު 8 މޭލާއި 18 މޭލާ ދެމެދުގެ ބާރު މިނުގައި ކަމަށް މެޓު އޮފީހުން ލަފާކޮށްފައި ވެއެވެ.\nމެޓު އޮފީހުން ބުނީ މެދުތެރޭއާއި އުތުރުގެ އަތޮޅުތަކަށް ކަނޑުގަދަވާނެ ކަމަށާއި ދެކުނުގެ އަތޮޅުތަކުގެ ކަނޑުތައް ގަދަވާނެ ކަމަށް ލަފާކުރެވެނީ ވިލާގަނޑުގައި ކަމަށެވެ. އެހެން ކަމުން ކަނޑު ދަތުރު ކުރައްވާ ފަރާތްތަކުން މޫސުމަށް ސަމާލުވުމަށް މެޓު އޮފީހުން އިލްތިމާޒްކުރެއެވެ.


ކޯވިޑް-19: އެމެރިކާގައި ވައިގެމަގުން ދަތުރުކުރާ މީހުން އިތުރުވާން ފަށައިފި ކޯވިޑް-19: އެމެރިކާގައި ވައިގެމަގުން ދަތުރުކުރާ މީހުން އިތުރުވާން ފަށައިފި\nކޯވިޑް-19: އެމެރިކާގައި ވައިގެމަގުން ދަތުރުކުރާ މީހުން އިތުރުވާން ފަށައިފި\nއެމެރިކާގެ އެއަރޕޯޓެއްގައި ފަސިންޖަރުންތަކެއް، ފޮޓޯ، ފޯބްސް\nކޯވިޑް-19ގެ ބަލިމަޑުކަމާއެކު ވައިގެ ދަތުރުފަތުރުތައް ހުއްޓުމަކަށް އައުމަށްފަހު، އެމެރިކާގެ އެއަރލައިންތަކުން ދަނީ އަލުން އަނބުރާ ވައިގެ ދަތުރުތައް ފަށަމުންނެވެ.\nހޫނު މޫސުމާއި އެކު ދަތުރުކުރާ މީހުންގެ އަދަދުވެސް ދަނީ އިތުރުވަމުންނެވެ. އެގޮތުން އެމެރިކާގެ ޑެލްޓާ އެއަރ ލައިންސް، ސައުތުވެސްޓް އެއަރލައިންސް، ޔުނައިޑަޓް އެއަރލައިންސް އަދި އެމެރިކަން އެއަރލައިންސްއިންވެސް ހާމަކުރާގޮތުން މި ހަފްތާތެރޭ އެއަރލައިންތަކުގައި ދަތުރުކޮށްފައިވާ ފަރާތްތައް މީގެ ކުރީ ހަފްތާތަކަށްވުރެ އިތުރުވެފައިވާ ކަމަށެވެ.\nއެޤައުމުގެ ޓްރާންސްޕޯޓް ސެކިއުރިޓީ އެޑްމިނިސްޓްރޭޝަންގެ ތަފާސް ހިސާބުތައް ދައްކާގޮތުން މިދިޔަ ބުދަ ދުވަހު ވަނީ 230367 މީހުން އެއަރޕޯޓް ސެކިއުރިޓީގެ ޙިދުމަތް ހޯދާފައިވާކަމަށެވެ. މިއީ މާރޗު 25 ވަނަ ދުވަހަށްފަހު މިހާ ގިނަ މީހުން އެއަރޕޯޓް ސެކިއުރިޓީ ހުރަސް ކުރި ފުރަތަމަ ފަހަރެވެ.\nއޭޕްރީލްމަހުގެ ތެރޭގައި ވައިގެ ދަތުރުފަތުރުތައް ބޭނުންކުރި ފަރާތްތައް ވަރަށް ބޮޑުތަނުން ދަށްވެގެން ދިޔައެވެ. އެގޮތުން އޭޕްރީލް 14 ވަނަ ދުވަހު އެއަރޕޯޓް ސެކިއުރިޓީން ހުރަސްކޮށްފައި ވަނީ 87534 ފަސިންޖަރުންނެވެ.\nޔުނައިޑަޓް އެއަރލައިންސްއިން ހާމަކުރާގޮތުގައި މިހާރު ދުވާލެއްގެ މައްޗަށް އެއަރލައިންގައި ދަތުރުކުރާ މީހުންގެ އަދަދުވެސް އިތުރުވެފައިވާ ކަމަށެވެ. އެގޮތުން މިހާރު ދުވާލެއްގެ މައްޗަށް 35000 އާއި 40000 އާއި ދެމެދުގެ އަދަދަކަށް މީހުން އެއެއަރލައިންގައި ދަތުރުކުރެއެވެ. އޭޕްރީލްމަހު މި ހިސާބުތައް ހުރީ 10000 ގައެވެ.\nކޯވިޑް-19ގެ ބަލިމަޑުކަން ބާރަށް ފެތުރުމުގެ ކުރިން މިއަހަރުގެ ފެބްރުއަރީމަސް ހިސާބު އެއެއަރލައިންގެ ފްލައިޓްތަކުގައި ދުވާލެއްގެ މައްޗަށް ބައި މިލިއަން މީހުން ދަތުރުކޮށްފައިވެއެވެ.\nމީގެއިތުރުން ކުރިއާލާ ބުކިންގްސް ހަދާ ފަރާތްތައްވެސް ވަނީ އިތުރުވެފައެވެ. އެގޮތުން ޖޫން އަދި ޖުލައިމަހުގެ ތެރޭ ޗުއްޓީއަށް ދަތުރުތައް ކުރުމަށް މީހުން ޓިކެޓު ބުކް ކުރަމުންދާކަމަށް އެއަރލައިންތަކުން ހާމަކުރެއެވެ.


Ozil nuhimenumugai zaathee kameh nehi: Arteta\nއާޓެޓާ އާއި އޮޒިލް\nޔޫރޮޕާ ލީގް އަދި ޕްރިމިއާ ލީގްގެ އާސެނަލްގެ ސްކޮޑްގައި މިޑްފީލްޑާ މެސްޓް އޮޒިލް ނުހިމެނުމުގައި ޒާތީ އެއްވެސް ސަބަބެއް ނެތް ކަމަށް އާސެނަލްގެ ކޯޗް މިކަލް އާޓެޓާ ބުނެފި އެވެ.\nޔޫރޮޕާ ލީގްގައި އޮސްޓްރިއާގެ ރެޕިޑް ވީން އާ ދެކޮޅަށް މިރޭ ނުކުންނަ މެޗުގެ ކުރިން އާޓެޓާ ބުނީ، ސްކޮޑުން އޮޒިލްއަށް ފުރުސަތު ނުދިނުމުގައި ފުޓްބޯޅައިގެ ސަބަބެއް ނޫން އެހެން އެއްވެސް ސަބަބެއް ނެތް ކަމަށެވެ.\nއާސެނަލްގެ ކޯޗް ކަމާ މިދިޔަ ޑިސެމްބަރު މަހު އާޓެޓާ ހަވާލުވެ ކުޅުނު 10 މެޗުގައި އޭނާ ވަނީ އޮޒިލްއަށް ފުރުސަތު ދީފަ އެވެ. އޭގެ ފަހުން މާޗް މަހު ފުޓްބޯޅައިގެ ހަރަކާތްތައް މެދުކަނޑަލައި އަލުން ކުޅެން ފެށި ފަހުން އޮޒިލްއަށް އެއްވެސް މެޗަކުން ފުރުސަތު ދީފައެއް ނުވެ އެވެ.\nއޮޒިލްގައި އާސެނަލްގެ މުސާރައަކީ ހަފުތާއަކު 350،000 ޕައުންޑެވެ. އޭނާއަކީ އާސެނަލްގެ އެންމެ މުސާރަ ބޮޑު ކުޅުންތެރިޔާ އެވެ. އާސެނަލް އާއި އޮޒިލް އާ ދެމެދު އޮތް ގުޅުން ހީނަރުވާން ދިމާވީ، ކޮރޯނާ ވައިރަސް އާ ގުޅިގެން ކުޅުންތެރިންގެ މުސާރައިގެ 12.5 ޕަސަންޓް އުނިކުރަން ހުށަހެޅި ހިސާބުންނެވެ. މެނޭޖުމެންޓުން ހުށަހެޅި ހުށަހެޅުމަށް ދެކޮޅު ހެދި ތިން ކުޅުންތެރިންގެ ތެރޭގައި އޮޒިލް ހިމެނެ އެވެ.\nއޮޒިލް ވަނީ އިއްޔެ ސޯޝަލް މީޑީއާގައި އާޓެޓާގެ ނިންމުމާމެދު ފާޑު ކިޔާފަ އެވެ. އޭނާ ބުނެފައި ވަނީ ޓީމަށް އޭނާ ދިން ވަފާތެރި ކަމުގެ އަގު ޓީމުން ބަލައިގެންފައި ނުވާ ކަމަށެވެ. އާޓެޓާ ބުނީ ކޮންމެ މީހަކަށްވެސް އެމީހެއްގެ ހިޔާލު ފާޅު ކުރެވިދާނެ ކަމަށެވެ. މީހަކު ދައްކާ ވާހަކަ އަކާ މެދު އޭނާ ނުވިސްނާ ކަމަށެވެ.\n"މިކަމުގެ ފުރިހަމަ ޒިންމާ ނަގާ މީހަކީ އަހަރެން،" އޮޒިލް ސްކޮޑުން އުނިކުރި ސަބަބާ ބެހޭގޮތުން އާޓެޓާ ބުންޏެވެ. "ކުޅުންތެރިންގެ ކިބައިން އެންމެ ރަނގަޅު ފެންވަރު ނެރެން ޖެހޭނެ މީހަކީ އަހަރެން. އެއީ އަހަރެންގެ ޒިންމާއެއް. އެއީ އެއްވެސް ކަމަކާ ގުޅުން ހުރި ކަމެއް ނޫން."\nއާސެނަލް އާ އެކު އޮޒިލް ހަދާފައިވާ ކޮންޓްރެކްޓް އަންނަ އަހަރުގެ ޖޫން 30 އަށް ނިމެނެ އެވެ.


BREAKING: Maafannu Saharaa Gai Kahvalhu Konnan Thibi Bayaku Hayyarukohffi - Vaguthu\nމާފަންނު ސަހަރާ ތެރޭގައި ކަށްވަޅު ކޮންނަން ތިބި ބަޔަކު ހައްޔަރުކޮށްފި\nމާފަންނު ސަހަރާ ކޮނެގެން ނަފާގައި ހުރި ތަކެތި - ފޮޓޯ: މީސްމީޑިއާ\nމާފަންނު ސަހަރާ ތެރޭގައި ކަށްވަޅު ކޮންނަން ތިބި ބަޔަކު ހައްޔަރުކޮށްފިއެވެ.\nމާފަންނު ސަހަރާގައި ކަށްވަޅު ކޮންނަން ތިބީ ދިވެހި ދެ އަންހެނުންނާއި، ދިވެހި ފިރިހެނަކާއި, ބިދޭސީ ހަތަރު ފިރިހެނުންނެވެ. މިމީހުން ފުލުހުންގެ ބެލުމުގެ ދަށަށް ގެންގޮސްފައިވަނީ އާއްމުންގެ ބަޔަކު ކުރި ރިޕޯޓަކާއި ގުޅިގެން މިރޭ 12:30 ހާއިރުއެވެ.\nމަންޒަރު ދުށް މީހަކު "ވަގުތު" އަށް ބުނީ ކަށްވަޅު ކޮންނަން ތިބި ތަން އޭނާއަށް ފެނުމުން އެ މަންޒަރު ނުބަލަން އެތަނުގައި ހުރި ދިވެހި ފިރިހެން މީހާ އެދުނު ކަމަށެވެ.\n"ފިރިހެން މީހާ ބުނީ ސިހުރޭ މި ހަދަނީ،ސިހުރު ހަދާއިރު ބަލަން ނުވާނެކަމަށް". މަންޒަރު ދުށް މީހާ ބުންޏެވެ.\nމާފަންނު ސަހަރާ ކޮންނަން ތިބި ބަޔަކު ހިފަހައްޓައި، ފުލުހުން އެ ސަރަޙައްދުގައި ހަރަކާތްތެރިވަނީ - ފޮޓޯ: މީސްމީޑިއާ\nއޭނާ ބުނީ، އިރުކޮޅަކުން އަންހެނަކު ރޯއަޑު ސަހަރާ ތެރެއިން އިވުނު ކަމަށާއި،މޫނު ބުރުގާ އަޅައިގެން ހުރި އަންހެނަކުވެސް ސަހަރާ ތެރޭގައި ހުރި ކަމަށެވެ.\nމަންޒަރު ދުށް އިތުރު މީހަކު ބުނީ, އެ މީހުން ކަށްވަޅު ކޮނުނީ ބަޔަކު ހަދާފައި ހުރި ސިހުރެއް ނައްތާލަންވެގެން ކަމަށް އޭނާ ކައިރީގައި ބުނި ކަމަށެވެ.\n"އަހަރެން ދެކުނިން އަންހެނަކު ފާޑެއްގެ ބާރުތަކެއް އަރައިގެން ދުއްވައިގަންނަން އުޅުނު ތަން"\nއޭނާ ބުނީ ކަށްވަޅު ކޮނެގެން ނަގާފަަައި ހުރި ގިނަ އަދަދެއްގެ ގާތަކެއް ފެންނަން ހުރި ކަމަށާއި, އެތަނުން އިންސާނެއްގެ ކަށިތަކެއް ނަގާފައި ނެތް ކަމަށެވެ.\nމި މަަައްސަލާގައި ފުލުހުންގެ ބަހެއް އަދި ނުލިބެ އެވެ.\nއޮގަސްޓް 24, 2019 00:44\nސިޙުރުގެ ކުޅިގަނޑު ފެށެނީ އަނެއްކާވެސް\nއޮގަސްޓް 24, 2019 00:56\nވަޓް ދަ ފިޝް\nއޮގަސްޓް 24, 2019 04:44\nއޮގަސްޓް 24, 2019 01:00\nސިހުރު ވެރިންނަކީ އިންސާނަކު ހައްގަކާ ނުލައި މަރާލުމަށްވުރެން ނުބައި ފާފަކުރާބައެއް. އެމީހުން އެކަން ނުދަންނަނީ. ސިހުރު ހަދައިގެން މީހަކަށް ނުވަތަ ބަޔަކަށް އަނިޔާއެއް ނޫނީ ނުދެވޭނެ. ހަސަދަ ވެރިޔާ ހަލާކު ވެގެން ދާނީ ﷲ އަށް ވަކީލު ކުރާ ކެތްތެރިޔާގެ އަގީދާގެ ވަރުގަދަކަމުން.\nއޮގަސްޓް 24, 2019 01:08\nސިހުރު ލޭންޑު.. ރަނގަޅައްވިއްޔާ އައްޑޫ ގޫބައްޑާއިންތަކަކައްވާނީ..\nއޮގަސްޓް 24, 2019 01:43\nއައްޑޫ މީހަކު އުޅެފާނެ ކަލޭ ކަހަލަ މީހުން ގަޅި ހައްދައިގެން ރުގިޔާއޭ ކިޔައިގެން ފައިސާ ހޯދަން. އެހެން ނޫނީ އައްޑޫ މީހުން އުޅޭނީ މާލޭގައި ފިހާރަ ހުޅުވައިގެން ބިޒްނަސް ކުރަން. ސާފުބާ\nއޮގަސްޓް 24, 2019 08:19\nކަލޭ ވަރަށްބޮޑަށް އައްޑޫ މީހުންނަށް ރުޅިއަންނަ ކަމަށް ބެލެވޭ ކަލޭގެ ނަސްލީ ތަފާތުކުރުމާއި ހަސަދަވެރިކަން ސިހުރުވެރިޔާއަަށްވުރެވެސް ނުބައި ކަލޭ ކިތަންމެ ރުޅިއަޔަސް އައްޑޫމީހުން އުޅޭނީ ފުދިގެން ކޮންމެ ކަމެއްގަވެސް އައްޑޫ މީހުންނަކީ ކެރޭބައެއް ތިމާމެން ފިނޑިކަމުން ކަންތަކާއި ކުރިމަތިލާން ނުކެރުމަކީ އައްޑޫ މީހުންގެ މައްސަލައެއްނޫން\nއައްޑޫ މީހުންގެ ތެރޭގައިވެސް ރަގަޅު ހެޔޮލަފާ މީހުންވޭ ނަމަވެސް ގިނައީ ވަރަށް ބޮޑެތި ޖާހިލުން.\nއޮގަސްޓް 28, 2019 16:23\nއާނ. ފުވައްމުލަކުގަޔާ . ވ ފެނިފަ ތިބޭ ކިބުރުވެރިން ގިނައިން އަހަރެނަށް ފެނުނީ. އަހަރެނާ ދިމާވި ފުވައްމުލަކު މީހުން ބޭރުން ވ ހެޔޮވެގެން އުޅެފަ ފަސްފަހަތުގައި ނޮޅައި ކާލަނީ ރިހާކުރާ ފިހުނު މަސް ކާހެން.\nއޮގަސްޓް 30, 2019 06:00\nޙިތަށްއަރާ ސިހުރު ހަދަނީ ކީއްވެބާއޭ މީހުންގެ ދިރިއުޅުން ހަލާކު ކުރަނީ...އޭގެ ބަދަލުގަ ޤައުމަށް އެހެންނޫނީ އަމިއްލަ މީހާއަށް ފައިދާ ކުރާނެ ކަހަލަ ކަމެއް ކުރަންވީ އެއްނޫންބާ...\nއޮގަސްޓް 24, 2019 02:31\nއެންމެގިނައިން އައްޑޫ މީހުންތަ ސިހުރުހަދަނީ؟ ތީނަޔަށް ތިޔަހުރީ މީރަނގަޅަށް އެނގިފަ.\nއޮގަސްޓް 28, 2019 04:12\nކަލޭމެނަށް ވިއްޔާ އެންމެ ބޮޑަށް އެނގެނީ!\nއޮގަސްޓް 24, 2019 01:18\nރަނގަޅު ރާޤީއެއް ކަށްވަޅެއް ނުކޮންނާނެ. ޝައިތާނާ ހާޒިރުވެއްޖެ ނަމަ ކަންކުރަން އޮންނަ ގޮތަށް ކުރީމާ އެކަން ﷲގެ އިޒްނަފުޅާއެކު ނިންމާލެވޭނެ. ކަށްވަޅު ކޮންނަން ޖެހޭ ހާލަތެއް އައިސްފިނަމަ އިލްމުވެރިންގެ މަޖްލީހަކުން އެކަން ނިންމަންވާނީ. ދީނީގޮތުންވެސް ވަރަށްބޮޑު ޕްރޮސީޖާއެއް ފޮލޯކުރަން ޖެހޭކަމެއް ކަށްވަޅު ކޮނުމަކީ އެކަހަލަ ހާލަތެއްގައި. ބެލެވޭ ހޮތުގައި ތިޔަ ރާގީއަކީ ތަޖުރިބާ މަދު މީހެއް.\nއޮގަސްޓް 24, 2019 01:21\nއޮގަސްޓް 24, 2019 01:23\nމުލިއާގޭތެރޭ ކޮންމެ ރެއަކު އެއަޅަނީ ކޮން ދުމެއްތަ؟ ނޭނގޭތީ ހަމަ އަހާލީ.\nމަމީ އެތާހުރިމީހެއް ކައްވަޅެއް ނުކޮނެ ސިހުރު\nހަދާފައިވާ ގާތަކެއް ނެގީ\nޢަންހެނަކު ދުވަސްދުއްވާލައް ހަދާފައިވާ ސިހުރެއް ނަގަން ޖެހުނީ ކަމައް ވަނީ\nއޮގަސްޓް 24, 2019 01:36\nމަދިރި ގިނަވެގެން..ހިކިމިރުހުން ދުންއަޅަނީ..\nއޮގަސްޓް 24, 2019 02:08\nއެތަނަށް އަންނި ވަންނަ ވަރުން އޭނާ ނެރެން ދުން އަޅަނީ\nއޮގަސްޓް 24, 2019 05:03\nޜޯގާއުޅޭތީ ކަތުރާނުން ދުން އަޅަނީ ކަމަށްވާނީ މަމެންކުޑައިރުވެސް ރޯގާ ފެތުރޭ ދުވަސްވަރު ދުން އަޅާ ތަކްބީރުކިޔާ ހަދާ\nއޮގަސްޓް 24, 2019 01:55\nސިހުރު ނޫނަސް ސިހުރަސް. މަށަައް އެނގިފަ އޮތީ ސަހަރާއައް އަންހެނުން ވަންނަން ނުވާކަން. މޮޅައް އެނގޭނީ ދީނީ ކިޔަވައެގެން ތިބިމީހުންނަށް\nއޮގަސްޓް 24, 2019 02:06\nހަވަރު ތިނަދޫ މީހުން މިތާ ގިނަވީމަ ވާނީ މިހެން... ފަންޑިތައަށް ބޫތު ކައިފަ ހުންނާނީ..\nއޮގަސްޓް 24, 2019 09:52\nހަވަރު ތިނަދޫ ދެކެ ވަރަށް ބިރު ގަންނަ ސޮރެއްދޯތީ........ޥަރަށް ވައްތަރު.\nއެންމެގިނައިން ސިހުރު ހަދަނީ އުތުރު މީހުންނާއި، މެދުރާއްޖެތެރޭ މީހުން..\nއޮގަސްޓް 24, 2019 02:47\nސަރުކާރުން މުސާރަ ދީފާ ސަހަރާތަކުގައި ކަށްވަޅު ކޮންނަން ބަޔަކުލައިފައި ތިބޭނެ އެމީހުން ލައްވައި ތިޔަކޮނުނު ނަމަ ތިޔަހެނެއް ބުރޭކިން ނިޔުސް އަކަށް ނޭރީހެއްނު\nއޮގަސްޓް 24, 2019 03:02\nފޫޅުދިގުހަ ންޑި. އެ ންޑް.ފްރެންޑްސް\nއޮގަސްޓް 24, 2019 03:15\nއޮގަސްޓް 24, 2019 03:30\nޜާއްޖޭގެ މީހުންނެއް ނުކުރާނެ. ސްކޫލު ނިމޭއިރު އިސްލާމުން މާސްޓަރސް ނެގޭ ފެންވަރަށް މަންހަޖު އޮތީ.. ކިހާ ދީން އެނގޭނެ ދެން\nއޮގަސްޓް 24, 2019 03:33\nރާއްޖޭގަ މީހުންމާގިނަވީކަމަށްވެދާނެ އިންޝާﷲ ސިހުރުވެރިން ނެތިކުރަށްވާށި.....!!!\nއޮގަސްޓް 24, 2019 04:33\nސުޖޫން އާ ރޯނު އެދުރާ ހޮވަން އެމްޑީޕީން ސިހުރު ކުޅި ކުރިއަށް ވުރެ ބާރަށް ގެންދަނީ!\nއޮގަސްޓް 24, 2019 07:30\nސިހުރެއް ނަށްތާލަން ކަށްވަޅެއް ކޮންނަންވާނީ ސަރުކާރުން ހުއްދަލިބިގެން ކަށްވަޅުގަ ސިހުރު ހަދާފަ ވަޅުލާފަވާކަން ޔަގީންވީމަ އެސިހުރު ނަށްތާލަން ކަށްވަަޅު ކޮނުމަކީ ހުއްދަކަމެއް\nއޮގަސްޓް 24, 2019 07:41\nސިހުރު ހެދުމަކީ ބޮޑު ފާފައެއް ﷲއާއިވަކީލު ކުރާނަމަ އުދަގޫ ތަކުން ނިކުމެވޭނެ މަގު ތަނަވަސް ކޮށްދެއްވާނެ\nއޮގަސްޓް 24, 2019 09:41\nނުރައްކާތެރިކަމެއްތި. ރުޤުޔާ ކުރުމަކީ މިހާރު ފައިސާ ލިބޭ އެންމެ ބުޑު ވަސީލަތް. ކަންކަންނޭގިތިބެ މީހުންގެއަތުން ފައިސާ އަތުލުމަކީ މުފަދަ މީހުން ކުރާ ނުބައިކަމެއް. ރުޤޔާކުރުމަށް ހުއްދަ އެއް ދެއްވަންޖެހިއްޖެ. ށިހުރުހަދާމީހުން އިންތިހާއަށް ގިނަ ޤައުމެއް މިއީ . މިކަމުގައި ކިޔަވައިގެ ތިބި ޝެއިކުންވެސް އެބައުޅޭ\nއޮގަސްޓް 24, 2019 10:15\nސިހުރުވެރިން މިހާރު ކައްވަޅަށް ނޫނީ އޭކަން ނުކުރޭ.. ސަބަބަކީ ފަސޭހައިން އެކަން ރަނގަޅުކުރާމީހާއަށް އެނެގޭނެ ގޮތެއްނޯންނާތީ... ސީޙުރުވެރިންނާ އެކަމަށް އެދިގެން ދާ މީހުންވެސް ހަލާކު ކުރައްވާށި..!\nއޮގަސްޓް 24, 2019 11:00\nއޮގަސްޓް 24, 2019 14:08\nއައްޑޫ މީހުންނަށް ވުރެ މާލޭ މީހުންގެ ތި ސިހުރުގެ ކުޅިގަނޑު މާ ބޮޑު...\nއޮގަސްޓް 24, 2019 14:51\nތިޔަކަހަލަ ބާތިލް ކަންތައް ކުރާނީ ސިހުރު ނައްތާލާކަށްނޫން ސިހުރު ހަދަން\nއޮގަސްޓް 24, 2019 18:22\nއަހަރެންގެ ގެ ހުންނަނީ ހެންވޭރު ބޯޅަދަނޑު ކައިރީގައި، މިގެއާ ޖެހިގެން އުސްކޮށް ބުރި ބުރި އަށް ހަދާފައި ހުންނަ ގޭގައިވެސް އުޅޭ ތިކަން ކުރާ މީހަކު، ސީދާ ފަންޑިތަ މީސްމީހުންނަށް ހަދަނީ، އޭނާއަކީ އެއްވެސް ވަޒީފާއަކަށް ދާ މީހެއް ނޫން، ލާރި ހޯދަނީ ފަންޑިތަ ހަދައިގެން. އޭނާ ބުނާ ގޮތުންނަމަ އެއީ ހުއްދަ ކަމެއް އަދި ހަދަނީވެސް ހުއްދަ ފަންޑިތަ ކަމަށްވަނީ، އޭނާ ގެ އަށް ޖިންނިވެސް ގެނޭ، މިގޮތުން ގެއަށް ގެނައި ޖިންނި އެއް އޭނާގެ އަނބި މީހާއާ އަވަލައިގެން މިހާރު އުޅެނީ އޭނާ ޖިންނި މޮޔަވެގެން. ބޭސް ފަރުވާ ކޮށްކޮށް ކޮޅުންލައިފި އަދިވެސް އުޅެނީ އެހާލުގައި. ސުވާލަކީ ހުއްދަ ފަންޑިތަ ހުރޭހޭ، އަދި މިގޮތަށް ހޯދާ ލާރި ހަލާލު ވާނެތޯ، މިސުވާލަށް ކޮންމެވެސް ބޭފުޅަމު ޖަވާބެއް ދެއްވަބަލާ.\nއެމީހާ ހަދަނީ ހުސް ދޮގު\nއޮގަސްޓް 29, 2019 20:54\nފަންޑިތަ އަކީ އެއްވެސް ހާލެއްގައި ހުއްދަ ކަމެއް ނޫން... އަހަރެމެން ހުރިހާ ކަމެއްގައި ވެސް ވާގި އެދެން ޖެހޭނީ ﷲއަށް... ﷲތަޢާލާ ފިޔަވާ އެހެން އެއްވެސް ފަރާތެއްގެ އެހީ އެއްވެސް އެހެން މަޚުލޫޤެއް ނުވަތަ އެހެން ގޮތަކުން ވެސް ހޯދުމަކީ ޝިރުކުގެ ޢަމަލެއް... ހުއްދަ ފަންޑިތަ ނޫނީ ހުއްދަ ސިހުރަކީ އިންސާނުން އަމިއްލައަށް އުފެއްދި ވަޟައީ ގާނޫނުތައް\nއޮގަސްޓް 24, 2019 23:01\nކަމެއް ވާއިރަށް އައްޑޫ މީހުން ނާއި އަޅައި ގެން ތިއުޅެނީ ކީވެ ކަލޭ މެން މާލެ މީހުން ކައިގެން ބޮަައިގެން ތިއުޅެނީ އައްޑޫ މީހުން ދިނީމަ މީލަކަ ވާހަކަ\nއޮގަސްޓް 25, 2019 13:38\nތި މީހުން ހައްޔަރެއް ނުކުރޭ. އެމީހުން އެތަނައް ދިއައީ ހުއްދަ ހޯދައިގެން އަދި ފުލުހެއްވެސް ގޮވައިގެން. ސިހުރު ހަދާފައިވާ ގާތަކެއް ނެގީ އެ ބާތިލުކުރަން ވެގެން.\nއޮގަސްޓް 28, 2019 09:53\nއޭތް ޔަސާން... ތިއީ ވަރަށް ގޮތްކުޑަ ވާނުވާގަ ހުރި މީހެއް... އައްޑޫ މީހަކަސް ކައްދޫ މީހަކަށް ވިޔަސް މާލެ މީހަކަށް ވިޔަސް ކޮންމެ މީހަކަށް ވިޔަސް އެންމެން ހައްދަވައި ފައި ވަނީ ހަމަ އެންމެ ފަރާތަކުން. .. މާތް ﷲ.... ވިސްނާލާ. އަހުރެން މިއީ އައްޑޫ ކުއްޖެއް... އެހެންޥެ ކުޑަކޮށް ވިސްނާދިނީ. އެއްވެސް އެއްޗެކޭ ހިތުގަ ނުބާއްވާ ތި އިނގޭ..?.\nއޮގަސްޓް 30, 2019 00:53\nމި ދިވެހިރާއްޖޭގަ އައްޑޫ މީހެކޭ މާލޭ މީހެކޭ ތަފާތެއް ނޯންނާނެ. އެއީ މާކުރީގެ މީހުން ދެކެމުން އައި ގޮތެއް. މިހާރު އެކަން ފިލާ ހިނގައްޖެ. ތިޔަ ކަހަލަ މީހުން އެކަކު އަނެކަކާ ޖައްސަން އުޅުނަކަސް ތިޔަކަމެއް ދެން ކުރިޔަކަށް ނުދާނެ. ތިނޫން އެހެންވާހަކަ އެއް ދައްކާ. ވަރަށް ސަލާމް


ކަރާގެ ބޭރު ތޮށިގަނޑު އެއްލާލުމަށް ވުރެ ލިބޭ ފައިދާ މާބޮޑު!\nކަރައިން ސިއްހީގޮތުން ބޮޑެތި ފައިދާތަކެއް ލިބޭ\nކަރާގެ 91 ޕަސެންޓް އަކީ ފެން\n29 މެއި 2017 | ހޯމަ 16:58\nލޯކަލް މާރުކޭޓުގައި ކަރާ ވިއްކުމަށް ބެހެއްޓިފައި\nކަރައަކީ ރަމަޟާން މަހުގައި ރާއްޖޭގައި ވަރަށް ގިނައިން ބޭނުން ކުރެވޭ އެއްޗެކެވެ. މިއީ ޒަމާނުއްސުރެއް ރާއްޖޭގެ ސަގާފަތުގެ ތެރެއަށް ވަދެފައިވާ އާދަ އެކެވެ.\nރާއްޖޭގައި ރަމަޟާން މަހުގައި ކަރާ ގިނައިން ބޭނުން ކުރާ އިރު، ކަރައަކީ ސިއްހީ ގޮތުން ބޮޑެތި ފައިދާތަކެއް ލިބޭ އެއްޗެކެވެ. ކަރާގައި އެންޓިއޮކްސިޑެންޓް ލައިކޮޕީން މާއްދާ ޓޮމާޓޯ އަށް ވުރެ ގިނައިން ހުރެ އެވެ. އެގޮތުން 1.5 މިންވަރު ޓޮމާޓޯ އަށް ވުރެ ގިނައިން ކަރާގައި ލައިކޮޕީން ހުރެ އެވެ. އެންޓިއޮކްސިޑެންޓް ލައިކޮޕީން އަނީ ކެންސަރައި ހިތުގެ ބަލިތަކުން ސަލާމަތް ކުރުމަށް، ނުވަތަ ރައްކާތެރިވުމަށް ވަރަށް މުހިއްމު މާއްދާ އެކެވެ. މި މައްދާ ހަށިގަނޑަކަށް އެކަށީގެންވާ މިންވަރަށް ލިބޭ ނަމަ، ސްޓްރޯކް ޖެހުމުން 19 ޕަސެންޓް ދުރުކޮށްދިނުމަށް މަގުފަހިވެ އެވެ.\nހަށިގަނޑަށް ލިބިދޭ ލައިކޮޕީންއާ ގުޅޭ ގޮތުން 2014 ވަނަ އަހަރު ކުރެވުނު ހޯދުންތަކުން ދައްކާގޮތުގައި ލައިކޮޕީންގެ ސަބަބުން އޯވަރީގެ ކެންސަރުން ދުރުކޮށްދެ އެވެ. ކެންސަރަށް ކުރާ ފަރުވާއަށް މި މާއްދާގެ ސަބަބުން އިތުރުބާރެއް ލިބެ އެވެ.\nދިރާސާތަކުން ދައްކާގޮތުން ކަރާގައި ހިމެނޭ ލައިކޮޕީންގެ ސަބަބުން ޓިއުމަރު އުފެދުމުން ދުރުކޮށްދެ އެވެ. ކަރާ ކެއުމުގެ ސަބަބުން ހަށިގަނޑުގެ ތަންތަނުގައި ރިއްސުންތައް ކުޑަ ކޮށްދެ އެވެ. ކަރާގެ ބޭރުފަށައަލައިން ކުރާ ފައިދާ ވެސ ވަކި ކުޑައެއް ނޫނެވެ. ކަރާގެ ބޭރު ތޮށިގަނޑުން ހަށިގަނޑަށް ބޮޑެތި ފައިދާތަކެއް ލިބުނު ނަމަވެސް ގިނަ ފަހަރަށް ބޭރުތޮށިގަނޑު އެއްލާލެވޭ ގޮތް ދިމާވެ އެވެ.\nކަރާގެ ބޭރު ތޮށިގަނޑުން ކިޑްނީގެ ބަލިތަކާއ ހިތުގެ ބަލިތަކުން ރައްކާތެރިވުމުގެ އިތުރުން ހަށިގަނޑުގެ ދިފާއީ ނިޒާމު ވަރުގަދަ ކުރުމަށް މަގުފަހިވެ އެވެ. މީގެ އިތުރުން ހަށިގަނޑުގެ ބްލަޑް ޕްރެޝަރ އެއްވަރެއްގައި ހިފެހެއްޓުމަށް ވެސް މަގުފަހިވެ އެވެ. ކަރާގެ ބޭރު ތޮށިގަނޑުގެ އިތުރަށް ކަރާގެ އޮށަކީވެސް އޭގެއިން ބޮޑެތި ފައިދާތަކެއް ހަށިގަނޑަށް ލިބޭ އެއްޗެކެވެ. އެގޮތުން ދަގަނޑުގެ ބާވަތާއި ޕްރޮޓީން އަދި ފައިބާ ލިބުމަށް މަގުފަހިވެ އެވެ.\nކަރައިން ހަށިގަނޑަށް ބޮޑެތި ފައިދާތަކެއް ލިބިދޭ އިރު މިއީ ހޫނު މޫސުމުގައި ބޭނުން ކުރުމަށް އެންމެ ރަގަޅު އެއް މޭވާ އެވެ. އަދި ރަމަޟާން މަސްފަދަ، ދުވާލުގަޑީގައި ކެއުމާއި ދުރުގައި ހުރުމަށްފަހު، ރޯދަވީއްލާ ގަޑީ ކެއުމަށްވެސް އެންމެ ރަގަޅު އެއް މޭވާ އަކީ ކަރައެވެ.\nކަރާގެ 91 ޕަސެންޓް ހިމެނެނީ ފެނެވެ. އެހެން ކަމުން ކަރާ ކެއުމުގެ ސަބަބުން ޑީހައިޑްރޭޝަނުން ދުރުކޮށްދެ އެވެ. އާންމުކޮށް އެތެރެ ރަތްކޮށް ހުންނަ ކަރާ ބޭނުން ކުރި ނަމަވެސް އެތެރެ ރީނދޫކޮށް ހުންނަ ކަރައިންވެސް ސިއްހީ ބޮޑެތި ފައިދާތަކެއް ލިބިގެންދެ އެވެ.\nކަރާ އަކީ ކިއުކަމްބާ އާއި ބަރަބޯ އައިލާ އަށް ނިސްބަތްވާ މޭވާއެކެވެ. ކަރާއަކީ މިސްރަށް ނިސްބަތްވާ މޭވާ އެއް ނަމަވެސް، ދުނިޔޭގެ އެކި ކަންކޮޅުތަކުގައި ކަރާ އުފައްދަން ޖެހެ އެވެ.


Emteeseeseeah dhevana kuaatarugai 63 miliange faidhaa - Sun Online via Habaru\nThu, 22 Jul 2021 08:48 AM\nView on this article on Sun Online\nމިއަހަރުގެ ދެވަނަ ކުއާޓަރުގައި މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)އަށް ފައިދާގެ ގޮތުގައި 63 މިލިއަން ރުފިޔާ ލިބިއްޖެއެވެ.\nއެމްޓީސީސީ އިން އާންމުކުރި ކުއާޓާލީ ރިޕޯޓު ދައްކާ ގޮތުން މި އަދަދަކީ މިދިޔަ އަހަރުގެ ދެވަނަ ކުއާޓާ އާ އަޅާ ބަލާއިރު ހަތަރު ގުނަ އިތުރު އަދަދެކެވެ. މިދިޔަ އަހަރުގެ ދެވަނަ ކުއާޓަރުގައި އެމްޓީސީސީއަށް ސާފު ފައިދާގެ ގޮތުގައި ލިބިފައިވަނީ އެންމެ 15 މިލިއަން ރުފިޔާއެވެ.\nއޭދަފުށީގެ މަގު ހެދުމުގެ މަސައްކަތް ކުރިއަށް ދަނީ-- ފޮޓޯ: އެމްޓީސީސީ\nމީގެ އިތުރުން މިދިޔަ އަހަރުގެ ދެވަނަ ކުއާޓަރަށް ބަލާއިރު މި އަހަރުގެ ދެވަނަ ކުއާޓަރުގައި ލިބުނު އާމްދަނީވެސް ވަނީ ދެ ގުނައަށް އިތުރުވެގެން ގޮސްފައެވެ. އެގޮތުން ހުސްވި އަހަރުގެ ދެ ވަނަ ކުއާޓަރުގައި އެމްޓީސީސީއަށް ލިބިފައިވަނީ 248 މިލިއަން ރުފިޔާއެވެ. އެހެންނަމަވެސް މި އަހަރުގެ މި މުއްދަތުގައި 423 މިލިއަން ރުފިޔާގެ އާމްދަނީއެއް އެ ކުންފުންޏަށް ލިބިފައިވެއެވެ.\nކ. ގުރައިދޫގެ ބިން ހިއްކުމުގެ މަސައްކަތް ފެށުން -- ފޮޓޯ/ އެމްޓީސީސީ\nމިދިޔަ އަހަރު މުޅި ދުނިޔެއަށް ކުރިމަތިވ ކޮވިޑް19 ބަލިމަޑުކަމާއެކު އެޅުނު ފިޔަވަޅުތަކުގެ ސަބަބުން އެމްޓީސީސީގެ ގިނަ މަސައްކަތްތަކެއް ކުރުމަށް ބޮޑެތި ގޮންޖެހުންތަކެއް ވަނީ ކުރިމަތިވެގެން ގޮސްފައެވެ. އެގޮތުން މަސައްކަތަަށް ބޭނުންވާ ސާމާނު ލިބުމުގެ ދަތިކަން ދިމާވެ ގިނަ މަސައްކަތްކެއް އޮތީ މެދުކެނޑިފައެވެ.\nނަމަވެސް މި އަހަރު އަލުން އާންމު ހާލަތަކަށް ރުޖޫއަ ވަމުން ދިޔުމުގެ މަސައްކަތް ފެށިފައިވާއިރު އެ ކުންފުނީގެ މަސައްކަތްތައް ވެސް އަންނަނީ ހަލުވި މިނެއްގައި ކުރަމުންނެވެ. މި އަހަރުގެ ފުރަތަމަ ކުއާޓަރުގައިވެސް 77 މަސައްކަތެއް އެމްޓީސީސީ އާ ހަވާލުކުރެވި އަންނަނީ ހިންގެމުންނެވެ.\nއެމްޓީސީސީ އިން ބުނީ އެ ކުންފުނީގެ އަމާޒަކީ ތަރައްގީގެ މަޝްރޫތައް އަވަސް މިނެއްގައި ކުރިޔަށް ގެންދިޔުން ކަމަށެވެ. އަދި ވީހާވެސް ގިނަ މަސައްކަތްތަކެއް އަވަސް މުއްދަތެއްގައި ނިންމުން ކަމަށެވެ.\nMore from Sun Online\nThu, 05 Aug 2021 10:24 PM\nކޮވިޑް ނަންބަރު ހުރީ 104ގައި، މާލެއިން 35 މީހުން\nThu, 05 Aug 2021 10:00 PM\nފުވައްމުލައް ސިޓީ ތިން މަސް ފަހުން އާއްމު ހާލަތަށް\nThu, 05 Aug 2021 09:05 PM\nފުވައްމުލަކުގައި 4500 ކިލޯވޮޓްގެ ފޯމަރެއް ބަހައްޓައިފި\nThu, 05 Aug 2021 07:28 PM\nޕީސީއާރް ނުހަދާ ބައެއް ރައްރަށަށް ދަތުރު ކުރެވޭނެ\nކޮޓަރިއެއް ނުލިބިގެން ނަދީމް މަރުގެ އަޑުއެހުން ކެންސަލް


ނުމެދާށޭ ދޫނި މަގޭ (4) | Esfiya - Dhivehi Vaahaka Site\nލިބުނު ސިހުމަކާއެކު އެ ޗާލު އަންހެން ކުއްޖާ ފަހަތަށް އެބުރިލިއެވެ. އިސްޖަހައިގެން ހުރެއެވެ.\n“އޭތް! ހެލޯ. ލީ”\nއަޔާޒު އެކުއްޖާއާއި ވާހަކަ ދައްކަން މަސައްކަތް ކުރިއެވެ. އޭނާގެ ހިތް ބުނަމުން ދަނީ އެއީ ލީޒާ ކަމުގައެވެ.\n“ގާތް ނުވާތި! އަހަންނަކަށް ނޭނގެ ތީ ކާކު ކަމެއް.”\nމިޔުޒިކެއްފަދަ ރީތި އަޑުން ތުރުތުރުލާ ފަދައިން އެކުއްޖާ ބުންޏެވެ. އެއާއެކު މަޑުމަޑުން ފަހަތަށް ޖެހެން އެކުއްޖާ ފެށިއެވެ. މަޑުކުރަންވެސް އަޔާޒު މަޑުމަޑުން ބުނެލިއެވެ. ހިތުގައި ވަރަށް ބޮޑަށް އަޔާޒު ޖެހުނެވެ. އެވަގުތު އެ އަންހެން ކުއްޖާ އަޔާޒާއި ދިމާލަށް ބަލާލިއެވެ. އަޔާޒަށް ލިބުނީ ސިހުމެކެވެ. ލީޒާއާއި ކިތަންމެ ވައްތަރުވިޔަސް އެއީ ލީޒާއެއް ނޫނެވެ. އަޔާޒު ލަދުގަތެވެ. ފިހާރައެއްގެ ތެރޭ އަމަލު ކުރެވުނު ގޮތުގެ ސަބަބުން އަޔާޒު އިންތިހާއަށް ދެރަވިއެވެ.\n“ސޮރީ! އަހަރެން… އަހަރެން ހީކުރީ ތީ އަހަރެންގެ… އަހަރެންގެ ލީޒާ ކަަމަށް. ވައްތަރުވީމަ ގޮވާލެވުނީ. ސޮރީ!”\nމޮޅިވެރިކަމުން ފުރިފައިވާ އަޑަކުން އަޔާޒު އެކުއްޖާގެ ކައިރިން މައަފާއަށް އެދުމަށްފަހު ބޯލާނެ ތިން ފުޅި ގަނެގެން އަޔާޒު ފިހާރައިން ނިކުތެވެ. ލޮލުން އައިސްފައިވާ ކަރުނަތައް ފޮހެލަމުންނެވެ. އަވަސް ހިނގުމެއްގައި އަޔާޒު ހިނގައިގަތީ އަޔާޒު ހިނގައިގަތީ ޝިފާނާއި މައިސަނާއި ދިމާލަށެވެ. އެމީހުން ލަސްވެފައި ތިބޭނެ ވަރު ރޭކާލުމުންނެވެ.\n“އޭ އަޔާއްޓޭ! އާދެވިއްޖެ ދޯ؟ އަހަރުމެން ހީކުރީ ބޯނެ އެއްޗެއް ގަންނަން ދިޔަ މީހާ ބޯނެ އެއްޗެއް ހަދައިގެން އަންނާތީ ކަމަށް ލަސްވަނީ.”\nސަމާސާ ކުރަމުން މައިސަން އަޔާޒާއި ދިމާކޮށްލިއެވެ. ބޯ ހޫރާލާފައި ހިނިތުންވެލަމުން އަޔާޒު އެމީހުން ގާތު އިށީނެވެ. ހިތާމައިގެ ކުލަވަރު އެއްވެސް ވަރަކަށް ފައުޅު ކުރާކަށް އަޔާޒު ބޭނުންނުވިއެވެ.\n“އޭ ސޮރީ! ކުޑަކަމެއް ދިމާވިއޭ. އަޅާނުލާ އިނގޭ އެކަމާ!”\nބޯކަހާލަމުން އަޔާޒު އެމީހުންނަށް ޖަވާބު ދިނެވެ. ގިނައިރުތަކެއް ވަންދެން މަޖާ ކުރަމުން ސަކަރާތުގެ ތެރެއިން ތިން އެކުވެރިން ވާހަކަ ދަައްކަމުން ދިޔައީ މަސައްކަތް ފެށުމުން ބަހާލައިގެން ކަންތައް ރާވާނެ ގޮތުގެ ވާހަކައެވެ. ކަންތައް ރާވައިގެން ކުރުމަކީ އެންމެ ބުއްދިވެރި ގޮތެއްކަމަށް އެމީހުންނަށް ލަފާކުރެވޭތީއެވެ.\nގަޑިން މެންދުރުން އަނބުރާ 12 ޖަހަނީއެވެ. ވާހަކަތައް މެދުކަނޑާލުމަށްފަހު އަޔާޒާއި އޭނާގެ ބައިވެރިން އަނބުރާ ގެއަށް ދިއުމަށް ހިނގައިގަތެވެ. މެންދުރު ނަމާދަށް ގޮވަން ވަގުތު ކުޑަތަންވެފައިވާތީއެވެ.\n“އޭ ޝިފާން. މައިސަން. މަ ބުނީ ނަމާދުކޮށްލައިގެން ކައިހަދައިލައިގެން ތި މީހުން ބޭރަށް ދިޔަޔަސް އޯކޭ އިނގޭ. އަހަރެން ނުދާނަން. ނެތް މޫޑެއް. ކުޑަކޮށް ރެސްޓު ކޮށްލަން ބޭނުން. ބޮލުގައި ހެޓަކަށް އެބަ ރިއްސާ!”\nގެއަށް ވަދެވުމާއެކު އަޔާޒު ކުޑަކުއްޖެއްހެން ބޮޑާހާކަމުން ބުންޏެވެ. ކޮންމެވެސް ކަމެއް ވެއްޖެކަން ޝިފާނާއި މައިސަނަށް އިހްސާސް ވިނަމަވެސް އަޔާޒަށް އިތުރަށް ސުވާލު ނުކުރުމުގެ ގޮތުން އޯކޭ އޭ ބުނެ އެމީހުން އެގޮތަށް އެއްބަސްވިއެވެ. ނަމާދުކޮށްލައިގެން ކައިހަދައިލައިގެން ދެ މީހުންް ބޭރަށް ދިޔައިރު އަޔާޒު އޮތީ އެނދަށް އަރައެވެ. އާދައިގެ މަތިން އޭނާގެ ހިޔާލީ ދުނިޔެއަށް ގެއްލިފައެވެ. ހީވާ ކަހަލައެވެ. އަޔާޒު ކިތަންމެ ވަރަކަށް މަސައްކަތް ކުރިޔަސް އެހަނދާންތަކާ ދުރުނުވާ ކަހަލައެވެ. ޖެހެމުންދިޔަ ފިނިފިނި ވައިރޯޅިތައް އަޔާޒު ގައިިގައި ބީހިލާއިރު އެކަމުގެ އިހްސާސެއްވެސް އަޔާޒަށް ވާހެނެއް ހީނުވެއެވެ. ހިތުގައި ވަނީ އެންމެ ތަސްވީރެކެވެ. ވިސްނެނީ ހަމަ އެންމެ މީހަކާ ދޭތެރޭގައެވެ. އިތުރު ކަމަކަށް އޭނާގެ މުޅި ނަފުސު އަޅާނުލާ ކަހަލައެވެ. އިހްސާސް ނުވާކަހަލައެވެ. ހިތްއެދި ރޮމުން ދަނީ ލީޒާ ދެކިލުމަށެވެ. މިއަދު ދިމާވި ލީޒާއާ ނަމައޭ އަޔާޒުގެ ހިތަށް އަރަމުން ދެއެވެ. ނަމަވެސް ކުރާނީ ކީއްހެއްޔެެވެ؟ ތަޤްދީރު ނިޔާކުރާ ގޮތަށް އަޔާޒު ޖެހޭނީ ތަބާވާންތާއެވެ. ވިސްނުންތަކުގެ ތެރެއިން ހިޔާލީ ދުނިޔެއަށް ފީނިގެން ދިޔައިރުވެސް އަޔާޒަށް ނޭނގުނެވެ.\n“ލީޒާ ކޮންތާކު ތިހުރީ؟ އަހަރެން އައިމަ ފިލީދޯ؟”\nއަޔާޒު މަޑުމަޑުން ބުންޏެވެ.\nސިއްސުވާލުމުގެ ގޮތުން ފަހަތުން މީހަކު އައިސް ގޮވާލި އަޑަށް އަޔާޒު އެބުރިލިއެވެ. ކައިރީގައި ހުރީ ލީޒާއެވެ.\n“ހެޕީ ބާރތްޑޭ ސުވީޓީ”\nއަޔާޒުގެ ގަަޔާއި ލީޒާ ކައިރިކޮށްލަމުން ކަންފަތް ދޮށުގައި އަޔާޒުގެ އަޑު އިއްވާލިއެވެ. ލީޒާގެ ގައިގައި ހީބިހި ނެގިކަހަލައެވެ. ކޮޓަރި ތެރެއަށް ވެރިވެފައިވާ ފަޑު އައްޔާއެކުވެސް އަޔާޒަށް ލީޒާގެ ހިނިތުންވުން ނުފޮރުވުނެވެ. ޗާލު ޕަރީއެކެވެ. ފުރިހަމަ ސޫރައެއްގެ ވެރިއެކެވެ.\n“އަޔާޒު އަހަރެން ދެކެ ހަމަ އެހާ ލޯބިވޭތަ؟ ޓޭންކްސް.”\nރަކި ހިނިތުންވުމަކާއެކު އަޔާޒު ގައިގައި ބައްދާލަމުން ލީޒާ ބުންޏެވެ.\n” އާން. ވަރަށް ލޯބިވޭ. ވަރަށް ވަރަށް ލޯބިވޭ.”\n“އަޔާޒު ކާކާ ތި ވާހަކަ ދައްކަނީ؟ ކާކު ދެކެ މާ ލޯބި ވެގެން ތި އުޅެނީ އަނެއްކާ؟ ކިޔާދީބަލަ!”\nކޮޓަރިއަށް ވަންއިރު އަޔާޒު ދެބަދޭތެރޭގައި އޮވެގެން ލޯބިވޭ ގޮވަމުން ދިޔުމުން ޝިފާން އަޔާޒު ގާތު މަޑު ކޮށްލަމުން އެހިއެވެ.\nހިޔާލީ ދުނިޔެ އެއްފަރާތްކޮށް އިށީންނަމުން ކަންތައް ވެގެންދިޔަ ގޮތާ މެދު އަޔާޒު ކުޑަކޮށް ވިސްނާލިއެވެ. އަދި އެއީ އޮޅިގެން ނިދީގައި ބުނެވުނު އެއްޗެއްކަމާ ހަނދާންނެތް ކަމަށް އަޔާޒު ބުނެ ޝިފާންްއަށް ހަގީގަތް ފޮރުވިއެވެ. މިދަނީކަމަށް ބުނެ ޝިފާން ބޭރަށް ފޮނުވާލުމަށް ފަހު އަޔާޒު ކަންތައް ވަމުން އަންނަ ގޮތާއިމެދު ވިސްނާލިއެވެ. އަޔާޒަށް ހަމަ ހަގީގަތުގައިވެސް ލީޒާ ދެކެ ލޯބިވެއްޖެކަމާއި އޭނާގެ ހަޔާތަށް ލީޒާ ގެންނަން ބޭނުންވާ ވަރު ވިސްނުނީ ދެނެވެ. ކިތަންމެ ނޫންކަމުން ހެދުނަސް އަޔާޒަކީވެސް ހަމަ އިންސާނެކެވެ. އަޔާޒުގެ ހިތްވެސް ކޮންމެވެސް މީހަކަށް ދެވޭނެއެވެ. ކޮންމެވެސް މީހެއްގެ ލޮތްބަށް އެދި ރޮމުން ދާނެއެވެ.\nއަވަސް އަވަހަށް މޫނުދޮވެ ފެންވަރާލާ ރީތިވެލުމަށްފަހު އަޔާޒު ކޮޓަރިން ނުކުތީ ތިން މީހުން އެކީ ސައިބޯން ދާން ނިންމާފައި އޮތުމުންނެވެ. އަޔާޒަށް ވެފައި ހުންނަ ގޮތާއިމެދު ޝިފާނާއި މައިސަން ކިތަންމެ ހާސްވެ ކަންބޮޑުވިޔަސް އަޔާޒު ނުކިޔަދޭނެކަން އެނގޭތީ އެމީހުންވެސް ކަމެއް އިނގޭ ކަމަށް ނަހަދާ ތިބެނީއެވެ.\n“އެއްކަލަ ޕާކަށްދޯ ދާނީ. ދެޓް ޕުލޭސް ލުކްސް ނައިސް. އަނެއްކާ ކުޑަކުދިން ކުޅޭ މަންޒަރު ފެންނާތީ ހިތަށްވެސް ހިތްހަމަޖެހުމާ އުފާވެރިކަން ލިބިގެންދޭ. އަޅެ ނޫންތަ؟”\nމައިސަންގެ ހިޔާލު އޭނާ ފައުޅު ކުރިއެވެ. ޝިފާންވެސް އެކަމާ އެއްބަސްވުމުން އަޔާޒުވެސް އެމީހުންނާ ބައިވެރިވެލިއެވެ. ކުދކުދި ބިސްކޯދާއި ބޯލާނެ އެއްޗެއް ގަނެލައިގެން ތިން މީހުން ޕާކާއި ދިމާލަށް މިސްރާބު ޖެހީ ދެންވާނެ ގޮތެއްގެ ކުޑަވެސް ހިލަމެއް ނެތިއެވެ.\nމުޅި މާހައުލުގައި ވަނީ ިފެހިކަން ގަދަ ގަސްތަކުން ވަށާލެވިފައެވެ. ކުޑަކުދިން ކުޅޭނެ ސާމާނު މެދުގައި ހުރިއިރު، ގަސްތަކުގެ ހިޔަލުގައި ވަށައިގެން ގޮނޑި ޖަހާފައި ހުއްޓެވެ. އެތަން ފަރުމާ ކޮށްފައިވާ ގޮތުގެ ފުރިހަމަކަން ވަރަށް ރީއްޗަށް ފާހަގަވެގެން ދިޔައެވެ. ވަރަށް ޗާލެވެ. އެހާމެ ހިތްގައިމެވެ.\n“އަޔާޒް. އަޔާޒް. ބަލާ އެހެރަ މަންޖެއެއް. އޭނާ ހާދަ ވައްތަރޭ އަޔާޒާއެކު މާލޭގައި އެއްކޮށް އުޅުނު މަންޖެއާ. ސީ.. ލީޒާ ދޯ ކިޔަނީ؟”\nކޮނޑުގައި ކޮއްޓަމުން މައިސަން ބުނި އެއްޗަކުން އަޔާޒަށް ހީވީ ކާން އިން ބިސްކޯދުކޮޅުވެސް ކަރުގައި ތާށިވީހެންނެވެ. އަޔާޒުވެސް އެދިމާ ބަލާލިއެވެ. ތެދެކެވެ. ހާދަ ވައްތަރެވެ. މިފަހަރު އެއީ ހަމަ އަސްލުވެސް ލީޒާ ކަންނޭނގެއެވެ. އެހާ ޒަމާން ކޮށްފައިވެސް އަޔާޒަަށް އެ ސޫރަ ނޯޅޭނެއެވެ. އެ ބެލުމާ ލޮލުގެ އަލިކަމެވެ. އެ ހިނިތުންވުމެއް އަޔާޒަށް އޮޅުވައެއް ނުލެވޭނެއެވެ.\n” އޭ އާން. އެއީ ލީ ކަންނޭގެ. މަޑުކުރައްޗޭ . އަހަރެން އެބަ އަންނަން އޭނާ ގާތަށް ގޮސްލާފައި. ޔަގީން ކޮށްލަންވާނެ އެއްނު ދޯ؟”\nއަވަސް އަވަހަށް އަޔާޒު ތެދުވެގެން އެ ދިމާލަށް ދިޔައިރު ހީވީ ތަނަކަށް ދާން ލަސްވެގެން އުޅުނު ހެންނެވެ. އަޔާޒުގެ ހިތުގެ ވިންދު ވަނީ އަވަސް ވެފައެވެ. ހިތަށް ބައިވަރު ކަންތައް އަރާ ފައިބަމުން ދިޔައެވެ.\nކައިރިއަށް ގޮސް ހުއްޓުމަށްފަހު އަޔާޒު ގޮވާލިއެވެ. ސިހިފައި ލީޒާ ބަލާލި ވަގުތު ދެމީހުންގެ ހަތަރު ކަޅި ހަމަވިއެވެ. ފުން ނޭވާއެއް ލުމަށްފަހު އަޔާޒު އިސްޖަހާލިއެވެ.\n“ހުުމް.. އަޔާޒް ދޯ! ކީއްކުރަނީ މިތަނަށް އައިސް؟ ކީއްކުރަން އަހަރެން ކައިރިއަށް ތި އައީ؟”\nކުޑަ ހިނިތުންވުމެއް ދިނުމަށްފަހު ކުޑަކޮށް ހިތްހަމަ ނުޖެހިފާވާފަދަ ގޮތަކަށް ލީޒާ އަޔާޒު ގާތު އެހިއެވެ. ފަސްދީފައި އެނބުރި ދާން އުޅުނެވެ.\n” ލީ.. މަޑުކޮށްބަލަ. ކިޔާދެވޭނެހޭ މިހިތަށް މިވާ ވަރު ބުނަން، ދަތިވާ އިރުގަ ދުލުން ޔާރާ. ލަފްޒުތައް މަގޭ މިދުލަށް އައިސްފައި ދަނީއޭ، ބުނެދޭނޭ ގޮތެއް ނޭނގިގެން.”\nއަޔާޒުގެ ފުރިހަމަ ލަވަކިޔުމުގެ އަޑު ކަންފަތުގައި ޖެހުމުން ލީޒާ އެޅި ފިޔަވަޅު މައްޗަށް ހުއްޓުން އެރިއެވެ. ހަމަ އެވަގުތު ލީޒާގެ ގާތަށް ކުޑަ ފިރިހެން ކުއްޖެއް ދުވެފައި އައިސް މަޑުކުރިއެވެ.\nMi part wes warah reethi❤❤\nDn mi story nukiyaanan..ethah dhuvaheh fahun up vany..vaa goi handhaaneh ves nuhurey…thivaru vaahaka nuliye huttaalaa…\nOk thankyou for the feedback. I did tell that this story will be updated each friday. Thankx ? the next story i write willbupdated daily.\nThy N. Velidhoo kuhjehthaa\nNop im half K.Male’ anf half ADh.Dhigurah 🙂\nޞަފަރު (6 ވަނަ ބައި)\nހިތާމަ ބިރުވެރި ލޯބި June 28, 2017


Saudi rasgefaanu milku kuravvan beynunfulhuvaa Faafu Himithee ge...\nސައުދީ ރަސްގެފާނު މިލްކުކުރައްވަން ބޭނުންފުޅުވާ ފ. ހިމިތީގެ ހަގީގަތް އެނގޭތަ؟\nއިލްމުވެރިކަމާއި އުމްރާނީ ގޮތުން ތަރައްގީ ރަށެއް\nރަށް ފަޅުވި ގޮތުގެ ވާހަކަ އެކި ގޮތްގޮތަށް\nހިސާބު އިލްމު އެ ރަށަށް ފޯރިގޮތް، އާދަޔާ ޚިލާފު ވާހަކައެއް\nކ. މާލެ | 26 ފެބްރުއަރީ 2017 | އާދީއްތަ 15:14 | 34,040\nފ. ހިމިތި: އާދަޔާ ޚިލާފު ވާހަކަތަކެއް، ތާރީޚި ގޮތުން ޚާއްސަ ރަށެއް - ގޫގުލް\nމިހާރު ރާއްޖޭގައި އެންމެ އަޑުހަރުކޮށް ދެކެވޭ ވާހަކައަކީ ފ. އަތޮޅުގެ މިލްކުވެރިކަން ސައުދީ ރަސްގެފާނު ސަލްމާން ބިން އަބްދުލްއަޒީޒް ހޯއްދަވަން އުޅުއްވާ ވާހަކަ އެވެ. އަންނަ މާޗް މަހުގެ ތެރޭގައި ރަސްގެފާނު ސަލްމާން ރާއްޖެއަށް ކުރައްވާ ދަތުރުފުޅުގައި ފ. އަތޮޅުގެ އެއްބަސްވުމުގައި ސޮއިކުރައްވާނެ ކަމަށްވެ އެވެ.\nސައުދީ ރަސްގެފާނާއި ފ. އަތޮޅާ ގުޅުވައިގެން ދައްކާ ހުރިހާ ވާހަކަތަކެއް "އެނބުރެމުން ސެނބުރެމުން" ގޮސް ހުއްޓެނީ ފ. އަތޮޅުގެ ހުޅަނގު ދުނީގައިވާ ހިމިތި އަށެވެ. ހިމިތީގައި ސައުދީން ލަގްޒަރީ ސިޓީއެއް ހެދުމުގެ ވިސްނުން ގެންގުޅޭ ކަމާއި، ސަރުކާރާއެކު އެކަމުގެ މަޝްވަރާތައް ކުރާތާ ތިން އަހަރަށް ވުރެ ގިނަ ދުވަސްވެފައިވާކަން "ފ. އަތޮޅުގެ ބިޔަ ބޮޑު މަޝްރޫއާ" ގުޅޭ ގޮތުން ސަރުކާރުގެ އިސް ފަރާތްތަކާއެކު ދެކެވުނު ވާހަކަތަކުން އެނގެ އެވެ.\nރަށު ތެރޭގައި ދެކެވޭ ވާހަކަތައް އެކި ގޮތްގޮތަށް ހުރި ނަމަވެސް، ކަށަވަރުވާ ކަމަކީ ސައުދީ ޝާޚީ އާއިލާއިން ބޭނުން ވަނީ ހިމިތިއާއި، ހަމިނިމަސް ގަލީގެ އިތުރުން މާވަރުފަޅު ކަމެވެ. މާވަރުފަޅާއި ހިމިތިއާއި ހަމިނިމަސް ގަލީގައި ދުނިޔޭގެ ފެންވަރުގެ ސިޓީއެއް ގާއިމްކުރާ ވާހަކަ ދެކެވޭއިރު، ހިމިތީގެ ތާރީޚު އެނގެނީ އަޅުގަނޑުމެންގެ ތެރެއިން ކިތައް މީހުންނަށްތޯ އެވެ؟\nހިމިތީގައި މުއްސަނދި ބަޔަކު އުޅުނު، ރާއްޖެއިން ބޭރަށް އަމިއްލަ އަށް ދަތުރުކުރި\nހިމިތިން ފެނުނު ކުރެހުން އެޅި ގަލެއް\nމިހާރު ފަޅުރަށެއްގެ ގޮތުގައި އޮތަސް، ހިމިތިއަކީ އެއްޒަމާނެއްގައި މީހުން ދިރިއުޅުނު ރަށެކެވެ. އެރަށުގައި ދިރިއުޅުނު މީހުންނަކީ ރާއްޖެއިން ބޭރަށް އަމިއްލަ އޮޑިފަހަރުގައި ދަތުރުކުރި ބައެކެވެ. ހިމިއްޗާ ބެހޭ ތާރީޚު ލިޔެވިފައި ހުރި ފަތްފުއްތަކުގައި ހުރި މައުލޫމާތުތަކުން އެނގޭ ގޮތުގައި، އެ ރަށުގެ ރަންޒަމާނުގައި އޮޅުދޫކަރައަށާއި، އުތުރުކަރައަށާއި، ބަންގާޅަށް ދަތުރުކުރާ ހަތް ފުރެއްދިއޮޑި އޮތެވެ. އަދި ނިޔަމިކަން ދަސްކޮށްދޭ ސްކޫލެއް އެ ރަށުގައި ހުއްޓެވެ.\nހިމިއްޗަކީ ވަރަށް ބޮޑު ރަށްވެހިކަމެއް އޮތް ނިސްބަތުން މުއްސަނދި ބަޔަކު ދިރިއުޅުނު ރަށެއް ކަމަށް މުއައްރިޚުންގެ ލިޔުއްވުންތަކުން ފެންނާން އެބަހުއްޓެވެ. އެ ދުވަސްވަރަށް ބަލާއިރު އުމްރާނީ ގޮތުން އެންމެ ތަރައްގީ އެއް ރަށުގެ ގޮތުގައި ހިމިތި އޮތްއިރު، ހިމިތީގައި ރަނގަޅު ފެންވަރުގެ ގެދޮރު ބިނާކޮށްފައިވެ އެވެ. ގެތައް ރާނައި ފުރާޅު ހިޔާކޮށްފައި ހުރި އިރު، އެކަމުގެ ކޮންމެވެސް ވަރެއްގެ ހެކިތަކެއް މިއަދު ވެސް ފެންނާން އެބަހުއްޓެވެ.\nހިމިތީ ޝައިޚު އަލިބެ (ބޯހުނި އަލިބެ) ގެ ވާހަކަ\nބޯހުނި އަލިބެގެ ޒިޔާރަތް\nހިމިތީގައި ދެ ޒިޔާރަތެއް ހުރިއިރު، އޭގެ ތެރެއިން އެއް ޒިޔާރަތަކީ ޝައިޚު އަލިބެ (ބޯހުނި އަލިބެ) ގެ ޒިޔާރަތެވެ. ޝައިޚު އަލިބެ އަކީ އެއް ޒަމާނެއްގައި ދިވެހިންގެ ތެރޭގައި ވަރަށް މަޝްހޫރު ބޭކަލެކެވެ. ނަދުރު ބުނެގެން ކަންކަން ފުއްދޭ ކަމަށް ދިވެހިން ގަބޫލުކުރި ދުވަސްވަރު، ޝައިޚު އަލިބެގެ ޒިޔާރަތަށް ނަދުރު ބުނުމަށް ރާއްޖޭގެ އެކިކަންކޮޅުތަކުން މީހުން ޒިޔާރަތް ކުރަމުން ގޮސްފައިވެ އެވެ.\nތާރީޚީ ފޮތްތަކުގައި، އަލިބެއާ ގުޅޭ ގޮތުން އާދަޔާ ޚިލާފު ވާހަކައެއް އޮވެ އެވެ. ބައެއް ފޮތްތަކުގައި މި ވާހަކައަކީ ޚިޔާލީ ވާހަކައެއްގެ ގޮތުގައި ލިޔެފައިވެ އެވެ. އެގޮތުން، އަލިބެ ބޮޑުއަށި މަތީގައި ފަރިއްކުޅުއްވަން އިންނަވާފައި، އަށްޓާއި ގޭގެ ބިތާއި ދޭތެރެއަށް އަތް ދިއްކުރައްވައިގެން މަސައްކަތެއް ކުރައްވަން އިންނެވިކަމަށް ވެ އެވެ. ބިތުގެ ދޭތެރެއިން އަލިބެގެ އަތްޕުޅު ނެންގެވިއިރު، ތުރުކުރައްވައިގެން ހުންނެވި ލިބާހުގެ ފެންފައިބަން ފެށި ކަމަށް ވެ އެވެ. އެ މަންޒަރު ބައްލަވަން އިންނެވި އަލިބެގެ މަންމާފުޅު އެއީ ކޮން ކަމެއްތޯ ސުވާލުކުރެއްވި ކަމަށް ވެ އެވެ. ޖަވާބުގައި އަލިބެ ބުނި ކަމަށް ވަނީ، "މިއުޅެނީ ބަންގާޅު ކޯރުގެ ބަނދަރުގައި އަޅާފައި އޮތް އޮޑިއެއް ފުރާން ވެގެން ނަގިލި ނުނެގިގެން މަށަށް ގޮވާވަރުން. އެ ނަގިލި މި ނަގައިދިނީ. މިހާރު އެ އޮޑި ރާއްޖެއަށް އެބަ ދަތުރުކުރޭ" ކަމަށެވެ.\nހިމިތީ މީހުންނާއި ހިސާބު އިލްމު\n(އަލް މަރްޙޫމް ޢަބްދުﷲ އިސްމާޢީލް (ތުއްތު ސަހާބު\nހިމިތީ ރަށްވެހިންނަކީ ހިސާބު އިލްމަށާއި ނަކަތްތެރިކަމުގައި ވަރަށް ބޮޑަށް ކުރިއަރައިގެން ދިޔަ ބަޔެކެވެ. އަދި ނުޖޫމީ އިލްމުގައި އެންމެ ކުރީގައި އޮތީ އެ ރަށް ކަމަށް ފޮތްތަކުގައި ލިޔެފައިވެ އެވެ. ނަކަތުގެ ދުވަސްތައް އެނގޭނެ ތާވަލާއި، އަހަރުގެ ހުރިހާ ދުވަހަކަށް ބޭނުންކުރެވޭ ގޮތަށް ރާހި ފަދަ ތަކެތި ތައްޔާރުކުރަމުން ދިޔައީ އެ ރަށުގަ އެވެ.\nހިމިއްޗަށް ނިސްބަތްވާ މީހުންގެ ހިސާބު އިލްމުގެ މޮޅުކަން ހާމަވެގެން ދިޔަ އެއް ކަމަކީ، އިނގިރޭސިވިލާތުން ތައްޔާރުކުރި މަޝްހޫރު ހިސާބު ފޮތް "ނޫރީން" އިން ކުށެއް ހޯއްދެވި ބޭފުޅާ އެ ރަށަށް ނިސްބަތްވުމެވެ. އެ ފޮތުން ކުށެއް ހޯއްދެވީ އަލް މަރްޙޫމް ޢަބްދުﷲ އިސްމާޢީލް ނުވަތަ ކުޑައިސްމާއިލް ކަލޭފާނު ތުއްތު އެވެ. މަޝްހޫރު ނަމުން ނަމަ ތުއްތު ސާހިބުއަކީ، ހިމިތީ މާލިމީ އިސްމާއިލް ކަލޭގެފާނުގެ ދަރިކަލުންނެވެ.\nހިމިއްޗާާއި ހިސާބު އިލްމާ ގުޅޭ ގޮތުން ދެކެވޭ ފުލޯކު ވާހަކައެއް ވެސް އޮވެ އެވެ. އެ ވާހަކައިގައިވާ ގޮތުން ހިމިއްޗަށް ހިސާބު އިލްމު ފޯރީ، އެއްޒަމާނެއްގައި ދުނިޔޭގައި އޮތް ހިސާބުގެ އިލްމަށް މަޝްހޫރު "ނުހާސްކީ ރާއްޖެ" އިންނެވެ. ހިސާބު އިލްމަށް މޮޅުވެގެންގޮސް އުރެދޭ ހިސާބަށް ދިއުމުން ނުހާސްކީ ބަންޑުން ޖެއްސެވިއިރު، އެ ރަށުގެ މީހުން ގެންގުޅުނު ހިސާބު އިލްމު ފޮތުގެ ބަނޑޭރިގަނޑު ލައްވީ ހިމިއްޗަށް ކަމަށާއި، އެރަށުގެ ރަށްވެހިން ހިސާބު އިލްމު ދަސްކުރީ އެ ފޮތުން ކަމަށް އެ ފުލޯކު ވާހަކައިގައިވެ އެވެ.\nހިމިތި ފަޅުވުން: ރޫހާނީ ކަންތައްތަކެއް، ފިނޮޅެއް އުފެދުން\nހިމިތީގެ ގެއެއް ތަޅާލާފައި\nހިމިތި ފަޅުވީ 14 މެއި 1970 ގައި ކަމަށް ތާރީޚީ ފަތްފުށްތަކުގައި ބުނެފައިވެ އެވެ. އެ ރަށް ފަޅުވި ހާދިސާ އެކި ގޮތްގޮތަށް އެކި ފަރާތްތަކުން ދައްކަ އެވެ. އެއްބަޔަކު ބުނާ ގޮތުގައި ހިމިތި ފަޅުވީ ރޫހާނީ ކަންތައްތަކެއް ނުވަތަ ގޮތްނޭނގޭ ބިރުވެރި ކަންތައްތަކަކާ ގުޅިގެންނެވެ. އެބައި މީހުން ބުނާ ގޮތުގައި، ހިމިތި ފަޅުވީ އެރަށުގެ މީހުންނާއި ވ. ތިނަދޫ މީހުންގެ މެދުގައި ހިނގި ސިހުރުގެ ހަނގުރާމައެއްގެ ސަބަބުންނެވެ. އެ ވާހަކައިގައިވާ ގޮތުން، ހިމިތި ފަޅުވީ، ތިނަދޫ މުސްކުޅި މުދިމު ހިމިއްޗަށް ގޮސް އެރަށުގެ މިސްކިތުގައި ސިހުރެއް ކިޔަވައި ވޮށެއް ދިއްލުމުގެ ސަބަބުންނެވެ. އެ ސިހުރުގެ ސަބަބުން ހިމިތީގެ ބޮޑު ސަރަހައްދެއް ގިރައި، އެރަށު ގަބުރުސްތާނާއި މިސްކިތުން ވެސް އެއްބައި ގިރައިގެން ދިޔަ ކަމަށްވެ އެވެ. އެކަމުން ސަލާމަތްވުމަށް ރައްދުގައި ހިިމިތީ ބޮޑުގެ އައްޔުބެ ވެސް ސިހުރު ހެދި ކަމަށް ވެ އެވެ. ނަމަވެސް، ރައްދުގައި ހެދި ސިހުރުގެ ސަބަބުން ގާތްގާތުގައި އެރަށުން މީހުން މަރުވާން ފެށުމުން ބާކީ ތިބި މީހުން އެރަށް ދޫކޮށް ދިޔަ ކަމަށްވެ އެވެ.\nހިމިތީގެ އެއް ޖީލުން އަނެއް ޖީލަށް ނަގުލުވަމުން އައި ވާހަކަތަކުން އެނގޭ ގޮތުގައި، އެ ރަށް ފަޅުވާނެކަން މާކުރިން ވެސް އެރަށު މީހުންނަށް އެނގެ އެވެ. އެގޮތުން ހިމިތި ކައިރިން ފިނޮޅެއް އުފެދި އެ ރަށާއި ގުޅުމުން ރަށް ފަޅުވާނެ ކަމަށް މާކުރިން ވެސް ކިޔައި އުޅުނު ކަމަށްވެ އެވެ. އެންމެ ފަހުން ހިޔަރަކާތް ދުވަހާ ދިމާކޮށް އެ ވާހަކަތަކުގައި ބުނާފަދަ ފިނޮޅެއް އުފެދުނު ކަމަށްވެ އެވެ. ތޮފަސްދޫއޭ ކިޔާ އެ ފިނޮޅުގެ ވާހަކަ އެންމެ ފުރަތަމަ ދައްކާފައިވަނީ ހިމިތީގައި އުޅުނު ދޮންދައިތަ ކިޔާ މީހަކު ކަމަށްވެ އެވެ. ދޮންދައިތައަކީ މޫސުން ކުރިއަށް ލަފާކުރާ ގޮތާއި ނަކަތާއި ރާހީގެ އިލްމުވެރިއެއް ކަމަށްވެ އެވެ.\nއެއް ބަޔަކު ބުނާ ގޮތުގައި، ހިމިތި ފަޅުވީ އެރަށަރަށް "ސީލް" ނަމަކަށް ކިޔާ ކަނޑު މަޚުލޫގެއް އެރުމުގެ ސަބަބުން އެކަމާ ބިރުން ރަށް ދޫކޮށް ދިއުމުގެ ސަބަބުންނެވެ. އަނެއް ބަޔަކު ބުނާ ގޮތުގައި ރަށް ފަޅުވީ ރަށް ގިރުމުގެ ސަބަބުން މީހުންނަށް ދިރިނޫޅެވޭ ވަރު ވަމުން އެހެން ރަށްރަށަށް މީހުން ހިޖުރަކުރުމުގެ ސަބަބުންނެވެ. ހިމިތީގެ ގިނަ މީހުން ހިޖުރަ ކޮށްފައިވަނީ އެ އަތޮޅު ފީއައްޔަށާއި، ނިލަންދޫއަށާއި، މާލެ އަތޮޅު މާފުއްޓަށެވެ.


vnews - Raees Yaamin ge nan vote karudhaahugai dhen nonnaane: Abdhulla Ameen\nރައީސް ޔާމީންގެ ނަން ވޯޓްކަރުދާހަކު ނޯންނާނެ: އަމީން\nކުރީގެ ވަޒީރު އަބްދުﷲ އަމީން -- ވީފައިލް ފޮޓޯ\nކުރިއަށް އޮތް 2018 ވަަނަ އަހަރުގެ ރިޔާސީ އިންތިޚާބުގައި ރައީސް އަބުދުﷲ ޔާމީންގެ ނަން ވޯޓްކަރުދާސްކޮޅުގައި ދެން ނޯންނާނެކަމަށް ކުރީގެ ވަޒީރު އަބްދުﷲ އަމީން ވިދާޅުވެއްޖެއެވެ.\nރައީސުލްޖުމްހޫރިއްޔާގެ އޮފީހުގެ ކުރީގެ ވަޒީރު މިހެން ވިދާޅުވީ ގުޅިފައިވާ ސިޔާސީ ޕާޓީން ކުނޫޒްގައި ބޭއްވި ޖަލްސާގައި ވާހަކަފުޅު ދައްކަވަމުންނެވެ.\nއަމީން ވިދާޅުވީ މިހާރު އަދަދު ހަމަވެއްޖެކަމަށާ ވައިރޯޅި ބަދަލުވެ އިންސާފު ގާއިމްވެގެންދާ މަންޒަރު ފެންނަން ފަށައިފިކަމަށެވެ.\nދިވެހިންނަކީ ދިވެހިން ކުރާ ކޮންމެ ކަމެއް ވަރަށް ހިތްވަރާއިއެކު ކުރާ ބައެއް ކަމަށާ އަދި ދިވެހިން ކުރާ ކޮންމެ ކަމެއް ނިންމާނީ ކާމިޔާބީއާއިއެކުކަމަށެވެ. އެހެންކަމުން މިއަދު ރައްޔިތުންގެ އެންމެ ތާއީދު އޮތް ހަތަރު ލީޑަރުން ގުޅިގެން ފަށާފައިވާ މަސައްކަތް ނިންމާލާއިރު، ރައީސް ޔާމީންގެ ނަން ވޯޓް ކަރުދާސްކޮޅުގައި ނޯންނާނެކަމަށް އަމީން ވިދާޅުވިއެވެ.\n"އަދަދު ހަމަވެއްޖެ. ވައިރޯޅި ބަދަލުވެއްޖެ. އެހެންވީމަ މިދަންނަވަނީ 2018 ވަނަ އަހަރު ވޯޓްކަރުދާހުގައި ރައީސް ޔާމީންގެ ނަން ނޯންނާނެ." އަމީން ވިދާޅުވިއެވެ.\nއަމީން ވިދާޅުވީ 2013 ވަނަ އަހަރު ރައްޔިތުން ވެރިކަމެއް ގާއިމްކުރީ ވަރަށް ބޮޑު އުންމީދެެއްކަމަށާ ނަމަވެސް ރައްޔިތުން އެދުނު އެންމެ އެދުމެއްވެސް މިސަރުކާރަށް ހާސިލްކޮށްދެއްވާފައިނުވާކަަމަށެވެ.\nދިވެހިން ބޭނުންވަނީ ހައްގުތައް ކަށަވަރުކޮށްދޭނެ ރައީސެއްކަމަށާ އިރާދަކުރެއްވިއްޔާ ދިވެހިން އެދޭފަދަ ރައީސެއް މިގައުމަށް ލިބޭނެކަމަށް އަމީން ވިދާޅުވިއެވެ. އަމީން ވިދާޅުވީ ކިތަންމެ ވަރަކަށް ބިރު ދެއްކިނަމަވެސް މިފިކުރެއް މި ވިންދެން ދެން ބަދަލެއް ނުކުރެވޭނެކަމަށެވެ.\nމީގެ އިތުރަށް އަމީން ވަނީ ބާކީވާ މީހުންނާއި ހަލާކުގެ މަގުގައި ތިބި މީހުންނާއިއެކު ނުތިއްބެވުމށް ސަރުކާރަށް ތާއީދުކުރާ މަޖިލީސް މެންބަރުންނަށް ގޮވާލައްވާފައެވެ. އަދި ގާސިމް ދައްކަވާ ހިތްވަރުން ހިތްވަރު ލިބިގަންނަން ޖެހޭކަމަށާ އެމަނިކުފާނުގެ ސާބިތުކަމުން ރައްޔިތުން ހިތްވަރު ހޯދަންޖެހޭކަމަށްވެސް އަމީން ވިދާޅުވިއެވެ.\nމި ޖަލްސާގައި އަމީން ވަނީ ރައީސް ޔާމީނާއި އެމަނިކުފާނުގެ ސަރުކާރުގެ ވެރިން ރާއްޖެ ސިންގަޕޫރަށް ބަދަލުވަމުންދާކަމަށް ވިދާޅުވެ ދައްކަމުންދާ ވާހަކަތަކަށްވެސް ރައްދުދެއްވާ ވާހަކަފުޅު ދައްކަވާފައެވެ.\nއަމީން ވިދާޅުވީ ރައީސް ޔާމީނަށް މިގައުމުން ސިންގަޕޫރުގެ އިހްސާސްތައް ކުރެވުނު ނަމަވެސް ދިވެހި ރައްޔިތުންނަށް އެ އިހްސާސްތައް ނުކުރެވޭކަމަށެވެ. ގައުމާއި ރައްޔިތުން ތިބީ އެއަށްވުރެ މާ ހިތްދަތި ހާލަތެއްގައިކަމަށާ ރައްޔިތުން ކަންބޮޑުވާން އެތަށް ކަންތައްތަކެއް މިއަދު ގައުމުގައި އެބަހުރިކަމަށެވެ.\nތަފާތު ފިކުރުތަކާއެކު މަސައްކަތް ކުރެވޭނެ ރައީސަކު ގައުމަށް ބޭނުންވާކަމަށާ އިސްލާހީ މަސައްކަތުގައި ލީޑަރުން ކުރައްވާ މަސައްކަތުން އެފަދަ ރައީސަކު ހޯދާނެކަމަށް އަމީން ވިދާޅުވިއެވެ.\nއަމީން ވިދާޅުވީ މިއީ ގައުމީ ގޮވެލީގެ އަަޑުކަމަށާ ކޮންމެ ދިވެއްސަކު މިއަޑަށް ސަމާލުކަންދީ ގުޅިގެން މަސައްކަތް ކުރަންޖެހޭކަމަށެވެ.


ސެވިއްޔާ އަށް ފުރުސަތު ގެއްލުނުއިރު، ރެއާލް ލީޑު ފުޅާކޮށްފި\nއެސްޕަނިއޯލް އަތުން ބަލިވެ ސެވިއްޔާ އަށް ވަނީ ދެވަނަ އަށް އަރަން ލިބުނު ފުރުސަތު ގެއްލިފަ\nރެއާލް ވަނީ ޕޮއިންޓް ތާވަލުގައި ހަތަރު ޕޮއިންޓްގެ ލީޑެއް ނަގާފަ\nކ. މާލެ 30 ޖެނުއަރީ 2017 | ހޯމަ 09:49 2,008\nއެސްޕަނިއޯލް ކުޅުންތެރިން ލަނޑު ޖެހުމަށްފަހު އުފާފާޅުކުރަނީ - ގޫގުލް\nސްޕެނިޝް ލަލީގާގައި ސެވިއްޔާ އަށް ދެވަނަ އަށް އަރަން ލިބުނު ފުރުސަތު ގެއްލުނުއިރު، ރެއާލް މެޑްރިޑު ޕޮއިންޓް ތާވަލުގައި ލީޑު ފުޅާކޮށްފި އެވެ.\nއާދީއްތަ ދުވަހުގެ ރޭ ކުޅުނު މެޗުން އެސްޕަނިއޯލްއާ ވާދަކޮށް ސެވިއްޔާ ބަލިވީ 1-3 ގެ ނަތީޖާއަކުންނެވެ.\nއެސްޕަނިއޯލް ދަނޑުގައި ކުޅުނު މި މެޗު ފެށިގެން ހަތަރުވަނަ މިނެޓުގައި އެޓީމުން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށް ދިނީ ޖޮސޭ އެންޓޯނިއޯ ރެއިސް އެވެ.\nމި ލަނޑަށްފަހު ވެސް އެސްޕަނިއޯލްއިން ދިޔައީ ސެވިއްޔާގެ ގޯލަށް ނުރައްކާކުރަމުންނެވެ. އެހެން ނަމަވެސް އެސްޕަނިއޯލް އިން ރަނގަޅަށް ކުޅެމުންދިޔަ ދަނޑިވަޅެއްގައި ސްޓީވެން ޖޮވެޓިކްގެ ލަނޑުން ސެވިއްޔާއިން ވަނީ މެޗުގެ ނަތީޖާ ހަމަހަމަކޮށްފައެވެ.\nއެސްޕަނިއޯލްއިން މެޗުގެ ލީޑު އަނބުރާ ނެގީ ފުރަތަމަ ހާފް ނިމެން ސިކުންތު ކޮޅަކަށްވެފައި ވަނިކޮށެވެ. މި ލަނޑު އެޓީމަށް ކާމިޔާބުކޮށްދިނީ މާކް ނަވާރޯ އެވެ. މި ލަނޑުތަކާއެކު ފުރަތަމަ ހާފް ނިމުނީ 1-2 ގެ ނަތީޖާއިން ސެވިއްޔާގެ މައްޗަށް އެސްޕަނިއޯލް ކުރިހޯދައިގެންނެވެ.\nދެވަނަ ހާފް ފެށިގެންވެސް ރަނގަޅަށް ކުޅެމުންދިޔައީ އެސްޕަނިއޯލް އެވެ. އެހެން ނަމަވެސް ސެވިއްޔާއިން ވެސް ވަނީ އެސްޕަނިއޯލް ހިފަހައްޓާ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސްކޮށްފައެވެ.\nމެޗުގައި އެސްޕަނިއޯލް އިން ކާމިޔާބުކުރި ތިންވަނަ ލަނޑު 71 ވަނަ މިނެޓުގައި އެޓީމަށް ކާމިޔާބުކޮށްދިނީ ޖެރާޑް މޮރޭނޯ އެވެ. މި ލަނޑަށްފަހުވެސް އެޓީމަށް ވަނީ ލީޑު ފުޅާކުރުމަށްވެސް ގިނަ ފުރުސަތުތަކެއް ލިބި ބޭކާރުވެފައެވެ.\nމި ނަތީޖާއާއެކު ސެވިއްޔާ އޮތީ ކުޅުނު 20 މެޗުން ލިބުނު 42 ޕޮއިންޓާއެކު ލަނޑުގެ ތަފާތުން ބާސާގެ ފަހަތުން ޕޮއިންޓް ތާވަލުގެ ތިންވަނައިގައެވެ. މި މެޗުން ހޯދި ތިން ޕޮއިންޓާއެކު އެސްޕަނިއޯލް އޮތީ ކުޅުނު 20 މެޗުން ލިބުނު 29 ޕޮއިންޓާއެކު ޕޮއިންޓް ތާވަލުގެ ނުވަ ވަނައިގަ އެވެ.\nއާދީއްތަ ދުވަހުގެ ރޭ ކުޅުނު މެޗުން ރެއާލް މޮޅުވީ ރެއާލް ސޮސައިޑާޑްއާ ވާދަކޮށް 0-3 ގެ ނަތީޖާއަކުންނެވެ.\nސޮސައިޑާޑް ކޮޅަށް ލަނޑު ޖެހުމަށްފަހު ރެއާލް އިން އުފާފާޅުކުރަނީ\nރެއާލްގެ އަމިއްލަ ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅެފައިވަނީ އެޓީމުންނެވެ. އެގޮތުން ރެއާލް އަށް ވަނީ ލަނޑު ޖަހަން ގިނަ ފުރުސަތުތަކެއް ފުރަތަމަ ހާފްގައި ލިބި ބޭކާރުވެފައެވެ.\nމެޗުގައި ރެއާލް އިން ލީޑު ނެގީ 38 ވަނަ މިނެޓްގައެވެ. މި ލަނޑު އެޓީމަށް ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި މިޑްފިލްޑަރު ކޮވަކިޗް އެވެ. މި ލަނޑަށްފަހުވެސް ރެއާލްއަށް ވަނީ ލަނޑު ޖެހުމަށް ލަނޑު ޖަހަން ފުރުސަތުތަކެއް ލިބިފައެވެ.\nފުރަތަމަ ހާފް ނިމުނީ 0-1 ގެ ނަތީޖާއިން ސޮސައިޑާޑްގެ މައްޗަށް ރެއާލް ކުރިހޯދައިގެންނެވެ.\nދެވަނަ ހާފް ފެށިގެން ރެއާލް އިން ވަނީ އެޓީމުގެ ކުޅުން އިތުރަށް ރަނގަޅުކޮށްފައެވެ. އެގޮތުން 51 ވަނަ މިނެޓުގައި ކޮވަކިޗް ތަނަވަސްކޮށްދިން ފުރުސަތަކުން ރޮނާލްޑޯވަނީ ލަނޑުޖަހާ ރެއާލް އަށް ލީޑު ފުޅާކޮށްދީފައެވެ.\nމެޗުގައި ސޮސައިޑާޑް އަށް ހުރަސްތަކާ ކުރިމަތިވީ 74 ވަނަ މިނެޓުގައި އެޓީޟުގެ މާޓިނޭޒް އަށް ދެވަނަ ރީނދޫ ކާޑާއެކު ރެފްރީ ރަތް ކާޑެއް ދެއްކުމުންނެވެ. ރެއާލް އިން މެޗުގައި ކާމިޔާބުކުރި ތިންވަނަ ލަނޑު 81 ވަނަ މިނެޓުގައި ކާމިޔާބުކޮށްފައި ވަނީ ބަދަލު އަލްވަރޯ މޮރާޓާއެވެ. މި ނަތީޖާއާއެކު ރެއާލް އޮތީ ކުޅުނު 19 މެޗުން ލިބުނު 46 ޕޮއިންޓާއެކު ޕޮއިންޓް ތާވަލުގެ އެއްވަނައިގަ އެވެ. މެޗުން ބަލިވި ސޮސައިޑާޑް އޮތީ ކުޅުނު 20 މެޗުން ލިބުނު 35 ޕޮއިންޓާއެކު ޕޮއިންޓް ތާވަލުގެ ފަސްވަނައިގަ އެވެ.


vnews - STO ge customerun ah haasha kohgen kuri ah gendhaa Survey eh fashaifi\nއެސްޓީއޯގެ ކަސްޓަމަރުންނަށް ހާއްސަކޮށްގެން ކުރިއަށް ގެންދާ ސާވޭއެއް ފަށައިފި\nއެސްޓީއޯގެ ކަސްޓަމަރުންނަށް ހާއްސަކޮށްގެން ކުރިއަށް ގެންދާ ސާރވޭއެއް ފަށައިފި އެވެ.\nއެސްޓީއޯއިން ބުނީ، އިއްޔެ އިން ފެށިގެން ދެހަފްތާގެ މުއްދަތައް ކުރިއަށް ގެންދިއުމަށް ހަމަޖެހިފައިވާ މި ސާރވޭ ހިންގުމަށް ހަމަޖެހިފައިވަނީ މާލެ، ހުޅުމާލެ އަދި ވިލިމާލޭގައި ހުންނަ އެސްޓީއޯގެ އައުޓްލެޓް ތަކުގައި ކަމަށެވެ. މި ސާރވޭއަކީ މިވަގުތު އާންމުންނަށް ދެމުންގެންދާ ހިދުމަތްތަކާއި މެދު ކަސްޓަމަރުން ދެކޭގޮތް ދެނެގަނެ، އެ ހިދުމަތުގެ ފެންވަރު އިތުރަށް ރަގަޅުކުރެވޭނެ ގޮތްތައް ހޯދުމުގެ ގޮތުން ކުރިއަށް ގެންދެވޭ ސާރވޭ އެއް ކަމަށް އެސްޓީއޯއިން މައުލޫމާތު ދެއެވެ.\nއެސްޓީއޯއިން ބުނީ، މި ސާވޭ ކުރިއަށް ދާނީ އޮންލައިންކޮށް އެސްޓީއޯގެ މުއައްޒަފުން ފޯރުކޮށްދޭ ޓެބްލެޓެއް ބޭނުންކޮށްގެން ކަމަށެވެ. އަދި މި ސާރވޭ ކުރިއަށްދާނީ މިހާރު ކުރިއަށް ގެންދާ ވިލް ކެމްޕެއިންގެ ދަށުން ކަމަށްވެސް އެސްޓީއޯ އިން މައުލޫމާތު ދެއެވެ.\nވިލް ކެމްޕެއިން އަކީ އެސްޓީއޯގެ މުއައްޒަފުންނާއި ކަސްޓަމަރުން، އެސްޓީއޯގެ މާލީ ފުދުންތެރިކަމާއި ތިމާވެށި އަދި އިޖުތިމާޢީ ތަރައްގީއަށް މަސައްކަތް ކުރުމަށް 20 ޑިސެމްބަރ 2015 ގައި ފެށިގެން ކުރިއަށްދާ ކެމްޕެއިން އެކެވެ.


Kaleyge dhaairaa in kaleyah nulibuni vote eh mashah magey dhaairaa...\nރިޕޯޓު - ބަލި ގަބޫލު ނުކުރުން\nތަން ތަގެ ރަޓާ ލެބީގެން ނުން މަން މަގެ ރަޓާ އާއި ދާއިރާ ލެބެންނާ\nމިއީ ހަޖަމް ކުރަން ފަސޭހަ ނުވަތަ ހަޖަމް ކުރެވޭނޭ ކަމެއް ނޫން\nކ. މާލެ 15 މެއި 2017 | ހޯމަ 17:35 7,126\nނިމިގެން ދިޔަ ކައުންސިލް އިންތިޚާބުގެ ކެމްޕޭނަށް އެމްޑީޕީގެ ޓީމެއް ބ،ދަރަވަންދޫއަށް ޒިޔާރަތް ކުރަނީ - މުހައްމަދު ޝަރުހާން\nއެރޭ އަހަރެން ނިދަން ދިޔައީ އަހަރެން ޤަބޫލުކުރާ ގޮތުން އަމިއްލަ މަޞްލަޙަތު އޮތް، ފައިދާ ކުރާ ޤައުމީ މަސައްކަތެއްގައި އުޅުމަށް ފަހުއެވެ. ފަތިސް ފަތިހާ އަހަރެންނަށް ނިދިން ހޭލެވުނެވެ. ކުރިން ދެންނެވި މަސައްކަތުގެ ނަތީޖާ ދެނަގަތުމަށް ފުރަތަމަ ވެސް ބަލާލެވުނީ ޓީވީ. އެވެ. ހިތް ހަމަޖެހުނެވެ. އުފާވި އެވެ. އެހެނީ އަހަރެން އެޓީމުގެ ގޮތްޕެއްގެ ވެރިކަން ކުރާ ޓީމު މޮޅުވަމުން އަންނަ ތަން އެ ޓީވީ އިން ދައްކަމުން ގެންދާތީއެވެ. އަވަސް އަވަހަށް އަހަރެން ފޯނު ނެގީމެވެ. އަދި އަހަރަމެންގެ ޓީމުގެ މެމްބަރުންނަށް "ކާމިޔާބީ އަށް މަރުޙާބާ" މިހެން ލިޔެ ޓުވިޓް ކޮށްފީމެވެ.\nއެއަށްފަހު އަހަރެން އަންހެނުން ގާތުގައި ބުނެގެން ކޮފީއެއް ގެނުވީމެވެ. އަދި ކޮފީ ބޮއެގެން ހަމަޖެހިލައިގެން ފޯނު ނަގައި އަލުން ސޯޝަލްމީޑިއާ ބަލަން ފަށައިފީމެވެ. އަސްތާ! ކަމަކުދާކަށް ނެތެވެ. މިއޮތްގެން މަށަށް ބަވާ ނަގަނީއެވެ. އެއީ މީގެ ކުޑަ ހިނދުކޮޅެއް ކުރިން އަހަރެން މޮޅުވަމުންދާ ކުދިންނަށް މަރުޙާބާ ކީތީ އެވެ. ބަވާ ނަގާ މީހުންގެ ތެރޭގައި ތިބީ އަކީ އަހަރަމެންގެ ވާދަވެރިން އެކަންޏެއް ނޫނެވެ. ކިއެއްތަ؟ އަހަރަމެންގެ ފިކުރު އަދި ޓީމުގެ އިސް މީހުން ވެސް ހިމެނެއެވެ. މި ކޮމެންޓުތައް ބަލަމުން ދަނިކޮށް މީހަކު ވަރަށް ޢިބްރަތްތެރި ކޮމެންޓެއް ލިޔަފައި އޮތެވެ. "ތިމާގެ އެއްމެ ގާތުގައި ހުންނަ މީހާއީ ތިމާގެ ޢަދާވާތްތެރިއާ ކަމުގައި ވެސް ވެދާނެއެވެ." މިހެން އޮތުމުން، އަހަރެންގެ ސިކުނޑި އަހަރެންނަށް އިތުރަށް ވިސްނަން މަޖުބޫރު ކުރުވިއެވެ.\nދެން އަހަރަމެން އޮރިޔާން ކުރަމުން ގެންދާ އަދި އެއްމެ ރުޅިއަންނަ ޓީވީ ޗެނަލަށް ބަދަލު ކޮށްލީމެވެ. ރިމޯޓުން 105 އަށް ބަދަލުކޮށްލީމެވެ. އައްދޭ! މިބައި މީހުން މިދައްކަނީ ކުރިން އަހަރެންނަށް ކުރީގެ ޓީވީ އިން ފެނުނު މަންޒަރެއް ނޫނެވެ. ބަލަ އިދިކޮޅު ޓީމު މިއޮތީ މާބޮޑުތަނުން ވެސް ތަފާތު ބޮޑުކޮށް ކުރީގައެވެ. ރުޅިގަދަވި އެވެ. އަދި ހިތަށް އެރިއެވެ. މިބައި މީހުން އޮޅުވައި ލަނީއެވެ. ނަމަވެސް ހިތަށް އެރި އެވެ. މިބައިމީހުންނަށް އެހާވަރުގެ ކަމެއް ކުރަން ނުކެރޭނެއެވެ. އެހެނީ މިބައިމީހުން މިހާރު ވެސް ވަނީ އެންމެ ފަހު ނޭވާގައެވެ. އެހެނީ ދެފަހަރެއްގެ މަތިން "ބުރޯޑްކޮމް" އިން ވަނީ 2.2 މިލިއަން ރުފިޔާ އިން ޖުރުމޭނާ ކޮށްފައެވެ. ދެން ހިތަށް އެރިއެވެ. މިއީ ޙަޤީޤަތުގައި ވެސް ވެދާނޭ ކަމެކެވެ. އެހެނީ އަހަރެން ފުރަތަމަ ބެލީ ރައްޔިތުންގެ ނަމުގައި، އެހެން ނަމަވެސް އަހަރަމެން ހައިޖެކް ކޮށްފައި ހުންނަ ޗެނަލެވެ. އެޗެނަލުން ފޮނުވަމުން ގެންދާ ތަކެތީގެ ޞައްޙަކަން، މަށަށްވުރެ ރަނގަޅަށް އެނގޭނީ ކާކަށްތޯ ހިތަށް އެރިއެވެ. އެއީ އެއިން ނެރޭ ރިޕޯޓްތަކާއި، ވާހަކަތަކުގެ އަޞްލަކީ އަހަރެން ދަންނަ ބައެއްގެ އޯޑަރަށް ނިކުންނަ ތަކެތިކަމުގައި ހަނދާނަށް އަތުވެއްޖެ އެވެ.\nމިހެން މިކަން ހިނގާފައި ވަނިކޮށް، ޓީމުގެ ކުޅުންތެރިންނާއި، ސަޕޯޓާރުންނަށް ހިތްވަރު ދިނުމުގެ ގޮތުން އަނެއްކާ ވެސް އެއްޗެއް ލިޔެލީމެވެ. "ސެމީ ފައިނަލުގައި ކުޅުނު ކަމަށާއި، ފައިނަލުގައި ކުޅޭނޭ ކަމުގައެވެ." އަސްތާ އަނެއްކާ ސޯޝަލްމީޑިއާގައި ކުރިއަށްވުރެ މާ ފޯރިގަދަ ވެއްޖެއެވެ. އެއްޗެހި ލިޔާމީހުން ލިޔެ ނަގަނީ އެވެ. މަލާމާތްކުރަނީއެވެ. ވާނީވެސް އެހެން ނޫންތާއެވެ. މެޗަށް ތައްޔާރުވަމުން ދިޔަ ދުވަސްވަރު އަހަރަމެން ދައްކަމުން ގެންދިޔަ ވާހަކަތަކުން މީހުންގެ ރުޅިގަނޑު ބޭލުމަށް ފުރުސަތު ލިބުނީއެވެ. ފުރުސަތުގެ ބޭނުން ހިފަނީއޭ ހިތަށް އަރަމުން ދިޔައެވެ. ވާނީވެސް އެހެންތާއެވެ. ކުރިން 2013 ގައި އާއި، 2014 ގައި ވި ވަޢުދުތަކުގެ މަދު އިންސައްތައެއްގެ ވަޢުދު ނުފުއްދިގެން އުޅެނިކޮށް އަނެއްކާ ހަނދުބާލަދީ ރެއިންބޯގެ ކުލަތައް ދައްކަން ފަށައިގަނެވުނެވެ. އަދި ބަޔަކު މީހުން މިލިއަން މިލިއަން ރުފިޔާއިން ޑޮލަރުން ޚިޔާނާތްތެރި ވާ ކާމުގެ އަޑުތައްވަނީ ހޮނުގުގުރީގެ މިސާލުން މުޅި ޖައްވުގައި އަޑު ގުގުމާފައެވެ. ހަމައެފަދައިން މިސާލުޖެހުމުގައި ސުވަރުގެއަށް ދިޔުމުގެ ކުރިން ވޯމްއަޕް ކޮށްލުމަށް އައުމަށް ދަޢުވަތު ދެމުން ގެންދިޔައެވެ. ނޫޙުގެ ފާނުގެ ނާކޮޅަށް އެރުމުގެ މިސާލުން މިސާލު ޖެއްސެވެ. ކަރަންޓު ބިލުގެ އަގުބޮޑުކުރީ ކުޑަކުދިން ބަތްކައްކާ ކުޅޭއިރު ހިފަހައްޓާ އުޞޫލުތަކުންނެވެ. ކާޑުގެ ސަބްސިޑީ ކަނޑާލީ ބަންގާޅީން ކާއެއްޗެކަމަށް ބުނެ އެވެ. އެސްޓީއޯއަށް މާލޭއިން ދީފައިވާ ބިންތަކުގެ ކުލި ބޮޑުކޮށްފައި ނުވެއެވެ. އެއީ ސަބްސިޑީ އެއް ނޫނެވެ. އެއީ އެތަންތަން ވިޔާފީރި ކުރުމަށް ކުއްޔަށް ދީފައިވާ ތަންނތަނެވެ. މާލޭގެ ކުލީގެ ޢާއްމު ރޭޓަކީ އަކަފޫޓަކަށް އެވްރެޖްކޮށް 50 ރުފިޔާ ނަމަވެސް އެސްޓީއޯއަށް ބިންތައް ކުއްޔަށް ދީފައި ވަނީ އަކަފޫޓެއް ރުފިޔާއަކަށްވުރެ ވެސް ކުޑަ އަގެއްގައި ކަމަށް ތުންތުންމަތިން އަޑު އިވެއެވެ.\nފެން ބިލް ބޮޑުވީއެވެ. އެހެނިހެން ޚިދުމަތްތަކުގެ އަގު ބޮޑުވީއެވެ. އަނގަޔާ އަތާ ދިމާ ނުވާ ހިސާބަށް ހިނގައްޖެއެވެ. އަލަތު ކައިވެންޏާ އެކު ލިބުނު ފްލެޓްތަކުގައި އެ ދެމެފިރިން ނިދާ ނިދާ މިހާރު އެތަން ވީރާނާ ވެއްޖެއެވެ. ޔޫތުސިޓީގެ ޙާލަތު އެއަށްވުރެ ބޮޑެވެ. ރަސްފަންނުގެ މަސައްކަތް ނިންމާ އެތަނުން ޚިދުމަތް ހޯދަން ދާމީހުންނަށް އެހާމެ ފަސޭހައެވެ. އަދި އެއައްވުރެ އަރާމީ އެތަނުގައި ހެދި ޓްރެކެވެ. ދުނިޔޭގައި ނެތްފަދަ ޓްރެކެވެ. އިސްލާމީ މަރުކަޒުގެ ކައިރީގައި ތައްޔާރު ކުރި މާބްލް ސަރަޙައްދުގެ ފެންވަރަގު ވާހަކަ ދައްކާނޭ ކަމެއް ނެތެވެ. އެއީ އެފަދަ ދެވަނަ މިސާލެއް މިދުނިޔެއިން ނުފެންނާނޭ ފަދަ މިސާލެކެވެ. ސަލްޓަޕާކުގައި ހެދި ކުޑަކުދިންގެ ބަގީޗާގެ ޙާލަތެވެ. އެސަރަޙައްދުގައި ހުރި ކަޅުވަކަރު މިސްކެތެވެ. އެމިސްކިތަށް ހެދި ގޮތެވެ. މާލޭގެ އެކިއެކި ސަރަޙައްދު ތަކުގައި ކުރިން ހަދާފައި ހުރި ބިނާތަކެވެ. އެ އެއްޗަސަށް ވީ ގޮތެވެ.\nމި ލިސްޓު ދިގުކުރާނޭ ކަމެއް ނެތެވެ. އަހަރަމެންގެ އާރުކާޓީ އާއި، އަހަރަމެންގެ މެޑަމާއި، އެކިއެކި ގުނަވަންތަކުގެ އިސްމީހުންނާއި، އެހީތެރިން ދައްކަމުން ގެންދިޔަ ވާހަކަތަކާއި، ޢަމަލުތަކުން މީހުން ނަފްރަތު ވީއެވެ. ޖަވާބު ދިނީއެވެ. ކުޅުނު މެޗުގެ ކުރިން އެއްމެހައި ކީ ކުޅުންތެރިން ދަނޑަށް އެރުނަކަ ދީފައި ނުވެއެވެ. އެކިއެކި ގުނަވަންތަކުން އެ ކުޅުންތެރިންނާ މެދު ފިޔަވަޅު އެޅީއެވެ. މެޗަށް ފަރިތަކުރަން ތަނެއް ނުދެވެއެވެ. އިދިކޮޅު މީހުން ވަގަށްވެސް އަދި ގޮތް ދޫނުކުރުމުގެ ގޮތުން ސިޓީގެ މަގުމަތީގަ ވެސް ނުވަތަ އެހެން ތަނެއްގައި ވެސް ފަރިތަކުރަން ކީއްކުރަންތޯ؟ ސައްލާކުރަން ވެސް ބަޔަކަށް ތިބުނަ ނުދެވެއެވެ. ގޮޅާތައް ރާސްލަފަ ފަރުން އަރައިގަންނަނީއެވެ. މި ލިސްޓުވެސް ދިގުކުރާނޭ ކަމެއް ނެތެވެ. އެއްވެސް ޙާލެއްގައި ތައްޔާރު ވުމުގެ ފުރުސަތެއް ނުދެވެއެވެ. ކުޅުން ތެރިންނަށް ހުވަފެން ދައްކައި ބަދަލުކޮށް ގަންނަން މަސައްކަތް ކުރީމެވެ. ލިސްޓު ދިގުކުރުމުގެ ބޭނުމެއް ނެތެވެ. އިދިކޮޅު ޓީމުތައް ދެރަކުރުމަށް ފުރޮޅަން ހުރި ގާތަކުގެ ތެރެއިން އެއްމެ ގާކޮޅެއް ވެސް ދޫކޮށެއް ނުލަމެވެ. އަދި އެއީ ދޫންޏެއް، ކިނބުލެއް، މަހެއް، މީހެއް، އިންސާނެއް، ޖަނަވާރެއް، މެއްސެކަށް ވިޔަސް އަޅަންޖެހުނު ފިޔަވަޅު ނާޅާ ދޫކޮށެއް ނުލަމެވެ.\nމިޙާލަތުގައި މޮޅުވުމަށް ކުރަމުންގެންދިޔަ މަސައްކަތުން ރަނގަޅު ނަތީޖާއެއް ނުލިބި މެޗުގައި ބޮޑުތަނުން ބަލިވުމުން ބަލި ޤަބޫލުކުރަން އުނދަގޫ ވެއެވެ. އެހެންކަމުން ފާޑުފާޑުގެ ވާހަކަ ދައްކަން ފެށުނެވެ. މަލާމާތް ކުރަން އަހަރަމެން ފެށީމެވެ. ދެރަކޮށްލެވޭތޯއެވެ. ބިރުދައްކައިގެން ވެސް ކުރެވެން ހުރިކަމެއް ކުރުމަށް ކަނޑައެޅުނެވެ. ޓީމުގެ އެކިއެކި ޑިޕާރޓްމަންޓު ތަކާ ޙަވާލުވެ ތިބީންނަށް ބިރުދައްކަން ފެށުނެވެ. މެޗުގެ ނަތީޖާ އިޢުލާން ކުރަން ފެށުމާއެކު ގާތްގަނޑަކަށް2ގަޑިއެއްހާ އިރުގެ ތެރޭގައި "ހުސްނުވާނޭ ކަމުގެ ޔަޤީންކަން ދީފައި އޮތް އާސަންދައިގެ ޚިދުމަތް އަމިއްލަ ތަންތަނުން ނުލިބޭނޭ ކަން" އިޢުލާން ކުރިއެވެ. ވާނީވެސް އެހެންތާއެވެ. އެއީ އަޅެފަހެ ރުޅިއެއް ނާއްނާނެތަ؟ ކުރެވުނު ޚަރަދާއި، އަހަރަމެންގެ މަހާރެހެންދި 2015 ވަނަ އަހަރުން ފެށިގެން ވޯޓުގެ ކެމްޕޭން ކުރާނޭ ގޮތާއި، ޢަމަލުތައް ބަހައްޓާނޭ ގޮތާއި، ޖަހައިގަންނާނޭ ގޮތް ކިޔައި ދިނުމުގެ މަހާސިންތާ އާއި، ދޫނި ރޯގާގެ ތެރޭގައި ބޭސް ބަހާނޭ ގޮތާއި، ފޭރިގަންނާނޭ ގޮތް ދަސްކޮށް ދިނުމަށް ހިންގި ތަމްރީނުތައް ދިޔައީ ބިލާހަކަށް ވެގެންނެވެ.\nމިއީ ހަޖަމް ކުރަން ފަސޭހަ ނުވަތަ ހަޖަމް ކުރެވޭނޭ ކަމެއް ނޫނެވެ. އެކިއެކި ދާއިރާތަކަށް މީސްމީހުން ވަކި ދުވަސްތަކެއްގައި ފޮނުވުމާއި، މުޅި އަހަރު ދުވަހު ބައެއް ސަރަޙައްދުގެ މީހުންގެ ބޮލަށް ޗިޕް ޖެހުމަށް ކުރެވުނު ޚަރަދާއި، ޖެހި ކަޑަތަކާއި، ހުވަފެންތައް ދިޔާއީ އޮޔާ ވަޔަށް ބުރައިގެންނެވެ. އެބައި މީހުން ގޮވަން ފެށީ "ބުރާސްފައްޗާ" އެވެ. "އަސޭލާ" އެވެ" "ރުބެއިލް" އެވެ. މިހެންވާނޭތާއެވެ. އެހެނީ އެއްވެސް ސިޓީއެއްގައި އަކުރެއް އަޅާލަން ފުރުސަތެއް ލިބުނީ އަކީއެއް ނޫނިއްޔާ އެވެ. ގަލަން ޖައްސާލެވުނީ ހަމައެކަނި އަހަރަމެންގެ ބާރުގައި ސިޓީއަކަށް ހެދި ފުވައްމުލަކުން ނެވެ. އެވެސް އެއްމެ އެއްޗެކެވެ. އެއީ ކުރިން އަހަރަމެންގެ ތަނެކެވެ. ދެން އެއޮތް އައްޑޫ ސިޓީ އޭ ކިޔާތަނަށް އަހަރަމެން އަލަތު ޖޯޑު ޖޯޑު ފޮނުވުމުން ވެސް ޖަހާލީ ކަންކަށި މަތީގައެވެ. ދެން އެ އޮތް ހަވަރު ތިނަދޫ އެވެ. އެތަނަށް ކޮށް ނުދެނީ ކޮންކަމެއް ހެއްޔެވެ. އެއީ އަހަރެން ވެސް ނިސްބަތްވާ ރަށެވެ. ކޮންމެ ބުރާސްފައްޗެއް ގައި އަހަރަމެންގެ ނާއިބާއި، މިނިސްޓަރާއި، އެކިއެކި ބޭފުޅުން ފޮނުވިއެވެ. ޕްރޮފަސަރަކަށް އޮޅުވައިލައިގެން ވެސް ގެންދިޔައީމެވެ. މިހެން ކަންކަން ކުރަމުން ގެންދަނިކޮށް ޓީމުގެ އެއްމެ އިސް މީހާއަށް ދިން ނަމަކީ "ބުރާސްފައްތާ" އެވެ. އެރަށުން ވެސް7ސުމަކުން ދެރަވީ އެވެ. މި ފިކުރެއްގައި އިންދާ ފޯނު ރިންގު ވާން ފެށިއެވެ. ބަލާލި އިރު "ސަރ" އެވެ. ދެންނެވީމެވެ. އާދެ ސަރ! ޖަވާބު ލިބުނީ ބަލަ އަހަރަމެން ކުރި ޚަރަދާއި، ހޭދަކުރި ފައިސާއިން މިލިބުނީ ކޯއްޗެއް؟ އެއްވެސް ދާއިރާއެއް ލިބިފައި ނުވޭ. ކަލޭމެން ތިޔަ ހެދީ ކިހިނެއް؟ އަހަރެން އާދެ! އާދެ ! ދަންނަވަ ދަންވަ ހުރީއެވެ. އެކޮޅުން ރުޅިގަދަވެގެން ފޯނު ބޭއްވިއެވެ.\nއަހަރެން މިކަމާ ކަންބޮޑުވި އެވެ. ޓީމުގެ ކުޅުންތެރިންނާ ގުޅަން ފެށީމެވެ. ގިނަ މީހުންގެ ޖަވާބަކަށް އައީ ދާދި އެއް ޖަވާބެކެވެ. އެއީ: "ތަން ތަގެ ރަޓާ ލެބީގެން ނުން. މަން މަގެ ރަޓާ އާއި ދާއިރާ ލެބެންނާ" "ކަލެއަށް ކަލޭގެ ރަށް ލިބިގެން ނޫން. މަށަށް މަގޭ ރަށާއި ދާއިރާ ލިބޭނީ" "ތައް ތަގެރަށް ލިބިގެން ނުނީ. މަށް މަގޭ ރަށާ ދާއިރާ ލިބޭނެއި" "ތަށަށް ތަގޭގެ ރަށު ލިބިގެން ނުނޭ. މަށަށް މަގޭ ރަށް ލިބެއްނެއި" "އިނބަށް އިބޭންގެ ރަށް، ދާއިރާ ލިބެގެން ނޯން. މަށް މަ ރަށް ލިބޭނީ" މި ލިބުނު ޖަވާބުން ދޭހަވީ އެއްމެން ތިބި ގޮތެވެ. މާޔޫސް ވެފައެވެ. ބަވާލީމާ ރުޅިގަދަ ވެފައެވެ. މިއީ ބޮޑުންގެ ޖަވާބެވެ. ތެދެކެވެ. ކައްޕިތާނުގެ އެއްވެސް ސަރަޙައްދަކުން މެޖޯރިޓީ ކީއްކުރްން ހެއްޔެވެ. އެއްމެ ގޮނޑިއެއް ވެސް ލިބުނީ އަކީ ނޫނިއްޔާ އެވެ.\nފަސްވަރަކަށް ދުވަސް ފަހުން ޓީމު އެއް ކުރެވުނެވެ. ފިސާރި ރަނގަޅަށް ބަދަލުހިފުމުގެ ވާހަކަ ދެކެވުނެވެ. އެކިއެކި މީހުން މަޤާމުން ވަކި ކުރަން ނިންމުނެވެ. ދައުލަތުގެ އެއްމެ ގިނަ ވަޒީފާ އޮންނަ މުއައްސަސާ ޕެރަލައިޒް ކުރަން ނިންމިއެވެ. ޤާނޫނާއި ޤަވާޢިދު ތަކުގެ އަސާސަށް ބަދަލު ގެނައުމަށް ސުޕްރިމް ކައުންސިލްގެ ޓީމަށް ހުށަހަޅަން ނިންމީމެވެ. ދެން މިކަމަށް ނުފުރޮޅާނޭ ގަލެއް، ކަމެއް، ނޯންނާނެއެވެ. އެހެނީ އަހަރަމެންގެ އެއްމެ ބާރުގަދަ މަޖިލިސް ދަމައިގަތީއެވެ. ސަލާމަތް ހޯދޭނޭ ގޮތަކުން ހޯދާނީއެވެ. ނަތީޖާ ބަދަލުކުރުމަށް ސުޕްރިމް ކައުންސިލަށް ދިޔައީމެވެ. އެމީހުން ބުނީ ބަލަ ކަލޭމެންގެ ޓީމުގެ ޑިވިޜަނެއްގެ ކެޕްޓަން އެއޮތީ ބަލި ޤަބޫލުކޮށް ޓުވިޓް ކޮށްފައެވެ. އެހެންވެ ތިޔަކަމެއް ނުވާނެއެވެ. ދެން ދިމާކުރީ އިސް އެހީތެރިންގެ ނަމުގައި ސްޕްރީމް ކައުންސިލުން މަގޭ ވަޒީފާ ނުގެއްލޭނޭ ގޮތް ހެދުމަށް ޤަނޫނުތަކުގެ އަސާސާ ކުޅެލުމަށެވެ. ކާމިޔާބު ހޯދުމަށެވެ. 2013 ގެ ހަނދާންތައް އާކޮށްލާށެވެ.\nމާތްކަލާއްކޯ!!! މިނިވަނުން ކަމަށް ބުނާ ދާއިރާތަކާއި، މުއައްސާތަކުން އަދި ވެސް ޣާފިލުކަމުގެ ނިދީގައި ތިބެންވީ ތޯއެވެ. ހޭފުޅުލައްވާނީ ކޮން އިރެއްގައި ތޯއެވެ. ސުނާމީ އެއް އައިސް އެއޮއް ގޮނޑު ދޮށަށް ބީއްސާލީ އެވެ. ޙަރަކާތްތެރިވާ ށެވެ. ތެދުވާށެވެ. އަމާން ބަނދަރަށް ދިއުމަށް މަސައްކަތް ކުރާށެވެ. އެހެން ނޫނީ އޮޑީގެ އަޑީގައި ތިބި މީހުން ބޮޑު ބާގަނޑެއް ހަދާތަން ފެނި އެކަމާ އަޅާ ނުލާ ނަމަ ފެތޭއިރު ފެތޭނީ ތިޔަބައި މީހުންނާއި، އަހަރަމެންނާއި، އެއްމެން އެކުގައެވެ. ދަރި ދަރިފަސްކޮޅަށް ދެމިގެން ދާނެއެވެ. މާދަމާއަށް ރައްކާކުރެވޭނީ މިއަދު ކުރިކަމެކެވެ. ހޭލައި، ތެދުވެ، މަސައްކަތް ކުރުމުންނެވެ. އެހެނީ ޓީމުގެ މަދު ކުޅުންތެރިއަކު ނޫނީ އެއްމެން އެއޮއް ބުނަމުން ދަނީ، ފުދިއްޖެއެވެ! ފުދިއްޖެ އެވެ! ހަށިފޮޅާލަނީ އެވެ.! ހޭ ވައްލާ ތައްޔާރެވެ.


ބޯޓަކުން ދަތުރުކުރި މީހަކު ކާށިދޫ ކަނޑަށް ގެއްލިގެން ހޯދަނީ – Haftha\nFri, 21 January, 2022, 7:58 am\nބޯޓަކުން ދަތުރުކުރި މީހަކު ކާށިދޫ ކަނޑަށް ގެއްލިގެން ހޯދަނީ\nކާށިދޫ ކަނޑަށް މީހަކު ގެއްލިގެން ހޯދަން ފަށައިފި އެވެ.\nފުލުހުންގެ މީޑިއާ އޮފިޝަލަކު “ހަފްތާ” އަށް ވިދާޅުވީ، ބ. އަތޮޅަށް ދަތުރުކުރި ދޯންޏަކުން ކާށިދޫ ކަނޑަށް މީހަކު ގެއްލިގެން މިއަދު 11:00 ހާއިރު ފުލުހުންނަށް ހުށަހަޅާފައިވާ ކަމަށެވެ. ކާށިދޫއާ ހަ ނޯޓިކަލް މޭލު ބޭރުން ގެއްލިފައި ވަނީ އުމުރުން 22 އަހަރުގެ ދިވެހި ފިރިހެނެއް ކަމަށްވެސް އޭނާ ވިދާޅުވި އެވެ.\nއެކަމާ ގުޅިގެން އެމްއެންޑީއެފުން ބުނީ އެ މީހާ ހޯދުމުގެ މަސައްކަތް ކޯސްޓްގާޑުން ފަށާފައިވާ ކަމަށެވެ. އަދި އޭނާ ލައިގެން ހުރީ ކަޅު ކުލައިގެ ޓީ-ޝާޓަކާއި ކަޅު ކުލައިގެ ޓްރެކްސޫޓެއް ކަމަށް މައުލޫމާތު ލިބިފައިވާ ކަމަށް ބުންޏެވެ.\nކަނޑަށް ގެއްލުނު މީހަކު ގެއްލިގެން އެމްއެންޑީއެފުން އޭނާ ހޯދުމުގެ މަސައްކަތް ކުރަމުންދާ އިރު، މިދިޔަ ހޮނިހިރު ދުވަހު މާލެއިން ވ. އަތޮޅަށް ދަތުރުކުރަމުންދިޔަ ލޯންޗަކުން ކަނޑަށް ވެއްޓުނު ހަތަރު އަހަރުގެ ކުއްޖަކުވެސް ވަނީ ގެއްލިފަ އެވެ.\nފާހަގަ: އެމްއެންޑީއެފް ކޯސްޓް ގާޑު, މީހަކު ގެއްލިގެން, ޕޮލިސް


Raees Solih ge rahddheh Raees Nasheed ah: "MDP ge riyaasee primary gai vaadha nukuraakah nuninman" - One Online\nއެމްޑީޕީ "ރަށްވެހި ފަތިސް" ކެމްޕެއިން ފެށުމުގެ ގޮތުން ޕޯސްޓަރު ހަރުކުރުމަށް ހިންގި ހަރަކާތުގައި އެޕާޓީގެ ރައީސް، ރައީސް ނަޝީދާއި ރައީސް އިބްރާހިމް މުހައްމަދު ސޯލިހް -- ވަން ފޮޓޯ: މުހައްމަދު އައުޒަމް\nރަައީސް ސޯލިހުގެ ރައްދެއް ރައީސް ނަޝީދަށް: "އެމްޑީޕީގެ ރިޔާސީ ޕްރައިމަރީގައި ވާދަ ނުކުރާކަށް ނުނިންމަން"\nކުރިޔަށް އޮތް ރިޔާސީ އިންތިހާބާ ގުޅޭ ރިޔާސީ ޕްރައިމަރީއެއްގައި ވާދަ ނުކުރައްވަން ނިންމަވައިފައި ނުވާ ކަމަށް ވިދާޅުވެ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު، އެމްޑީޕީގެ ރައީސް، އަދި މަޖިލިސް ރައީސް މުހައްމަދު ނަޝީދަށް ރައްދު ދެއްވައިފި އެވެ.\n"ދިވެހި ޗެނަލް" ގެނެސްދިން ޕްރަގްރާމެއްގައި ރައީސް ނަޝީދު ވިދާޅުވީ 2023ގެ ރިޔާސީ ޕްރައިމަރީއަށް ރައީސް ސޯލިހު ނުކުންނަވާނެ ކަމަށް ދެކެވަޑައިނުގަންނަވާ ކަމަށެވެ. އަދި ރައީސް ސޯލިހް މިހާތަނަށް ވެސް އެފަދަ ވާހަކައެއް ދައްކަވާފައި ނުވާކަން ފާހަގަ ކުރެއްވެވިއެވެ.\nއެކަމާ ގުޅިގެން ރައީސް ސޯލިހު "ސަންގުޓީވީ" އަށް ވިދާޅުވީ، އެމްޑީޕީ ޕްރައިމަރީގައި ވާދަކުރެއްވުމާ ގުޅޭގޮތުން ރައީސް ނަޝީދާ އެއްވެސް މަޝްވަރާއެއް ކުރައްވައިފައިނުވާނެ ކަމަށެވެ.\nއަދި އެމްޑީޕީ ޕްރައިމަރީގައި ނުވަތަ ރިޔާސީ ރޭހުގައި ވާދަނުކުރައްވަން އެއްވެސް އިރަކު ނިންމަވައިފައި ނުވާ ކަމަށާއި އެގޮތަށް ރައީސް ނަޝީދުގެ އަރިހުގައި ދަންނަވާފައިވެސް ނުވާނެ ކަމަށް ރައީސް ސޯލިހު ވިދާޅުވިއެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ރައީސް އޮފީސް މުހައްމަދު މަބްރޫކް އަޒީޒް ރައީސް މުހައްމަދު ނަޝީދު ރިޔާސީ އިންތިހާބު 2023 ސިޔާސީ


laamu ge tharahgee gulhifai vanee cancer hospital aa: Wisam - One Online\n26 މެއި 2019، މާލެ، 19 ވަނަ މަޖިލީހަށް އިންތިހާބުވި މެންބަރުންގެ އޮރިއެންޓޭޝަން ފެށުމުގެ ރަސްމިއްޔާތުގައި ގަމު ދާއިރާގެ ގޮނޑި ކާމިޔާބު ކުރެއްވި މުހައްމަދު ވިސާމް: މަޖިލިސް އިންތިހާބުގައި އެމްޑީޕީން ވަނީ ތާރީހީ ކާމިޔާބާއެކު ސުޕަ މެޖޯރިޓީ ވެސް ހޯދާފައި -- ވަން ފޮޓޯ: މުހައްމަދު އައުޒަމް\nލާމުގެ ތަރައްގީ ގުޅިފައިވަނީ ކެންސަރު ހޮސްޕިޓަލާ: ވިސާމް\nލާމު އަތޮޅުގައި މިސަރުކާރުން އަޅަން ނިންމާފައިވާ ކެންސަރުގެ ބަލިތަކަށް ހާއްސަ ހޮސްޕިޓަލަކީ އެ އަތޮޅަށް ތަރައްގީ ގެނެސްދޭނެ މަޝްރޫއުއެއް ކަމަށް ރައްޔިތުންގެ މަޖިލީހުގެ ގަމު ދާއިރާގެ މެމްބަރު މުހައްމަދު ވިސާމް ވިދާޅުވެއްޖެއެވެ.\nކެންސަރުގެ ބަލިތަކަށް ހާއްސަ ހޮސްޕިޓަލް އެޅުމަށް ނިންމާފައި ވަނީ ލ. ގަމުގައެވެ. އެއީ އިންޑިއާ ސަރުކާރުގެ އެހީތެރިކަމާ އެކު ހަދާ ތަނެކެވެ. އަދި އެކަމަށް އަހަރުގެ ބަޖެޓްގައި 98 މިލިއަން ރުފިޔާ ވަނީ ހިމަނައިފައެވެ.\nވިސާމް މިރޭ ކުރެއްވި ޓުވީޓެއްގައި ވިދާޅުވީ ކެންސަރު ހޮސްޕިޓަލް ގަމުގައި ގާއިމުކުރުމަށް ނިންމުމަކީ މާލެ ސަަރަހައްދަށް ހުރިހާ ހިދުމަތެއް ޖަމާކުރުން މި ސަރުކާރުން ނިމުމަކަށް ގެންނާނެ ކަމުގެ ހެއްކެއް ކަމަށެވެ.\n"ޓާޝަރީ ފަސް ހޮސްޕިޓަލް ޕްރޮޖެކްޓުގެ ވައުދު ފުއްދުމަށް، ސަރައްދީ ތަރައްގީއަށް ޖާގަ ދޭންޖެހޭ. ލ. އަތޮޅުގެ ތަރައްގީ ގުޅިފައި ވަނީ ކެންސަރު ހޮސްޕިޓަލާ،" ވިސާމް ވިދާޅުވިއެވެ.\nރައީސް އޮފީހުގައި އިއްޔެ ބޭއްވި ނޫސްވެރިންގެ ބައްދަލުވުމެއްގައި އެ އޮފީހުގެ ތަރުޖަމާން މުހައްމަދު މަބުރޫކު އަޒީޒު ވިދާޅުވީ އެ ހޮސްޕިޓަލުގެ މަސައްކަތްތަކާ ގުޅުން ހުރި ޓީމެއް އަންނަ ހަފުތާގައި ރާއްޖެ އަންނަ ގޮތަށް މިހާރު ހަމަޖެހިފައިވާ ކަމަށެވެ. އަދި އެ ޓީމު ރާއްޖެ އަންނަނީ އެ މަޝްރޫއުގެ ޑީޓެއިލް ޕްރޮޖެކްޓް ރިވިއުއެއް ހެދުމަށް ކަމަށާއި އޭގެ ފަހުން މަޝްރޫއު ކުރިއަށް ގެންދިއުމާ ގުޅޭ ކަންކަން ކުރިއަށް ގެންދާނެ ކަމަށްވެސް ވިދާޅުވިއެވެ.\nރައީސް ސޯލިހު މީގެ ކުރިން ވަނީ، ކެންސަރު ހޮސްޕިޓަލާ ގުޅޭ ލިޔުންތަކާއި މައުލޫމާތު އިންޑިއާ ސަރުކާރާ ހިއްސާކުރައްވާފައިވާ ކަމަށާއި އެ ހޮސްޕިޓަލް އެޅުމުގެ މަސައްކަތް މިއަހަރު ފައްޓަވާނެ ކަމަށް ވިދާޅުވެފައެވެ.\nކެންސަރު ހޮސްޕިޓަލު ގާއިމުކުރަން ސަރުކާރުން އެންމެ ފުރަތަމަ ނިންމީ ހުޅުމާލޭގައެވެ. ނަމަވެސް ސިއްހީ ހިދުމަތް ލާމަރުކަޒީ ކުރުމަށްޓަކައި ސަރުކާރުން ފަހުން ނިންމީ ގަމުގައި އެ ހޮސްޕިޓަލް އެޅުމަށެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ލ. އަތޮޅު ކެންސަރު މެމްބަރު މުހައްމަދު ވިސާމް


Sri Lanka ge prisons commissioner hayyaru koffi | Mihaaru\nސްރީ ލަންކާގެ ޕްރިޒަންސް ކޮމިޝަނަރު ހައްޔަރު ކުރީ 2012 ވަނަ އަހަރު ވެލިކަޑަ ޖަލުގައި ހިންގި ހަމަނުޖެހުމާ ގުޅިގެން.\n29 މާޗް 2018 - 17:143comments\nއޭނާ ހައްޔަރުކޮށްފައި ވަނީ ކުރީގެ ރައީސް މަހިންދާ ރާޖަޕަކްސާގެ ވެރިކަމުގައި ނޮވެމްބަރު 2012 ގައި ވެލިކަޑަ ޖަލުގައި ހިންގި ހަމަނުޖެހުމުގައި މީހުން މެރި ހާދިސާއާ ގުޅިގެންނެވެ. ޖަލުގެ ހަމަނުޖެހުންތަކުގައި ވަނީ 27 ގައިދީއަކު މަރުވެފަ އެވެ.\nޖަލުގައި ހަމަނުޖެހުން ހިންގި އިރު ސުޕްރިންޓެންޑެންޓަކަށް ހުރި މިހާރުގެ ކޮމިޝަނާ އެމިލް ލަމަހެވަގެ އިތުރުން އިއްޔެ ވަނީ ފުލުހުންގެ އިންސްޕެކްޓަރެއް ވެސް ހައްޔަރުކޮށްފަ އެވެ. އޭނާ ވެސް ހައްޔަރު ކުރީ ސަލާމަތީ ފިޔަވަޅުތައް ވަރުގަދަކޮށްފައިވާ ޖަލުން ގައިދީން މެރި މައްސަލައިގަ އެވެ.\nޖަލުގެ ހަމަނުޖެހުމާ ގުޅިގެން މީހުން ހައްޔަރުކުރަން ފަށާފައި މި ވަނީ އެ މައްސަލަ މިދިޔަ ޖުލައި މަހު އަލުން ބަލަން ފެށުމާ ގުޅިގެންނެވެ. ބައެއް ރިޕޯޓްތައް ބުނާ ގޮތުގައި ހަމަނުޖެހުމުގައި ޖަލުން މީހުން މަރާފައި ވަނީ ކުރީގެ ސަރުކާރުގެ އިސް މީހުންގެ އަމުރަށެވެ.\nޖަލުގައި ހަމަނުޖެހުން ހިންގަން ފަށާފައި ވަނީ މަސްތުވާތަކެތި ގެންގުޅޭ ކަމަށް ތުހުމަތު ކުރެވިގެން ފުލުހުން ޖަލު ފާސްކުރަން ފެށުމުންނެވެ. ޖަލުގެ ހަމަނުޖެހުންތައް މައިތިރި ކުރަން ވަނީ ސިފައިން ގެންނަން ޖެހިފަ އެވެ. މަންޒަރު ދުށް މީހުން ބުނި ގޮތުގައި ސިފައިން ވަނީ ބައެއް މީހުންގެ ނަމުން ގޮވުމަށް ފަހު ބަޑި ޖަހާ މަރައިފަ އެވެ.\nއެ ހާދިސާ އަށް ފަހު ރާޖަޕަކްސާގެ ސަރުކާރަށް ވަނީ ބައިނަލްއަގުވާމީ ފަރާތްތަކުން ވަރަށް ބޮޑަށް ފާޑު ކިޔަން ފަށައިފަ އެވެ.\nއިތުރު ލިޔުންތައް ސްރީ ލަންކާ ކޮމިޝަނާ އޮފް ޕްރިޒަންސް


30 އަހަރަށްފަހު އިނގިރޭސި ޕްރިމިއަރ ލީގު ލިވަޕޫލުން ކާމިޔާބުކުރުން 30 އަހަރަށްފަހު އިނގިރޭސި ޕްރިމިއަރ ލީގު ލިވަޕޫލުން ކާމިޔާބުކުރުން\nޔުނައިޓެޑް ލީގު ޑޮމިނޭޓު ކުރިގޮތަށް ލިވަޕޫލަކަށް ލީގު ޑޮމިނޭޓެއް ނުކުރެވޭނެ - ސޯލްޝެއާ\nލެޖެންޑަރީ ކޯޗު އެލެކްސް ފާގަސަންގެ ކޯޗުކަމުގައި މެންޗެސްޓާ ޔުނައިޓެޑް އިނގިރޭސި ފުޓްބޯޅަ ޑޮމިނޭޓްކުރި ގޮތަށް ލިވަޕޫލަށް ޑޮމިނޭޓް ނުކުރެވޭނެ ކަމަށް ޔުނައިޓެޑްގެ މިހާރުގެ ކޯޗު އޮލެގަނާ ސޯލްޝެއާ ބުނެފިއެވެ.\nއޭނާ މިހެން ބުނީ 30 އަހަރަށް ފަހު ލިވަޕޫލުން އިންގްލިޝް ޕްރެމިއާ ލީގުގެ ޗެމްޕިއަންކަން ހޯދުމާ ގުޅިގެންނެވެ. ލިވަޕޫލްގެ މި ކާމިޔާބީ އެކުލަބުން ދަނީ ވަރަށް ބޮޑަށް ފާހަގަކުރަމުންނެވެ. އެ ޓީމަށް ތަށި ލިބުނީ ލީގުގައި ބާކީ އަދި ކޮންމެ ޓީމަކަށް ހަތް މެޗު އޮއްވައެވެ. މިހާކުރިން ޓީމަށް އަދި ތަށި ޔަގީނެއްނުވޭ. ސޯލްޝެއާ ބުނީ ލިވަޕޫލުން ތަށި ހޯދުމުން ދެރަވާ ކަމަށާއި ނަމަވެސް އެޓީމަށް މަރުޙަބާކިޔާ ކަމަށެވެ.\nއަދި ކޮންމެ ޓީމަކުން ޕްރެމިއާ ލީގު ކާމިޔާބު ކުރި ނަމަވެސް އެއީ އެ ޓީމަކުން ކުރާ ބުރަ މަސައްކަތުން ލިބޭނެ އެއްޗެއް ކަމަށެވެ. ފާގަސަންގެ 26 އަހަރުގެ ތެރޭގައި ޔުނައިޓެޑުން ވަނީ 13 ފަހަރު ޕްރެމިއާ ލީގު ކާމިޔާބުކޮށްފައެވެ. ނަމަވެސް އެ ޓީމަށް ތަށި އެންމެ ފުރަތަމަ ފަހަރަށް މި ތަށި ހޯދަން 26 އަހަރު އިންތިޒާރުކުރަން ޖެހުނެވެ.\nސޯލްޝެއާ ބުނީ ފާގަސަން ކޯޗުކަމުން ވަކިވިފަހުން މިވީ ހަތް އަހަރު ތެރޭގައި ޔުނައިޓެޑަށް ޕްރެމިއާ ލީގު ލިބިފައިނެތަސް އަލުން ތަށި ހޯދުމަށް 26 އަހަރު ހޯދަން ނުޖެހޭނެ ކަމަށެވެ. އަދި ލިވަޕޫލަކީ މޮޅު ޓީމެއް ކަމަށާއި ނަމަވެސް އެ ޓީމަށް އިނގިރޭސި ފުޓްބޯޅަ ޑޯމިނޭޓް ކުރެވޭނެ ގާބިލްކަން އަދި ނެތްކަމަށެވެ.


ކޯވިޑް19: މިއަދު ފެނުނީ އިތުރު 167 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 167 ވޭދަނަ!\nރާއްޖެއިން ކޯވިޑް19 އަށް އިތުރު 167 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 17 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ. އަދި ރިސޯޓްތަކުން 15 މީހަކު ވަނީ ފައްސިވެފައެވެ. އަނެއް 135 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 20,447 އަށް އަރައިފައެވެ. އޭގެ ތެރޭގައި، 2,664 އެކްޓިވް ކޭސް ހިމެނޭއިރު، 180 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 64 މީހަކުވަނީ މި ބަލީގައި މަރުވެފައެވެ. އަދި 17,712 މީހަކު ވަނީ މިބަލިން ރަނގަޅުވެފައެވެ.


SunOnline: Miadhu haveeru kulhunu match thakun IUM ,Polytechnic adhi MAPS molhuvejje\nއެމްއެންޔޫއެސްޔޫ އިންތިޒާމްކޮށްގެން ބާއްވާ ފަސްވަނަ އެމްއެންޔޫއެސްޔޫ ފުޓްސަލް ފިއެސްޓާގެ ތެރެއިން--ފޮޓޯ/ ސަންފޮޓޯ\nމިއަދު ހަވީރު ކުޅުނު މެޗުތަކުން އައިޔޫއެމް، ޕޮލި ޓެކްނިކް އަދި މެޕްސް މޮޅުވެއްޖެ\nމޯލްޑިވްސް ނެޝަނަލް ޔުނިވާސިޓީ ސްޓޫޑަންޓްސް ޔޫނިއަން (އެމްއެންޔޫއެސްޔޫ) އިން އިންތިޒާމްކޮށްގެން ބާއްވާ ފަސްވަނަ އެމްއެންޔޫއެސްޔޫ ފުޓްސަލް ފިއެސްޓާގެ ގުރޫޕް ސްޓޭޖުގައި މިއަދު ކުޅުނު މެޗުތަކުން އައިޔޫއެމް، ޕޮލިޓެކްނިކް އަދި މެޕްސް މޮޅުވެއްޖެއެވެ.\nމިއަދު ހަވީރު ކުރިއަށްދިޔަ މެޗުތައް ކުޅެފައިވަނީ މާފަންނު ވެލިދަނޑުގައެވެ.\nމިއަދުގެ ފުރތަމަ މެޗް އަދި މުބާރާތުގެ9ވަނަ މެޗުގައި ވާދަކޮށްފައިވަނީ މެޕްސް އަދި މޯލްޑިވްސް ބިޒްނަސް ސްކޫލެވެ. އެ މެޗު މެޕްސް ކާމިޔާބުކުރީ 4-1 ގެ ނަތީޖާއަކުންނެވެ. މެޗުގެ މޮޅު ކުޅުންތެރިއަކީ މެޕްސް ގެ ޝައްމާހު އެވެ.\nމުބާރާތުގެ 10 ވަނަ މެޗުގައި މިއަދު ހަވީރު ކުޅެފައިވަނީ އިސްލާމިކް ޔުނިވާސިޓީ (އައިޔޫއެމް) އަދި ގައުމީ ޔުނިވާސިޓީގެ ފެކަލްޓީ އޮފް އިސްލާމިކް ސްޓަޑީޒްއެެވެ. އެ މެޗު އެމްއެންޔޫއިން ކާމިޔާބުކުރީ 5-1 ނަތީޖާއަކުންނެވެ. މެޗުގެ މޮޅު ކުޅުންތެރިއަކީ މުހައްމަދު ފަޒީހުއެވެ.\n11 ވަނަ މެޗަށް ބަލަޢިރު އެ މެޗުގައި ވާދަކޮށްފައިވަނީ ފެކަލްޓީ އޮފް އިންޖިނިއަރިންގ އަދި މޯލޑިވްސް ޕޮލިޓެކްނިކެވެ. މެޗު ޕޮލިޓެކްނިކް އިން ކާމިޔާބުކުރީ 3-2 ގެ ނަތީޖާއަކުންނެވެ.\nމިއަދު ހަވީރު ކުޅުނު އެންމެ ފަހު މެޗުގައި ވާދަކޮށްފައިވަނީ ސައިރިކްސް އަދި އެމްއެންޔޫ ބިޒްނަސް ސްކޫލެވެ. އެ މެޗު ނިމުނީ ދެ ޓީމް 1-1 ނަތީޖާއަކުން އެއްވަރުވެގެންނެވެ.\nއެ މުބާރަތުގައި 18 ޓީމް ވާދަކުރާއިރު މުބާރާތުގެ ކުޅުން މިރޭ ކުރިއަށްދާނެއެވެ. މިރޭ 20:00 މެޗުތައް ފަށާއިރު މުބާރާތް ކުރިއަށްދަނީ މާފަންނު ވެލި ދަނޑުގައެވެ.\nފުޓްސަލް އެމްއެންޔޫއެސްޔޫ ފުޓްސަލް ފިއެސްޓާ އެމްއެންޔޫއެސްޔޫ\nނާޒިފަށް ނުކުރެވޭނެ މަސައްކަތެއް ނެތް!9ގަޑި6މިނެޓް ކުރިން\nއެމްޓީސީސީ ބަލިކޮށް، ވިލިމާލޭ ހިޔާއިން ވިލި މުއައްސަސާ ކަޕް އުފުލާލައިފި 14 ގަޑި 50 މިނެޓް ކުރިން\nސޮނީ ސްޕޯޓްސް ގޯލްޑަން ފުޓްސަލް ޗެލެންޖް ފަށައިފި3ދުވަސް 14 ގަޑި ކުރިން\nވިލި މުއައްސަސާ ކަޕްގެ ފައިނަލުގެ ޖާގަތައް ވިލިމާލެ ހިޔާއާއި އެމްޓީސީސީއަށް3ދުވަސް 17 ގަޑި ކުރިން\nސެމީގެ ޖާގަތައް ވެމްކޯ، ވިލިމާލެ ހިޔާ، އެސްޓީއޯ އަދި އެމްޓީސީސީއަށް6ދުވަސް 16 ގަޑި ކުރިން